
I PEATÜKK KUS ÜKSIKASJALISELT JUTUSTAN OMA 
GENEALOOGIAST JA KOOLITEEST 


Sündisin Gujan-Mestras's 15. jaanuaril 1935 Kaljukitse märgi all. Minu isa oli kalur, 
kelle suguselts Bretagne'ist Gujani asunud. Ema oli ühe Mestras'st pärit vaigutaja tütar. 
Minu sündimise eelpäeval kaotas Gujani ragbimees-kond sõprusmatši La Teste'i 
esindusele. Kaheksa vigastatu hulgast, kes kiirabiga Arcachoni haiglasse viidi, olid viis 
meest minu isa kätt tunda saanud. Politsei aga ei saanud teda kätte, sest pärast seda, kui ta 
oli mereväe baaris nuttes ja meremehelaule lauldes pudeli rummi kõrist alla lasknud, läks ta 
kesköö paiku oma paati ja võttis lääneloode kursi. Sardiinipüüdjad, kes koidu ajal merelt 
tulid, rääkisid, nagu oleksid nad kuulnud tema häält udus, kolm miili sadamasuust eemal. 
Teda ei nähtud enam iialgi. 

Kui ema mu ilmale tõi, peeti isa juba kadunuks. Teadmata isegi, kas kurvastada või viha 
pidada, laskis ema mind isa mälestuseks Meriadeciks ristida. Meriadec on ühe Bretagne'i 
pühaku nimi, aga niisamuti nimetatakse ka teatavat Bordeaux' halva kuulsusega linnaosa. 
Seega jäi üleva ja labase vahel püsima õiglane tasakaal. 

Kui ema nurgavoodist tõusis, hakkas ta leina kandma. Et isa surm jäi tuvastamata, ei 
saanud emä pensioni, aga selle defitsiidi tegi ta tõhusalt tasa, osutades süstemaatiliselt 
teeneid meie kandi väljapaistvatele meestele, peamiselt aga ühele noorele Facture'i 
insenerile. Tolle nimi oli härra Philippeau. Minu kõige varasemates mälestustes esineb ta 
vormikandjana. Mina olin viieaastane ja tema oli puhkusel. Ema rippus nuttes ja suudeldes 
tal kaelas. Saatsime ta Bordeaux' bussile. Kui ta järgmine kord tuli, siis tal enam mundrit ei 
olnud ja meie emaga elasime ühes suures La Hume'i villas säärsaabaste ja üleni rohe- 

lises riides mehega, kes oli saksa ohvitser, nagu ma hiljem teada sain. 

Selle külaskäigu ajal läks härra Philippeau emaga riidu ja lahkus ust paugutades. 
Järgnevatel aastatel nägin teda veel paar-kolm korda, siis kadus ta silmapiirilt. Ta võttis osa 
Vastupanuliikumisest ja saadeti prii küüdiga Saksamaale. Kui ma ema meelest juba küllalt 
suur olin, et asjadest aru saada, andis ta mulle niisuguse seletuse: 

«Tead, Meric,» (ta oli otsustanud mind niiviisi hüüdma hakata, sest Meriadec tundus liiga 
solvavana) «on olemas need, kes söövad, nagu meie, ja need, keda süüakse, nagu see 
kretiin. Pea meeles, et kui sa ei taha lasta end nahka panna, siis karga ainult nende kallale, 
kes sinust nõrgemad on.» 

See oligi kogu kasvatus, mis ma tema käest sain. Vahetevahel käisin koolis. Oleksin hea 
meelega käinud sagedamini, aga õpetaja ei andnud mulle selleks vähematki õhutust. Kartes 
võrdselt nii Vastupanuliikumist kui sakslasi, ei tahtnud ta oma klassi õpilast, kes 
okupatsioonivõimudele nii lähedal seisis nagu mina. Talle kõlbas iga ettekääne, et mind 
koolist eemal hoida. Iial pole ükski õpetaja üles näidanud nii suurt muret tema hoolde usal- 
datud lapse tervise pärast. 

Harisin ennast rannas ja sadamas austrimõrdade vahel. Kalurinaised olid minu vastu 
lahked. Ma olin loomu poolest nääpsuke ja isegi haiglasevõitu. Nii mõnigi neist naistest oli 
õhanud mu isa ilusate silmade järele, mis olid kahvaturohelised nagu Marennes'i austrid. 
Mul olid samasugused silmad ja ma õppisin õige pea neid kasutama. Ükski naisterahvas ei 
pane vastu nukrale lapsepilgule. Ja nii ma olin kurb Šokolaadi eest, karamellikommide eest, 
isegi pudruportsu, isegi supitilga eest. Meie kodus polnud küll millestki puudu, aga mul oli 
hea isu. Ema, kes minuga vaevalt tegemist tegi, andis mulle siiski süüa nii palju kui kulus, 
ja ma oleksin pidanud talle õieti tänulik olema. Kuid oma noorusele vaatamata taipasin 
mõista anda, nagu peaks ema mind näljas, millega ma oma heategijate kaastunnet 
kahekordistasin. Andes neile õiglase põhjuse ema põlata, andsin ma nende 
heategevuserõõmule ühtlasi veel erilise lisamõnu juurde, ja nad olid mulle selle eest salaja 
tänulikud. Sain sellest kuidagi uduselt aru ja oskasin nautida mõju, mida ma nende 
tunnetele avaldasin. 

Kogemata juhtus, et ajasin oma Mestras' vanavanemad tütrega tülli. Perekond oli väga 
usklik ja mu ema, kes oli säilitanud teatavad põhimõtted, valvas hoolega, et ma 
korrapäraselt usulist haridust saaksin. Abee mind ei sallinud. See vanamees oli minu jaoks 
liiga kaval ega võtnud minu viisakaid kombeid puhta kullana. Asjata ületasin iseennast 
õpiõhinas ja vaguruses — abee keeldus mind 1944. aastal armulauale võtmast. See ajas 
ema marru. Kui ta käärkambrisse õiendama läks, teatas abee talle, et näi- v vusest 
hoolimata ei ole ma moraalselt küps sakramenti vastu võtma. Ema vastas selle peale, et 
ilmselt on preester oma koguduse vagatsejatega ühe mütsi all ja et tal peaks häbi olema 
lapse kaudu emale kätte maksta. Sõna tuli sõnast ja lõpuks ristis vana vaimulik, kellel oli 
õel iseloom, ema sakslaste hooraks. Raevuhoos süüdistas ema teda Vastupanuliikumisest 
osavõtmises ja ähvardas ta komandantuuris üles anda, mispeale abee ema üsna toorelt 
uksest välja lõi, hoolimata tema kisast. 

Nägin seda stseeni pealt, ilma et ma suurt midagi aru oleksin saanud. Härra Philippeau 
juhtum, mida ma polnud unustanud, tõendas, et ema ähvardusi ei maksa kergelt võtta. Aga 
juba mõnda aega tundsin, et õhkkond La Hume'i villas oli muutumas. Saksa ohvitserid olid 
närvilised ja näost sünged. Ema oli mures ja mitu korda leidsin ta üksinda köögis nutmas. 
Teisest küljest polnud sugugi naljaasi abeed rünnata. Veidi hirmul ja teadmata, kellele 
ennast heast küljest näidata, otsustasin ohtralt pisaraid valada ja tulistvalu vanaema juurde 
põgeneda, kellele ma kogu loo nuuksete vahel ära rääkisin.. Šokeeritud tütre 
aupakkumatust suhtumisest sutaanikandjasse, püüdis vanaema jultunud plika aleviväravas 
kinni ja andis talle veerandsaja ilkuva moori nähes kaks lajatavat kõrvakiilu. 

Kui ma koju tulin, keelas ema mul veel kunagi jalga Mestras'sse tõsta. Mõistsin, et 
sõnakuulmatus oleks olnud ettevaatamatu samm, ja tundsin nördimust, sest vanaisal ja 
vanaemal polnud peale minu rohkem lapselapsi ja nad olid mul täiesti peos. 

See keeld ei kestnud muide kaua. Mõne nädala pärast tuli vabanemine ja mu ema pöeti 
paljaks. Ta katsus jalgrattal põgeneda, aga et ta ei tahtnud last maha jätta, võttis ta mind 
ettevaatamatult pakiraamile. Veel enne Le Teichi ütles ta jõud üles. Ta otsis varju tuttavas 
talu- 

peres, aga need inimesed andsid ta pügajatele välja, lootuses niiviisi kompromiteerivat 
sõprust heaks teha. 

Oma pügatud ema nähes valasin siiraid pisaraid — usun, et viimast korda elus —, sest 
ma armastasin teda tõesti. Vahepeal Arcachonist kohale jõudnud Prantsuse Sisejõudude 
poisid olid mõistlikud mehed ja lasksid ta õhtul minema. Ta sõitis Alžeeriasse. Hiljem 
kuulsin, et iseseisvusvõitluse segaduste ajal sai ta surma, kaitstes bordelli, mida ta Oranis 
pidas. 

Minule algas nüüd pikk ja tore puhkus vanavanemate juures. Kuid mul olid küreega 
arved klaarimata. Ustav oma taktikale, lootsin välja mõelda õela triki, mis tooks temale 
häbi, mulle aga au ja kuulsust. Uskusin, et olengi leidnud, mis vaja. Vanamees oli 
maiasmokk ega kannatanud ratsioneerimist. Kirikla pööningul, kuhu viis kitsas vankuv 
trepp, varjas ta mitut kastitäit mustalt turult ostetud kondenspiima. Sain ta saladuse 
kogemata teada. Aga kuigi ma ka ise maiasmokk olin, ei puudutanud ma seda varandust. 
Minu plaan oli sättida pööninguukse ette suur lapik miin, nagu neid viimastel päevadel 
rannalt üles korjati, et seda siis pühapäeva hommikul suure missa ajal üles leida. Oma 
kisaga lootsin Sisejõudude mehed kohale tuua, kes siis omakorda avastaksid piima. Mina 
saaksin kiita ja abee oleks sunnitud oma viha alla neelates minu triumfi pealt vaatama. 
Miinid mind ei hirmutanud, sest ma olin sageli näinud, kuidas saksa sõdurid nendega 
ümber käisid, ja teadsin, et nad on ohtlikud vaid siis, kui küllalt raske veok neist üle sõidab. 
Üheksa-aastasele poisikesele oli siiski ränk töö seda kaadervärki üles trepi-platvormile 
vinnata. Kuid ma sain hakkama, ja järgmisel pühapäeval, just enne missat, ronisin 
ettevaatlikult trepist üles, valmis kisa tõstma, niipea kui küllalt rahvast väljakule koguneb. 
Ent kui ma üle trepikäsipuu kummardusin, et paremini näha, sain tagumikku hirmsa 
jalahoobi, mis mind trepist alla paiskas. Kui ma valutavate kontidega ja veriseks 
kriimustatult jälle teadvusele tulin, kuulsin abee häält ütlevat: «Õnn, et ma teda veel õigel 
ajal nägin. Ta pidi parajasti miinile peale astuma. Ma ei kõhelnud kauem: tõukasin ta 
trepist alla. Parem murda mõni kont, kui pihuks ja põrmuks lennata.» 

Ja neetud vanamees laskis ennast julguse, kiire otsustusvõime ja kotkapilgu eest kiita. 
Mina olin vihast ja alan- 

dusest poolsurnud. Aga pärast seda ei tikkunud ma enam kunagi abee kallale. 

Mõne kuu pärast tuli härra Philippeau vangist tagasi, tundmatuseni muutunud, 
kakskümmend aastat vanemaks jäänud. Leidnud hea töökoha Parentis' õlikompaniis, asus 
ta jälle oma endisse ametisse ja palus minu vanavanematelt luba minu hariduskäigu eest 
hoolitseda. Asusin elama väiksesse majja, mille ta ostis otse keset männimetsa ja. kuhu ta 
rajas kodulaboratooriumi. Ta tegi endale üles-" andeks täita lüngad, mis minu teadmistesse 
korratu kooliskäimise tõttu olid jäänud. Mul oli ärgas vaim, härra Philippeau oli kannatlik 
ja ma tegin puudujäägid kähku tasa. Üheteistkümneaastaselt sooritas noor Meriadec Le 
Guern sisseastumiseksamid kuuendassel klassi ja temast sai Arcachoni lütseumi 
poolpansionär. 

Õppisin tublilt. Lüngad matemaatikas kompenseerisin täielikult oma kirjanduslike 
võimetega. Olles lapsepõlvest peale harjunud end oma ümbruse järgi kujundama, oli mul 
seda jäljendamistalenti, mis sünnitab häid lingviste. Teisest küljest kohanes minu nõtke 
vaim vaevata kooli-retoorika ja -dialektika finessidega. Olin tugev jutustavates ainetes ja 
saavutasin kolmandast klassist peale suurepäraseid tulemusi kirjandite alal. Alati valmis 
võtma enda peale täiendavaid ülesandeid alkoholismi, Euroopa, rassismi või UNESCO 
teemal, mis märgistavad hea õpilase karjääri, õhkus minust ortodoksset vaimu ja ma saavu- 
tasin alatihti kerget edu, mis tagas mulle peale väiksemate rahasummade ja reiside ka mu 
koolidirektori lugupidamise. Niipea kui jutu sees minu nime maintti, langetas ta oma 


! Prantsuse koolisüsteemis nimetatakse viimast klassi esimeseks, eelviimast teiseks jne., kuues klass on ainus, mis prantsuse ja meie süsteemis kokku 
langeb. 


pisikeste sõstrasilmade rasked laud ja kuulutas, kohendades ülima tagasihoidlikkusega 
kikilipsu: «Meie õpetussüsteemi tüüpiline produkt.» 

Ma ei usu, et õpetajad oleksid mind eriti hinnanud. Aga nad olid paratamatult sunnitud 
seda teesklema, sest mitte ainustki korda kuue lütseumiaasta kestel ei andnud ma neile 
võimalust mind eksimuselt tabada. Abituuriumis läks mul koguni korda võimlemisõpetaja 
pea segi ajada. See oli väike brünett ja ta nimi oli Louise. 

Arcachoni lütseum on segakool ja see ei soodusta põr- 

mugi armuintriigide tekkimist. Pealegi olin ma liiga nutikas, et ennast mõne 
klassikaaslasega kompromiteerida. Arcachonis on kõik teada, ja niisugune ettevaatamatus 
oleks mulle paratamatult toonud kerglase noormehe reputatsiooni, mis oleks minu 
ambitsioonidele kahjuks tulnud. Esimestel kooliaastatel toimusid tunnid Ville d'Hiveri 
kahes vanas villas ja see tegi meie elu peaaegu perekondlikuks. Hiljem paigutati meid 
ümber uue lütseumihoone ultramoodsatesse konditsioneeritud ruumidesse. Oma kena 
korraliku olemisega olin ma selle asutuse kõige kaunimaks ehteks. Mul oli austajaid, aga 
ma tahtsin ligipääsmatuks jääda. Kui ma Louise'ile erandi tegin, siis sellepärast, et tema kui 
Õpetaja võis minu prestiiži ainult tõsta, pealegi polnud mul erilist isu vaevanõudvaid 
spordialasid harrastada, vajasin aga lõputunnistusele häid hindeid kehalises kasvatuses. 

Meie vahekord püsis muide tükk aega platoonilisel pinnal ja ma tegin endale auasjaks 
mitte hakata Louise'! armukeseks enne eksameid. Isegi kui meid siis oleks tabatud, poleks 
see enam andnud põhjust skandaaliks ja mina isiklikult ei riskinud millegagi. Meid ei 
tabatud ja Louise oli kaua aega kõige täiuslikum armuke. Õnnetuseks oli ta auahne, 
rumalalt auahne, lühinägelikult auahne. Ta leidis, et ma ei trügi küllaldaselt edasi, 
mõistmata, et tõeliselt auahne mees põlastab niisugust kohmakat mehaanikat ja laseb end 
olukordade tuulest edasi kanda, hoides nagu purjepaadi tüürimees õiget kurssi rooli ja soodi 
peene koosmängu abil. 

Kohtasin teda tänavu suvel Biarritzi plaažil, kus ta puhkuse ajal juhatab väga elegantset ja 
kallist atletismi-klubi. Ta on lasknud juukseid blondeerida, kuid tublisti vananenud. See on 
amet, mis kiiresti kulutab. Kindlasti usub ta, et tal on õnne olnud, sest suure vaevaga teenib 
ta suve jooksul paar tuhat franki. Kui ta oma «Floridasse» istus, ajasin temast meelega oma 
«Jaguariga» hästi aeglaselt mööda, et ta mind ära tunneks. Kindlasti valas ta õhtu otsa 
kahetsuspisaraid. 


Il PEATÜKK KUS MA AVASTAN RAKENDUSLIKU ELEKTROONIKA 
IMETLUSVAARSED HUVED 


Louise läks minust lahku mu teisel üliõpilasaastal. Ta tahtis, et ma oma lingvistitalenti 
kasutades oleksin valmistunud inglise keele õpetaja kutseks. Oma plaanides nägi ta mulle 
ette lütseumiõpetaja diplomi ja võib-olla — oma ambitsioonide äärmisel piiril — 
doktorikraadi, ning muidugi mõista abielu. Kõigist neist lollipüüdmise lõksudest oleks 
abielu mulle kõige vähem tüli teinud. See temp käib kähku ega nõua mingit ettevalmistust, 
ning kui kogemused toovad pettumusi, võib seda alati varieerida, katkestada, või uuesti 
alustada. Võtta endale pikkadeks aastateks kaela sunnitöö, mille kahtlaseks hüvituseks on 
van-gistav diplom, näis mulle seevastu kapitaalse lollusena. Mida õpetatum on 
diplomeeritud lütseumiõpetaja, seda kitsam on tema eriala ja oma talendi rakendamiseks 
jääb tal ainult pisitilluke, aina ahenev tegevusväli. 

Mind ei võinud see rahuldada. Otsustasin niisiis korraldada oma õpinguid viisil, mis 
annaks mulle vabad käed ja tooks kiiret tulu. Ettevalmistava üldkursusega ühel ajal 
kuulasin poliitiliste teaduste kursust, et saada kätte õige toon. On asju, mida ise välja ei 
mõtle: kanda vaba elegantsiga kinnist vihmavarju isegi kuiva ilmaga, kõnelda 


konjunktuurist või majanduslikust prognoseerimisest, kui sul midagi muud ütelda pole, 
teada tsitaate — Tocgue-ville'ist sündikalistideni ja Marxist kodanlasteni, varjata oma 
teadmatust kriitilise vaikimise ja mõistva, kuid viisaka naeratusega, anda probleemidest 
ülevaade ilma neisse tungimata, tungida neisse, puudutamata nende piire, kanda vasaku 
kaenla all hommikuti mõnikord «Le Figaro'd» ja õhtuti alati «Le Monde'i» ning lõpuks 
ilmutada kõigis asjades võrratut kuninglikku tolerantsust ja 

olla valmis näitama iseloomu ning astuma opositsiooni kogu maailmaga mingis 
kõrvalküsimuses, kus sa end oma seisukoha kaitsmisega millekski ei kohusta. 

Mäng meeldis mulle ja ma lahkusin poliitilistest teadustest kahetsusega. Minu lahkumist 
kahetsesid niisamuti ka minu professorid, sest ma esinesin seminarides voolava ja 
teenistusvalmis kõneoskusega, mis muudab õppejõu töö lõpmata palju meeldivamaks ja 
rahulikumaks. Aga ma olin neist viguritest essentsi kätte saanud ja järgmisel aastal oleks 
tulnud tõsiselt tööle hakata. Pealegi on poliitilised teadused tõepoolest lootusetult 
risustatud. Leidsin, et mul oleks vaja õppida ala, mis oleks küllalt haruldane ja seega 
väärtuslik ega nõuaks liiga suuri pingutusi. Mu valik langes lingvistilisele esteetikale ja 
rakenduslikule psühhodemograafiale. Need kaks litsentsiatuuri olid juba ammu unarusse 
jäänud, ehkki nad veel humanitaarteaduskonna õppekavas figureerisid. Vastavate 
spetsialistide ettevalmistamiseks polnud ette nähtud mingisuguseid loenguid ja professorid 
olid algul mõnevõrra tõrksad. Nad rahunesid, kui ma neile tõotasin kuulata kõiki nende 
muid loenguid ja kõik nad muutusid sootuks heatahtlikuks, kui ma, loomulikult igaühele 
eraldi, mõista andsin, et võiksin tulevikus nimelt tema juhendamisel hakata väitekirja 
kirjutama. Pole niisugust professorit maailmas, kes suudaks sellisele kiusatusele vastu 
panna. 

Härra Philippeau oleks meelsamini tahtnud, et ma jääksin edasi poliitiliste teaduste alale 
ja valmistuksin astuma Rahvuslikku Halduskooli. Kuna ta ka ise oli Kõrgema Tehnilise 
Tsentraalkooli kasvandik, tundis ta kuulsate ülikoolide ees ebausklikku aukartust. 

«Usu mind, Meric,» ütles ta mulle ühel hommikul, jootes mingeid kontakte imelikus 
aparaadis, mille kallal ta juba aastaid töötas, «usu mind, selleks et kellekski saada, pole 
midagi väärtuslikumat kui suurkooli haridus.» 

«Kelleks saada, armas onu?» 

Lapsepõlves oli ta mulle «papsi», aga «armas onu» näis nüüd paremini sobivat minu 
isikliku väärikusega. 

«Noh, saada millekski... Saada kellekski...» 

Ta tegi jootekolviga ebamäärase žesti. 

«Kas ma ei ole siis keegi, armas onu?» 

«Ma mõtlen kellekski, kellest lugu peetakse. Võta näiteks mind: kui ma poleks Kõrgema 
Tehnilise Tsentraalkooli kasvandik, ei antaks mulle nii palju soodustusi isikliku 

uurimistöö tegemiseks kui praegu. Ma oleksin seotud kindlate töötundidega, aheldatud 
oma kabinetti. Kuid mind usaldatakse...» 

Ta tegi pausi, et järgmist kontakti kokku joota. 

«Jutusta aga pealegi,» mõtlesin ma, vaadates ta hallinevat ja juba päris lagedat pead 
seadeldise kohale kummardumas, «sa tead väga hästi, et kui direktsioon sulle nii palju vaba 
aega jätab, siis sellepärast, et nende arvates oled sa moodsast tehnikast juba veidi maha 
jäänud. See ei tähenda küll, et sul puuduksid teadmised, kuid sul pole stiili. Pisike Ricard, 
kes napsas sul laboratooriumi direktori koha nina alt ära, ei ole Kõrgema Tehnilise 
Tsentraalkooli kasvandik, aga ta tunneb õiget stiili. Temast õhkub toimekust, nooruslikku 
juhitalenti: leader-ship ja brain storming.' Peaksin hakkama kandma nailon-raamidega 
prille nagu tema. See annab pilgule midagi katoliikliku intelligendi ja pahempoolse 
tehnokraadi vahepealset. Täpselt moesolev segu.» 

«Ja kuidas su uurimused edenevad, armas onu? Oled sa rahul?» 


Ta lülitas jootekolvi välja. 

«Mnjaa! Oluline osa on valmis. Aga ma tammun paigal. Aparaat on juba mitu kuud 
töökorras. Sellega avastan ma õli olemasolu ükskõik kui sügaval niisama hõlpsasti kui 
radioaktiivse aine olemasolu Geigeri loendajaga. Ma kasutan allveelaevade kajaloodiga 
analoogilist printsiipi, kuid ultraheli asemel ma...» 

«Kui sinu aparaat on valmis, kuidas sa siis paigal tammud?» 

«Eks ikka üks ja seesama häda: rahapuudus. Niipea kui ma otsustavad katsed tehtud saan, 
tikuvad õlikompaniid üksteise võidu mind finantseerima. Katsete lõpetamiseks aga on vaja 
miljoneid, vähemalt viisteist või kakskümmend ...» 

«Meie ajal ei ole see ju teab mis summa.» 

«Ära räägi midagi. Olen koputanud kõigile ustele. Olen palunud toetust Rahvuslikult 
Teadusliku Uurimistöö Seltsilt, Õlikeemia Keskkomissariaadilt, Energeetika Arendamise 
Alaliselt Nõukogult, Tööstuslike Rakendusteaduste Rahvuslikult Komiteelt, 
Plaanikomissariaadi Maavarade 


juhtimine ja ajurünnak (Ing1.k.) modernsele organiseerimisteaduste lööksõnad. 

Komisjonilt, Majandusnõukogu Mäekomisjonilt, Geofüüsikalise Uurimistöö 
Koordineerimise volinikult Mitte-aatomienergia alamsekretäri juures ja ...'» 

«Ja kõigi nende inimeste hulgas ei leidunud ühtki, kes oleks võinud sind aidata?» 

«Kõigi nende inimeste hulgas? Kuid need on ju ikka ühed ja needsamad, kulla sõber! 
Nõunikud, atašeed, delegaadid, komissarid, ülemkomissarid, volinikud, see on paljas luft, 
ainult ornament. Tegelikult on neid neli tükki, kes järjest vahetuvad nagu 
operetitunnimehed. On minu kursusekaaslane Ratel, kes pole mulle iial andestanud, et lõin 
temalt üle kaheksanda ex aeguo' lõppkonkursil, on professor Vertuchoux, kes on täielik 
seniil, on eesistuja Phalempin, kes mõtleb ainult poliitikale, ja on vana Fermigier du 
Chausson, kes peaks esindama kõrgemaid finantse, kuid tegeleb peamiselt hobustega.» 

«Nii et sul tuleks siis veenda peamiselt seda Rateli?» 

«Veenda seda kretiini? Nõdrameelsed lasevad ennast paremini harida!» 

«Ometi on ta Tsentraalkooli kasvandik.» 

«Juhtub erandeid. Ja pealegi on Ratel reetur.» 

«Ahaa. Oli sõja ajal koostöös okupantidega? » 

«Ei, ei. Otse vastupidi. Aga ta kasutas oma teeneid, et ennast maksma panna. Tal on 
fantastiline ametikoht, tohutu palk...» 

«Kas see on reetmine, onu?» 

«Tahan öelda, et Ratel on reetnud oma insenerikutsumuse. Meie, teised, ei aja raha taga. 
Vaata, kuidas ma töötan. Kes saab öelda, et ma riigile kalliks maksma lähen?» 

«Aga armas onu, seda sa ju tahadki, et riik sulle raha annaks!» 

Ta vaatas mind, kulm kortsus. 

«Ah, sa ei saa millestki aru. Ega ma ei taha raha endale, oma isiklikuks lõbuks, vaid 
uurimistöö jaoks!» 

Ma ei tahtnud teda kurvastada ega vaielnud vastu, kuid ma oleksin võinud temalt küsida, 
kas ta uurimistöö just nimelt polegi ta ainuke rõõm, ja kas selle nimel santimine just polegi 
varjatud kujul santimine iseenese jaoks. 

Paar päeva hiljem, kui ma noore Ricard'iga sõprade juures bridži mängisin, õnnestus mul 
temalt võita üsna ümmargune summa. Diskreetselt kauplesin selle auvõla 

eest välja toetuse härra Philippeaule, mõnesaja tuhande frangise jääksumma, mis juba 
mitu kuud tolknes laboratooriumi raamatupidamises. Onu ise pani selle ootamatu õnne 
muidugi üksnes oma teenete arvele. 


«Näed nüüd,» seletas ta mulle, «tegin õigesti, et jätsin laboratooriumi juhataja koha 
Ricard'ile. Ta on hea administraator, ehkki olen kindel, et see otsus tuli kuskilt kõrgemalt 
poolt. Ettekanne, mille saatsin Keskjuhatusele möödunud aastal, hakkab vilja kandma. Kui 
vaid saaksin sooritada otsustavaid katseid maastikul, kuldaksid nad mu üle.» 

Jätsin ta meeldivad illusioonid purustamata, tõotades endamisi, kui mul vähegi aega 
jätkub, teha nii, et ta mitte väga rängalt ei pettuks. 

Mu üldtuntud leplikkus ja hool, millega olin alati hoidunud end millegagi 
kompromiteerimast, andes siiski aimata, et mul ei puudu julged põhimõtted, viis mind 
lõpuks niikaugele, et mind valiti vahendajaks kahe võitleva rühmituse poolt, kes tülitsesid 
Bordeaux' Üliõpilaste Keskliidu juhtimise pärast. Lükkasin tagasi esimehe koha, mis oleks 
mind liiga riskantsesse olukorda asetanud, kuid nõustusin hakkama oma seltsimeeste 
eesträäkijaks ühes tähtsusetus konfliktis, mis neil oli tekkinud Rahvahariduse 
Ministeeriumi Trükiste ja Formularide Valitsusega. Sõitsin Pariisi ja pääsesin asedirektori 
kabinetiülema vastuvõtule. 

Asi ise sai kähku korda, sest ma asusin viivitamata oma vestluskaaslase seisukohale ja 
ilmutasin arusaamist, mida kõrgelt hinnati. Palusin vaid, et minu volitajate moraalseks 
rahulduseks kasutataks tüli tekitanud trükise jaoks edaspidi roosat, mitte kollast paberit. 
Selles osas tuldi mulle ka lahkelt vastu ja mindi koguni niikaugele, et lubati asendada 
neljanda osa seitsmenda paragrahvi kuueteistkümnendas lõigus sõna «kohustatakse» 
sõnaga «palutakse». 

Jutuajamise ülejäänud osa arenes sõbraliku vestluse toonis. Kabinetiülem oli minuvanune 
blond noormees, kes oli veetnud ühe aasta Louis le Grand'is. Ta oli seal selgeks õppinud 
raske kunsti kuulata iseennast, teeseldes kuulavat teisi. Selle tõttu oli ta vestlus meeldiv 
nagu kõik, mis on tühine ja tähtsusetu. See isik huvitas mind väga, sest olin endagi“ jaoks 
planeerinud sama tüüpi karjääri, aga muidugi kõrgemal tasemel. Mulle näis, et osavale 

mehele peaks ministrikabinet pakkuma oivalist tegevusvälja. Mu vestluskaaslane mõistis 
mu mõtet poolelt sõnalt ja tõttas seda korrigeerima. 

«Armas härra,» ütles ta mulle, «võib-olla valmistan teile pettumuse, aga ma pean lolli 
ametit. Kui te olete auahne, siis, peaasi, ärge talitage minu eeskujul. Meie, kabineti-mehed, 
kes me seisame päikesele lähedal, saame küll mõnikord kõrvetada, kuid ei jõua iialgi 
temani. Oleme umbes nagu see valmist tuntud hädavares, kellele prae jagamisel ainult lõhn 
osaks langes. Võim on kõikjal meie ümber, aga kätte me seda ei saa.» 

«Kas teie ülemused hoiavad siis nii kadedalt oma autoriteeti?» 

«Meie ülemused? Neile pole lubatud isegi mitte prae lõhna nuusutada. Neil on muidugi 
kena teenistus, aga sel rahal pole mingit maiku. Sellel puudub vürts, nagu see võib olla vaid 
rahal, mille inimene ise on otsustanud teenida või võtta. Kuupalk tuleb neile kätte tüütu 
perioodilise nähtusena. Nende funktsioonid on puhtalt oraatorlikku, graafilist, esinduslikku, 
sümboolset laadi. Tõeline võim, armas härra, elab kantseleides. Ma poleks iialgi võinud 
teile tõotada muudatusi trükise T-616 vormistuses, kui ma poleks endale taganud häid 
suhteid toimetajaga, kelle ülesandeks on formularide revideerimine iga kümne aasta 
tagant.» 

Vestlesime veel veidi aega, siis seletas ta mulle, et peab minema Ühiskondlike Tööde 
Ministeeriumi, kuhu koguneb kokteiliseltskond sisse pühitsema elektronarvutit, mis hakkab 
välja rehkendama ministeeriumi sulekulu. 

«Muide,» lisas ta, «kui teil pole midagi targemat teha, tulge kaasa. Kohtate seal 
huvitavaid inimesi. Aiman, et olete auahne. Pariisis ei jõua ennast kunagi küllaldasel 
määral näidata. Kokteiliseltskond ongi selleks mõeldud.» 

Võtsin kutse vastu. Niimoodi tutvusingi Jean-Jacgues Brealiga, kellest sai minu sõber, ja 
tema naise Huguet-te'iga, kellest sai minu armuke. Tõtt öelda, just Huguette jättis mulle tol 
esimesel kohtumisel kõige kahvatuma mulje. Ta oli hallisilmne punapea, pikk ja sale, kuid 


tal oli kehv näonahk ja nina vasakul küljel kasvas miski, mida olenevalt galantsuse astmest 
võis pidada kas üsna pisikeseks käsnaks või õige lopsakaks sünnimärgiks. 

Seevastu äratas Breal ise minus kohe huvi. Ta oli umbes kolmekümneaastane, juustes 
juba pisut halli, kuid ta 

sportlik rüht ja aval nägu tegid ta äärmiselt nooruslikuks. Alles teda nähes mõistsin, 
millise täiuslikkuse annab riietusele Auleegioni rosett, isegi kui ülikond iseenesest polegi 
laitmatu lõikega. Breali mariinsinine ülikond kandis seda pisut rustikaalse kohmakuse 
pitserit, mis on loodustea-duskonna meeste riietuse põhitunnuseks. 

«See on elektroonika äss,» sosistas mu teejuht, enne kui mind talle tutvustas, «ja 
pealekauba veel Vastupanuliikumise kangelane. Ta oli kuueteistaastane, kui Gestaapo ta 
1943. aastal kinni võttis.» 

Jutust selgus peagi, et Breal mäletab härra Philippeau'd Auschwitzi ajast. 

«Tal oli omal ajal üks ideefiks,» meenutas Breal, «mingi kajalood maapõuevarade 
arvestamiseks...» 

«Teil on hea mälu. See ideefiks on tal praegugi.» 

«Tõesti? See meeldib mulle. Just nii sünnivad suured avastused.» 

Siit tüürisin jutu finantsraskustele, mis härra Philip-peau uurimistööd pidurdasid. 

«Ega see pole mingi uudis,» möönis Breal. «Mul on endalgi niisuguseid probleeme olnud 
ja oleks kindlasti praegugi, kui mu naine poleks Rateli õetütar. Kas te Rateli tunnete?» 

«Onu on mulle temast rääkinud. Nagu ma aru saan, on tal vist suur mõju.» 

Huguette Breal summutas naeruturtsatuse. Ta abikaasa noogutas lõbusalt. 

«Seda sõna peaks tarvitama mitmuses. Ratelil on nii palju mõjusid, et ta ise ka enam neis 
ei orienteeru. Ta on universaalne ekspert, kes on spetsialiseerunud kõigele üldiselt. 
Kindlasti mõistate, mis ma tahan öelda: aruanne valitsusele, artikkel «L/Expressile», 
seminar UNESCO-s, millegi avamine Pakistanis, delegatsioon Euratomi istungil, 
läbirääkimised Gaanas, konverents La Pazis ... niisugune on tema elu.» 

«Ja teie käite temaga igal pool kaasas?» 

«Oh ei, kus sellega! Mina olen, muude tööde kõrvalt, lihtsalt tema teaduslik nõuandja 
Riigikaitsele, Majandusele ja Haridussüsteemile Oluliste Elektroonikaalaste Uurimistööde 
Ministeeriumidevahelises Koordineerimis-grupis. Ütlesite, et Philippeau'1 on praegu 
Energeetika-valitsuses taotlus sees?» 

«Tal on igal pool taotlused sees.» 

«Tulge homme minu juurde tööle. Vaatame, mis me tema heaks teha saame.» 

Antud aadressil Friedland'i puiesteel leidsin nägusa villa, mille katuse all leidsid peavarju 
mitmed valitsuš-teenistused. Kulupea portjee, kes avaras tahveldatud vestibüülis 
«L'Humanite'd» luges, suvatses lahkesti oma lektüüri pooleli jätta ja juhatas mind üle 
pehmete vaipade ja kalli parketi endisse vannituppa, mis oli nüüd Breali kabinetiks 
muudetud. Tema kõrge kogu näis selles väikeses ruumis nagu pitsituses olevat. Peremees 
võttis mind vastu lahkusega, mis ei tundunud teeselduna, ja viis mu avaramasse 
kantseleiruumi, kus umbes neljakümneaastane, meeldivat lõunamaist tüüpi daam istus 
toimikuvirnade taga. 

«Proua Larruscade,» seletas Breal, «hoolitseb krediitide jaotamise eest. Teoreetiliselt ei 
tee ta muud, kui valmistab ette materjale kolmepoolsele eelarvekomisjonile, mille otsused 
kuuluvad seejärel viseerimisele finantskontrolli poolt, kinnitamisele uurimisgrupi juhi 
poolt, heakskiitmisele asjast huvitatud ministeeriumide poolt ja nõuavad 
Mitteaatomienergia alamriigisekretäri allkirja, aga tegelikult — eks ole, proua? Kõik 
usaldavad teda.» 

Daam edvistas. 

«Püüan kasulik olla, härra Breal.» 


«Ma loodan, et te võite kasulik olla minu sõbra Le Guerni onule... teate küll, seesama 
Philippeau, kellest ma teile hommikul rääkisin ...» 

Proua Larruscade otsis kuskilt laekast välja doku-mendipuntra. 

«Lasksin selle toimiku üles otsida, härra Breal. Vormi-vea tõttu oli see kaheks aastaks 
adrninistratiivkontrollis toppama jäänud. Eelarve ulatus 856 742,47 frangini, kuna 
mitteaatomi poolt lubatav maksimaalsumma on selles osas 856 741,56 franki... Õnneks on 
kõnesolevat paragrahvi pärast taotluse esitamise kuupäeva kolm korda järjest muudetud, 
iga kord 15% ulatuses, nii et operatsioon muutub nüüd seaduspäraseks...» 

«Ja teil on vajalikud krediidid olemas?» 

«Muidugi mitte täielikult, aga ...» 

Ta lehitses paksu registrit. 

«Ütleme kolm-neli miljonit. Kas sellest piisab?» küsis ta mult naeratades. 

«Ee...» 

«Hästi, ütleme viis, sest see olete teie... Vaatame järele, ma pean need viis miljonit 
kuskilt vabaks tegema, sest mõistate ise, kõik on juba jaotatud ... Näiteks Pichois' 
ekspeditsiooni goniomeeter...» 

«Raske asi. Kui nendega midagi juhtub ...» 

«Siis professor Martini helikopter... ei, see teeb rohkem kui viis miljonit. .. Aga näe, selle 
kretiini Pirelli elektroendosmograaf. .. Täpselt see, mis meil vaja on: viis miljonit sada 
viiskümmend kolm tuhat...» 

«Pirelli pole kretiin!» hüüdis Breal naerdes. 

«Võib-olla, aga ta on nii ebasümpaatne! Kui ta sind vaatab, on tunne, nagu võtaks ta sind 
riidest lahti.» 

Kõrges närvilises käekirjas kirjutas proua Larruscade Philippeau nime Pirelli asemele. 
Just selle operatsiooni lihtsus tegi mind murelikuks. Olin oma seniste edusammude juures 
harjunud keerulisemate võtetega. Puistasin Brealile südant. 

«Kui muretsete Pirelli saatuse pärast, siis võin teid trööstida. Temale on endosmograafid 
lihtsalt seisuse-uhkuse asi. Tal on neid juba kaheksa tükki ja need seisavad kasutamata. Las 
ta saab üheksandat pealegi natuke oodata .. . See õpetab talle, et proua Larruscade'i ei kõlba 
ainult pilguga lahti riietada.» 

Breali kabinetis helises telefon. Kuulnud, et viibin parajasti talle alluvas asutuses, nõustus 
Ratel mind mõne hetke pärast jutule võtma. Breal viis mind tema juurde. See oli väike 
vilava pilguga mees. Sassis juuksed kujundasid ta pea ümber kollakashalli aupaiste. Tema 
juures viibis parajasti külastaja. Tundsin ära eesistuja Phalem-pini peened vurrukesed ja 
paksud jahmunud ilmega prillid. 

«Võtke istet, sõber,» ütles Ratel, «vanast armsast Phi-üppeau'st tahaks pikemalt kuulda. 
Kuidas ta elab? Vabandage mind hetkeks...» 

Vasaku käega kellanupule vajutades võttis ta parema käega telefoni ja pragas 
keskjaamaneiuga Melbourne'! kõne pärast, mille ta oli veerand tunni eest tellinud. Era- 
sekretär tuli kabinetti ja Ratel hakkas dikteerima ettekannet kvantfüüsika õpetamisest 
lasteaedades. Vahetevahel pidas ta vahet, et vastata telefonikõnedele, toru lõua alla 
pigistatud, või tegi märkmeid taskuplokki. Äkki langes ta pilk minule. 

«Vana armas Philippeau!» pomises ta hajameelselt. 

«Milline väljapaistev talent! ... Breal, vaadake järele, kas on vabu krediite.. . Ma pean 
eelarvekomisjoni minema. Pärast lähen ministeeriumist läbi. Kui mu Melbourne') kõne 
peaks tulema, öelge, et helistame uuesti nädala sees, enne neljapäeva igatahes, sest ma 
sõidan siis Tel Avivi, aga laupäeva hommikul olen tagasi, sest mul tuleb juhatada istungit, 
Mis...» 

Juttu katkestamata ajas ta mantli selga ja kadus külg-ukse kaudu. Hääl vaibus koridoris. 
Tekkis pikk vaikus. 


«Täna teda enam ei näe,» ütles Phalempin pikkamisi. «Kui tahtsite raha saada, noormees, 
siis peate teine kord läbi tulema või mujale pöörduma. Mille te lõpetasite?» 

«Olen filoloogiaüliõpilane Bordeaux'st, härra eesistuja. 

«Filoloogia? Halb, väga halb, selle peale pole meil krossigi. » 

«Filoloogia ja üldse humanitaarteadused, härra eesistuja.» 

«Hm, nojaa. Ega te juhtumisi ei ole audiovisuaalsete meetodite peal? Audiovisuaalne 
värk tasub ära. Raha jookseb, komisjonid hääletavad, valijad on rahul. See avaldab neile 
mõju. Nad ei tea, mis see on. Mina ka mitte Kas teie teate?» 

«Natuke tean, härra eesistuja. Ma tegelen lingvistikaga.:: 

«Lingvistika? Pole halb! ... Oot-oot... biolingvistika . . eurolingvistika. .. Ma otsin 
parajat prefiksit, mõistate Kaks kõige paremat on praegu bio — vähi tõttu ja euro — 
Ühisturu tõttu. Veel ühe aktsiad on tõusmas, kosmc nimelt, seoses kosmoseuurimisega ... 
kosmolingvistika . . mis te ütlesite?» 

«EE...» 

Ta tõusis ja võttis kübara. 

«Pange kõrva taha, et veel parem on sufiks. Ja kõigis sufiksitest kõige etem on tron. 
Tsüklotron, beetatror positron... te mõistate, mis ma mõtlen. Põrgu välk! im õiges kohas ja 
te ajate kokku miljoneid, teile avanevac kõik uksed. Võtke näiteks see vennike 
Lannemezan, ke> mõtles välja mingi hiiglasuure majoneesikloppija, milleg saab tekitada 
äikesetorme. Kas teate, mis ta sellele nimek pani? Meteotron! Vaat see on geenius! 
Niisuguse nime peale, nagu see, hakkavad kõik kraanid sorinal jooksma. Tunnen üht 
loodusteadlast, kes ristis oma liikuva labora tooriumi fütotroniks..., fütos — kreeka keeles 
loodus, ek ole. Krediitide osas pole tal mingeid tõkkeid. Enne oli ta 

purupaljas. Kas taipate põhimõtet? Te leiutate täiusliku, imelise, pöördelise tähtsusega 
köögikombaini. Teile ei anta krossigi. Aga esitage ta magirotroni nime all — mageiros, 
kreeka keeles köök, ja teid kullatakse üle. Lihtne. Tuleb ainult osata oma tron paika panna. 
See on juba raskem. Juba ammu mõtlen ma automaatse valimismasina peale, seda peaks 
nimetama elektroniks", aga plats on juba võet-tud. Kahju küll! Sellega on mul au teist 
lahkuda, armas noor sõber. Ja pidage meeles: tron, tron... Selles on edu pant.» 

Ta pani kaabu pähe ja jättis mulle selle kuningliku kingituse — maagilise silbi, mis pidi 
mulle avama edu Seesami. 


" Electare (lad. k.) — valima. 


III PETÜKK KUS MULLE JÄRGEMÖÖDA SAAB OSAKS EDU, 
ARMASTUS, LEIN JA MAAPAGU 


Rakendusliku psühhodemograafia eksam kujunes paljaks formaalsuseks. Minu professor 
oli ära sõitnud ja oma volitused üle andnud ühele kolleegile, kes ei üritanudki peita oma 
tüdimust ega varjata oma asjatundmatust. Veendunud, et tean ainest, millega ta esimest 
korda kokku puutus, hoopis rohkem kui tema, oli ta küllalt ettevaatlik, et minu teadmisi 
mitte proovile panna. 

Kuid Lagneau, kes võttis vastu lingvistilise esteetika eksami, tegi mulle tunduvalt rohkem 
peavalu. See oli hajameelse pilgu ja lohaka riietusega võrdlemisi noor grammatik. Suulisel 
eksamil kuulas ta mind, pea kuklas, äraolevalt aknast välja vahtides, jäi mind siis tükiks 
ajaks silmitsema, nagu kohtuksime esimest korda. 

«Arvate, et olete läbi saanud, eks ole?» küsis ta lõpuks. 

«Härra professor, kui ma just liiga palju lollusi ei rääkinud ...» 

«Ei, te ei rääkinud lollusi. Selleks te olete liiga kaval. Nii et olete läbi saanud. Ei maksa 
seda kurba asja enam meelde tuletada, aga lubage endale öelda, et kõigist muidusööjatest, 


keda ma olen kohanud, olete teie kõige eemaletõukavam, ja vabandage labast väljendust, 
kõige tatisem. .. Härra, te rääkisite kakskümmend kaheksa korda «dünamogeenilisest 
korrelatiivsusest» ja viiskümmend kaks korda «fenomenoloogilisest struktuursusest». 
Igaüks teab, et need kaks terminit kuuluvad minu teadusliku lemmiksõnavara hulka ja et 
ma neid meeleldi kasutan, aga keegi, mitte keegi ei tea täpselt, mis nad tähendavad. Vahel 
ei ole ma ka ise selles mitte päris kindel. Mina alles otsin. Aga teil on juba leitud. Muidugi 
lootsite sellega mulle meeldida. Ei läinud läbi, noormees. 

Lisaks arutasite pikalt ja targalt üht lõiku minu peatöö 736. leheküljelt. Ma pihin teile 
midagi: trükikojas tehti küljendamisel viga ja minul jäi see korrektuuris kahe silma vahele. 
See lõik on puhas praak. See ei tähenda mitte kui midagi. Aga teie saite aru. Lubage end 
õnnitleda. Te jõuate kaugele, noormees. Soovitan teile vaid, et niikaua, kuni olete minu 
saapatalla ulatuses, liiguksite seJ.g ees.» 

Juulikuu veetsin Hossegoris Brealide juures, kellel on seal suvila. Jean-Jacgues kutsus 
mind külla südamliku ja usaldava sundimatusega, mis oli ta kõige köitvam iseloomujoon, 
samal ajal aga kõige tõsisem takistus täiusliku karjääri teel. Teise nädala keskel sai minust 
Huguette'i armuke. Mul endal polnud selles küll mingeid teeneid, sest algatus tuli täielikult 
tema poolt. Sellest peale, kui ta oli mulle mõista andnud, millisel seisukohal ta minu suhtes 
on, kulges kõik äärmise kergusega. Mul oleks võimatu olnud asjade käiku muuta, isegi kui 
ma seda oleksin tahtnud — tingimused olid niivõrd soodsad. Breali nõod, kes tema juures 
suvitasid, sõitsid kiiruga Pariisi tagasi, sest keegi nende omastest oli surnud, teenija kasutas 
seda oma aastapuhkuse väljavõtmiseks ja Jean-Jacgues kutsuti oma laboratooriumi mingi 
katseteseeria pärast, mis kestis kuu lõpuni, ilm pööras sajule ja naabersuvilad jäid tühjaks. 
Igal ööl puhkas Huguette minu käte vahel pärani avatud akna all, kust paistis järv ja 
niiskusest tilkuv männik. Ta avaldas mulle oma tundeid suurima lihtsusega. 

«Muidugi valutab mu süda, et petan Jean-Jacgues'i, kellest paremat inimest polegi. Need 
mõned puudused, mida ma talle võiksin ette heita, on just niisugused, mis teevad mehe 
huvitavaks ega lase abielul läilaks minna. Aga ma olen ammugi mõistnud, et ei tohi end 
lasta südametunnistusepiinadest mõjutada. Vaba hing, kes ei niruta elu rõõmudega, on neist 
pisikestest ebameeldivustest üle. Kui kuulaksin oma kosmeetikut, ei tohiks ma endale 
seltskonnas enam delikatesse lubada. See on mu näonahale kahjulik ja nii halva jumega 
naine nagu mina on kahjulik Jean-Jacgues'i karjäärile, palju kahjulikum kui mu abi- 
elurikkumine. Südametunnistus piinab ja ma söön delikatesse. Võiksin ilma nendeta läbi 
ajada. Mul on selleks küllalt tahtejõudu. Aga kui ma seda teeksin, oleks mul tunne, nagu 
annaksin alla, loovutaksin midagi, mis mulle kuulub, alandaksin ennast...» 

«Nii et ma olen sulle lihtsalt suupiste, mu kallis?» A 

«Mmn... jah, just. Kui oleks valida suitsulõhe ja sinu vahel, valiksin vist lõhe. Utleme, et 
asetan su pisut kõrgemale šipolaatvorstist, aga pisut madalamale kaaviarist.» 


THLOHKHLOHHKTOHATOHKLOHALOIIKTOHALOHEOHNEOJ 


«Loodan, et mustast kaaviarist?» 

«Muidugi! Härra ei lepiks ju punase kaaviari ja haha-munadega. Temale pole miski 
küllalt hea. Tegelikult oled sa väike närune suure jooneta snoob. Kahtlen vahel, kas ma 
mitte ei eksinud, andes järele su kahtlase väärtusega võrgutustele.» 

Hämaruses särasid ta hallid silmad hädaohtlikult. Ta ootamatust turtsakusest veidi 
segadusse viidud, püüdsin olukorda stabiliseerida. 

«Mu kallis, kui ma võtsin vaevaks sind võrgutada, siis nimelt sellepärast, et mulle pole 
miski küllalt hea ja et mind rahuldab ainult parim. Nii et ära seda mulle ette heida.» 

Ta virutas mulle müksu, mis pidi mind peaaegu voodist välja paiskama. 

«Armetu tobu! On üksainus asi, mida sa poleks tohtinud öelda, ja selle sa oskasid ära 
ütelda. Mina olen parim! Oled sa mu nina vaadanud, ah? Kas oled lugenud karvu mu käsna 
peal? Neli! Neli tükki! Ja mu sääred? Liiga peenikesed. Ja mu reied? Liiga pikad! ... 
Ülejäänul pole viga, nõustun sinuga, aga see, kes kinnitab, et ta mind täiuslikuks peab, on 
küll viimane tolvan!» 

Ta punane lakk lehvis raevutormis. Sirutasin ta poole lepitava käe. 

«Kallis...» 

«Käpad eemale! ... Kuula. Sa meeldisid mulle ainult sellepärast, et pidasin sind 
auahneks. Aga nüüd on mul mulje, et oled vaid väike vilets karjerist.» 


«Karjerist, auahne — ma ei näe siin erilist vahet.» 

«Loll. Ma armastan auahneid. Nad ihkavad kätte saada kõike, seda, mis peitub neis endis, 
seda, mis on nende käeulatuses, ja veel rohkem. Nad söövad silmadega rohkem kui suuga 
ja nende kõrri ei jääks kinni ka terve maakera. Nad kugistavad elu õgardi kombel ja 
kõngevad õndsalt selle kätte.» 

«Ja karjeristid?» 

«Need on armetud ettevaatlikud kröönijad. Nad ei murra läbi, vaid trügivad, teevad 
karjääri kõigest väest, aga ikka käsipuust kinni hoides.» 

«Mulle paistab, et kõigest väest karjääri tegemine käib Jean-Jacgues'i kohta ka.» 

«Tema kohta? Jean-Jacgues ei ole auahne, aga ta pole ka karjerist. Tal pole seda vaja. 
Tema pole oma karjääri pärast iialgi muretsenud. See on tema töö kõrvalprodukt. Ta saab 
selle pealekauba. Kahetsen, et ta pole auahne. Ta on väärt, et seda olla, sest tema on 
vähemalt ülik.» 

«Ja kas mina ei ole?» 

«Sina? ... Isegi mitte parun, isegi mitte rüütel. Ürikuteks pean ma niisuguseid inimesi, 
kes ei trikitse nagu sina äsja, kui sa minu välimuse kiituseks trumni lõid. Selle-asemel et 
avalikult näidata, mis sa oled ja mis sa mõtled, selle asemel et oma mõtteid maksma panna, 
neid relvana kasutada, püüad sina alati välja arvestada, mis on kõige kasulikum öelda või 
teha. Sa mängid osavust, määrid ennast kaela ja poed sisse, tahad endale kohta leida, kuid 
ei taha selle eest maksta. Kõigist muidusööjatest, keda ma olen näinud, oled sina ...» 

«Ma tean: kõige eemaletõukavam. Mulle on seda ennegi öeldud.» 

«Kõige eemaletõukavam? Kui sa just kangesti tahad, ega mina vastu ei räägi... 
Tegelikult pidin ütlema «kõige võluvam», sest ma pean lõpuks ju oma siinolemist kuidagi 
vabandama. Mulle sa ei ole veel eemaletõukavaks muutunud. Kunagi võib see aeg ju tulla, 
aga praegu on mul veel kahtlusi. Kui sa siiski ei osutu niisuguseks, nagu ma viimasel ajal 
kartma olen hakanud, kui sinus ikkagi peitub midagi, ei andestaks ma endale selle kahe 
silma vahele jätmist. Tõeliselt auahned mehed on haruldased. Kui laseksin ühe mööda 
minna teda märkamata, kahetseksin seda peaaegu niisama kibedalt kui taldrikuservale 
unustatud kaaviarivõileiba.» 

«Musta kaaviariga?» 

«Olgu mustaga. Minagi armastan vaid seda, mis on hea...» 

Tusatuju haihtus niisama kiiresti, kui oli tulnud. Oskasin ilma selgimist kasutada ja sel 
ööl me oma jutuga enam kaugemale ei jõudnud. 

Meie vahekord lõppes ilma kärata, kui Jean-Jacgues tagasi jõudis. Ta tõi mulle teateid 
härra Philippeau'st. 

«Käisin teda Parentis's vaatamas. Ta on oma katsetega algust teinud. Esimesed tulemused 
on julgustavad. Minu arvates peaks tal edu olema.» 

«Kas arvate, et tal õnnestub õlikompaniide juhtijaid veenda?» 

Breal lõi käega. «Vaevalt küll.» «Aga te ju rääkisite edust?» 

«Pidasin silmas teaduslikke tulemusi. Mis aga puutub muusse, siis saate isegi aru, et 
tehnikameestele, kes katseid jälgivad, ei meeldi sugugi lasta end Philippeau masinaga 
asendada, olgu see nii leidlik kui tahes. Nii et...» 

Ta näis sellele küsimusele lähenevat lepliku huviga. «Kas onu taipab seda?» 

«Tema? Eks muidugi, aga ta vilistab selle peale. Teaduslikus uurimistöös rahuldab meid 
täielikult kena mänguasi, mis korralikult töötab, rohkem me ei nõua.» 

«Paistab, nagu ei võtaks te ennast eriti tõsiselt.» 

«Kurat, miks ei võta. Keegi ei võta ennast tõsisemalt küi mängiv laps. Ega see teadlast ei 
madalda, kui temas on täheldatavad teatavad infantiilsuse vormid. Meie psühholoogia on 
hoopis lihtne: see ongi meie jõud. Piisab, kui taipad, et teadus on mäng. Uuest 


laboratooriumist tunned niisama suurt rõõmu kui mänguelektrirongist. Elektron- 
mikroskoopide ja aatomireaktorite pärast tülitsetakse nagu klaaskuulide või kommide 
pärast. Perfokaarte kogutakse nagu marke või juustukarbietikette. Näpatakse vastastikku 
üksteise ajust ja taskust, kirjutatakse vastastikku üksteise pealt maha, kongressidel 
näägeldakse nagu vahetunnis, trambitakse viha pärast jalgu, mossitatakse ...» 

«Ometi saate mõnikord ka praktilisi tulemusi.» 

«Mitte meie ei saa neid, vaid meilt saadakse. See on suur vahe. Neid, kes on olnud 
küllaldasel määral vürtspoodni-kud või harjuskid, et ise oma kraami müüa, võib sõrmedel 
üles lugeda: Pasteur, Edison, Schweitzer... . Teistel pole peaaegu midagi pistmist sellega, 
mida neid tootma sunnitakse. Parimal juhul annavad nad vaid tooraine. Ega siis lehm juustu 
ei tooda.» 

See märkus jäi mulle seda paremini meelde, et juba järgmisel nädalal võisin ise ta 
paikapidavust kontrollida. Tänu Jean-Jacgues'i toetusele ja oma litsentsiaadipaberi-tele sain 
tõlgi koha rahvusvahelisel sotsiobioküberneetika kongressil, mis toimus Lausanne'is teisest 
kahekümnenda augustini. Töö eest tasuti hästi ja ma lootsin teenida küllalt raha, et veeta 
suvepuhkuse lõpp meeldivalt ning kasulikult 

kuskil Cote d'Azuri või Baski ranniku rahvarohkes paigas. 

Juba teisel kongressipäeval taipasin, et sotsiobioküberneetikal on kaks nägu. Üks ilmutas 
ennast kongressisaalis. See meenutas andekat, kuid parajalt lärmakat kooliklassi. 
Arvutustulemuste ja katseresultaatide esitused vaheldusid magushapude kommentaaridega, 
mis paiguti läksid üle nääklusteks. Aeg-ajalt teenis mõni priimus ära aplausi või hiilis mõni 
puupea naerulagina saatel kohale. Sõnakuulmatud sihtisid ukse poole, hoolsad lapsed 
esimeses reas — enamasti sakslased — ei pööranud aga pilku tahvlilt. 

Selleks et näha kongressi teist nägu, tuli liikuda luksushotellide hallide pehmetel 
vaipadel, käia ülalinna baarides, Ouchy terrassidel, või veel parem, väikestes restoranides 
järve kaldal, kus praetud ahvena ja napsikarahvini ümber arutati äriasju. Seal oli karjakaupa 
hästi riietatud linalakkasid, kes nagu vennad sarnanesid minu sõbra kabinetiülemaga 
Rahvahariduse Ministeeriumi Trükiste ja Formularide Valitsusest. Oli kardetavamaid ja 
mehelikumaid tüüpe, pruuniks päevitunud, kalgi pilguga napisõnalisi neljakümneseid mehi, 
roosasid pestud ja maniküüritud vanakesi, kes ingellikult ja julmalt uurisid maailma läbi 
kuldraamidega prillide, oli tusaseid ja anonüümseid Maigret' stiilis ametnikke. 
Konverentsisaali õpetatud mõttevahetused tõlgiti seal ümber sõjaväe-, politsei- ja 
finantsterminoloogiasse. Sotsiobioküberneetika auväärsel puul puhkesid lopsakate 
õiekobaratena kavalad tehnikad, mis kõik aitavad valitseda, orienteerida, uimastada, tüh- 
jendada, pesta, desinfitseerida, renoveerida, aktiviseerida, isoleerida, lühistada ja ümber 
rütmistada nii masside kui üksikisikute aju valitseva ühiskondliku korra suurima hüvangu 
nimel. 

Minu ülesandeks oli tõlkida prantsuse keelde mõnede delegaatide esinemised, kes oma 
mõtteid tavaliselt inglise keeles väljendasid. Nende hulgas, keda mul tuli teenindada, 
osutus kahtlemata kõige tähelepanuväärsemaks professor Bolduc, Poldaavia Rahvusliku 
Ülikooli rektor. 

Professor Bolduc kõneles laitmatut prantsuse ja hirmsat inglise keelt. Aga Poldaavia 
valitsus oli ära pahandatud Prantsusmaa vastuhäälest ÜRO-s Lõuna-Poldaavia sõltumatuse 
küsimuses ning oli andnud kõigile oma alamaile käsu mitte enam kasutada rahvusvahelistel 
konverentsidel meie keelt. Spetsiaalne salapolitsei valvas selle 

korralduse range täitmise järele. Professor Bolduc kirjutas oma sõnavõtud prantsuse 
keeles ja mina tõlkisin neeci inglise keelde, et siis istungi ajal esitada originaal tõlke pähe. 

Algul ei pööranud ma suuremat tähelepanu tekstidele, mida tuli tõlkida. Neis oli juttu 
kompleksuurimustest, kus pandi välja elektroonika, strukturaalne lingvistika, akustika, 
neuroloogia, entsefalograafia, glossemaatika ja formaalne stilistika. Möödaminnes panin 


tähele mõisteid, mi.s mulle eelmise aasta lektüürist tuttavaks olid saanud, aga suurem osa 
arutlustest jäi mulle käsitamatuks ja et tarbetud pingutused pole minu maitse järgi, €i 
püüdnud ma neisse saladustesse tungida. Kuid ühel päeval sattusin oma endise õpetaja 
Lagneau nime peale ja see äratas minus otsekohe huvi. Seniajani olin püüdnud mitte välja 
teha salavimmast, mis minus tema vastu eksamist saadik vindus. Mulle ei meeldi vihata. 
Viha on kasutu ja pime kirg, mis rahuldub moraalse hüvitusega ja millest pole mingit 
konkreetset tulu loota. Ja ometi oli see just soov Lagneaule kahju teha, mis mind muidugi 
ebateadlikult sundis otsima võimalikke seoseid tema ja Bolduci tööde vahel. 

Nagu näis, oli Lagneau uurinud võimalusi, kuidas mõningaid sotsiobioküberneetilisi 
ideid kasutada kirjanduskriitika teooria loomiseks. See üllatas mind, sest esimesel pilgul ei 
paistnud miski ebakirjanduslikumana kui tekstid, millega mul päevast päeva tuli tegemist 
teha. Rääkisin oma üllatusest Bolducile, teeseldes imetlevat hämmastust ja taiplikku 
naiivsust, mis teatavasse ikka jõudnud professorid jalamaid relvituks teeb. 

Bolduc kinnitas mulle, et ratsionaalne ja praktiliselt eksimatu kirjanduskriitika on 
tõepoolest üks neid hüvesid, mida tema töödest loota võib. Et mind veenda, andis ta mulle 
lugeda ettekande, mille oli pidanud Moodsate Keelte ja Kirjanduste Föderatsiooni VI 
Rahvusvahelisel kolmaastakongressil Oxfordis 1954. aastal keegi inglise professor nimega 
E. R. Vincent. Pealkiri oli paljutõotav Mechanical Aids for the Study of Language and 
Literary Style.2 

Õnnetuseks ei saanud ma seda artiklit otsekohe läbi 

lugeda. Samal õhtul teatas telegramm mulle härra Philippeau ootamatust surmast. Pidin 
kiiruga Gironde'i tagasi sõitma. 

Minu seisukord muutus päevapealt raskeks. Härra Philippeau katsed, mis olid praktiliselt 
lõpule viidud, tunnistati kontrollkomisjoni poolt geniaalseiks, kuid oma ajast etter utta 
väiks. Need maeti toimikusse ja vaikiti maha. Noore Ricard'i ettepanekul, kes oli 
kontrollkomisjoni eesistujaks olnud, anti uurimislaboratooriumile nimeks philippeau 
laboratoorium. Kolm aastat hiljem lasksid Vabatahtlikud Vastupanuvõitlejad sinna 
mälestustahvli panna. 

Mina aga sain päranduseks väikese maja männitukas, suure kannatlikkusega ehitatud 
aparaadi ja mitu kasti märkmeid ning dokumente. 

Raha mitte pennigi. Härra Philippeau elas ja elatas mindki oma palgast ning endise 
koonduslaagrivangi pensionist. Mul polnud pähegi tulnud, et ühel heal päeval pean täiesti 
omal käel toime tulema. Lausanne'i olin läinud üksnes taskuraha teenima. Olin seega ilma 
elatis-vahenditeta. Mu vanavanemad olid ammugi surnud ja ema oli Alžeeriast nende 
kasina päranduse välja nõudnud. Teda ennast pidasin paremaks mitte otsima hakata. 

Niipea kui matusetalitus lõppes, sõitsin Lausanne'i tagasi. Tõlgi koht oli mu viimane 
lootus veidi sularaha teenida ja end kuni töökoha leidmiseni vee peal hoida. Ilma suurema 
südamevaluta otsustasin õpingud katkestada. Aga kuidas esialgu ära elada? 

Bolduc oli mees, kes mind hädast välja aitas. 

«On teil Pariisis tutvusi?» küsis ta minult äkki torinal, kui me parajasti olime lõpetanud 
tema sõnavõtu tõlkimise järgmise päeva istungiks. 

«Natuke ikka on,» vastasin, mõeldes BrEali peale. 

«Sel juhul kirjutage kohe Välisministeeriumi Kultuuri ja Tehnika Peavalitsusse ning 
pange oma tuttavad tegutsema. Palusin Prantsuse valitsust anda alates oktoobrikuust üheks 
aastaks minu käsutusse üks tehniline tööjõud. Võin niisama hästi võtta teid kui mõne teise. 
Teil pole teadmisi, kuid olete osav. See on peaasi.» 

Samal õhtul helistasin BrGalile. Õnn oli minu poolt. Muude kandidaatide puudumisel oli 
koht lubatud noorele tuusikule, endisele Kõrgema Normaalkooli kasvandikule, hellel aga 
oli kaks puudust — esiteks oli ta ühe Rateli 

2 Mehaanilised abivahendid keele ja kirjandusliku stiili uurimiseks (ingl. k.). 


surmavaenlase soosik, teiseks oli ta kuulunud Teaduslik? Uurimisasutuste Rahvusliku 
Liidu juhtkonda ajal, mil se« organisatsioon valitsuse silmis halvas kuulsuses seisis Minu 
kandidatuur kiideti seega kergendustundega 

Vähem kui kuu aega pärast Lausanne'! konverentsi istusin Poldaavia lennukisse, kaasas 
ametlik lähetus 3a teenis-tuspass. 


IV PEATÜKK KUS POLDAAVIAS SÜNNIB LITERATRON 


Ega ma oskagi täpselt öelda, kus Poldaavia asub. Juba see mõtegi, et mingi maa võiks 
kuskil asuda, tundub tänapäeval täiesti aegununa. Mingi linna või riigi geograafilisel 
asendil oli mõtet tollal, kui sinna pääsemiseks tuli läbi teha pikk või lühike, raske või kerge 
teekond. Reaktiivlennuk on selle kõik sootu teiseks muutnud. Minu jaoks asub Poldaavia 
kolme puuviljamahla, ühe stjuuardessi-naeratuse ja kahe prantsuse pildilehe kaugusel. 
Kõige raskem on pääseda Orlysse. Kes aga kord juba lennujaama iõuab, on niisama hästi 
kui päral. 

Samuti oleks mul raske Poldaaviat kirjeldada. Tänavaid ja teid olen ma alati käsitanud 
kui ühendusi kahe punkti vahel ja ma ei armasta nende peale aega raisata. Niipaljukest kui 
ma nägin Poldaavia maju, sõites hotellist saatkonda või ülikooli, niipaljukest kui ma nägin 
Poldaavia maastikku, sõites pealinnast kuurorti, kus saatkonnatöötajad igal nädalalõpul 
käisid, niipaljukest kui ma üldse Poldaavia miljööd tundma õppisin — näis minu meelest 
kõik olevat kooskõlas turismiprospektidega, mida võib saada ükskõik missugusest 
reisibüroost. Eksootikat otsivade lugejaile soovitangi niisiis pöörduda turismibrošüü-ride 
poole. 

Poldaavlaste enestega läbikäimiseks puudus mul keeleoskus. Poldaavia keel on keeruline 
ja tema grammatilised iseärasused hajutasid varsti mu esialgsed head kavatsused, nii et 
minu vestluskaaslaste ring piirdus vaid paari ülikooli polügloti ja Lääne diplomaatidega. 

Tegelikult polnud sellel tähtsust, sest mul polnud niikuinii aega. Bolduc oli nõudlik 
peremees ja kole töömurdja. Ta oli olnud iseseisva Poldaavia esimene rahvahariduse 
minister, mõni aasta hiljem sõjaväelise 

riigipöörde tõttu vanglasse sattunud, Teise Vabariigi ajal välissaadikuks nimetatud ja 
diktaator Jaincoaci põlatud diktatuuri ajal vaikivas opositsioonis olnud. Kohe võimule 
tulles oli Vabastaja Devac, kes ihkas endale kindlustada kõige kuulsamate poldaavlaste 
koostööd, seadnud ta alternatiivi ette: kas minna vanglasse tagasi ja saada kaela fab- 
ritseeritud protsess või võtta vastu Rahvusliku Ülikooli rektori koht. Nii sai Bolducist 
rektor, kuid vahetevahel kahtles ta, kas poleks õigem olnud valida vangla. Vabastaja 
valitsus pani õpetlastele peale ranged teadusliku töö normid ja Bolduc töötas ööd ja päevad, 
et oma artiklite ja ettekannete jagu täis saada. Ja minul tuli tema tempoga sammu pidada. 

Selle natukese vaba aega, mis mulle jäi, veetsin saatkonnas, sel suurepärasel 
treeninguplatsil, kus ma kerge vaevaga administratiivintriigide nõksud ja kavalused selgeks 
sain. Saadik oli lahke vanahärra, kes vaevles igavuse käes. Jutu järgi oli ta pederast, kuid 
ilmutas selles asjas äärmist diskreetsust. Talle pakkus lõbu jälgida alluvate omavahelist 
rivaliteeti. Kõige silmapaistvamad kujud saatkonnatöötajate hulgas olid pressiatašee Comte 
ja rek-laaminõunik Poiret. 

Comte kuulus samasse inimtüüpi kui Breal. Ta sarnanes Jean-Jacgues'iga sel määral, et 
hakkasin tähelepanu osutama ta abikaasale Sylvie'le, tumedasilmalisele blondiinile, kelle 
ma aga hoopis ära pahandasin, nii et mind äärepealt juba avalik skandaal ähvardas. Comte 
ei märganud midagi. Ta oli Haroun Tazieffi õpilane ning austaja ja kirjutas uurimust 
vulkaanide kohta, mis on Poldaavia peamisi vaatamisväärsusi. Maa meeldis talle, aga teda 


veetles ajakirjanikukarjäär Pariisis ja ta kavatses jääda Poldaaviasse ainult paariks aastaks. 
Ja kui ta olekski tahtnud kauemaks jääda, poleks Poiret talle selleks võimalust andnud. 

ReklaaminSuniku lemmikharrastuseks oli rikkuda oma kolleegide karjääri ja saavutada 
nende tagasikutsumine Prantsusmaale. Vististi oli ta hull juba siis, kui ta oma 
paarkümmend aastat tagasi Poldaaviasse tuli, kuid tollal aitasid noorus, ülikoolidiplomid ja 
enesekindlus nähjtavasti ta vaimset ebanormaalsust varjata. Tema hullus ei olnud mitte 
ogarat tüüpi. Selles oli koguni loogilist täiust ja arvestuste rafineeritust, mis on iseloomulik 
geniaalsetel paranoikutele. Imetluse ja huviga jälgisin tehnikat, 

millega ta vestluse algusest peale ka kõige vintskema partneri ees tubli edumaa saavutas. 
Ta ootas, kuni ohver riskis mingi väite või otsusega välja tulla. Siis naeratas ta sõbralikult 
ja veidi üllatunult, vangutas pead ja pomises nagu iseendale: 

«Imelik. .. teie olete siis alles sealmaal!» 

«Mida te sellega mõtlete?» küsis vestluskaaslane selle peale natuke mureliku kahtlusega. 

«Ei midagi. .. Rääkige edasi, palun. See on natuke liiga pikk jutt. Ma arvasin, et olete 
kursis... Igatahes on see kõik palju keerulisem, kui teie arvate.» 

Teades, et olen vaid ajutine olija, suhtus ta minusse väga sõbralikult ja värbas mind 
ametlikult liitlaseks oma pisisõjas. Lasksin tal ennast juhtida, tundes tema stiilis meistrikätt. 
Et näidata ennast püüdliku õpilasena, kandsin talle ette mõned tagaseljajutud Comte'i kohta 
ja läksin koguni nii kaugele, et enda osa ilustades pajatasin oma ebameeldivustest proua 
Comte'iga. Poiret silmitses mind läbi oma lühinägelikuprillide hägusel pilgul. 

«See ei üllata mind,» seletas ta. «Ta on frigiidne.» 

«Comte paistab siiski temasse üsna armunud olevat.» 

«Tema! Mis te veel ei mõtle! Ta eelistab noori poisse.» 

«Tõesti või?» 

Poiret' näole ilmus haletseva üleoleku ilme, mis mulle juba tuttav oli. 

«Imelik.. . Kas teie ei tea? Ta ei varja seda ju üldse. Ta on lilla. Kõik räägivad.» 

«Mina ei ole veel kuulnud, et...» 

«Miks siis saadik teie arvates tema ärakutsumist nõudis?» 

Taipasin nüüd, et ta ei tutvusta fakte, vaid visandab mulle suurtes" joontes Comte'i vastu 
suunatud sõjakäigu plaani. Ilmselt ei suutnud ta ka ise ühtesid teisest selgesti eraldada. 
Igatahes oleks asjata olnud temaga vaidlema hakata või otsida ta näolt peidetud naeratust, 
mis reedab ettekavatsetud kurikavalat manöövrit. Tema kurnatud näol ei olnud 
naljavarjugi, sealt võis lugeda vaid kalki Pinget, mida annab kinnisidee. 

«Mulle räägiti,» väitsin siiski, «et saadik ise...» 

«Just nimelt. Meie elukutses ei ole pederastia häbiks, See võib koguni auasi olla. 
Ministeeriumis vaadatakse sellele halva pilguga ainult juhul, kui see hakkab teenisast 
segama. Kindla lilla kuulsusega saadikul pole midagi 

karta, isegi vastupidi, aga ta ei tohi sallida aatevenda onu kaastööliste hulgas, vastasel 
korral hakatakse teda kahtlustama soosimises, vaata et salanõuski.» 

Esialgu päästis Comte'i ootamatult Poldaaviasse saabu-nud Breal, kes eskortis mingit 
UNESCO uurimiskomisjoni. Huguette oli temaga kaasas, ja sellal kui ametikohustused 
Jean-Jacgues'i pealinnas kinni pidasid, avanes mei] võimalus veeta terve nädalalõpp 
kahekesi mere ääies Uuendasime oma Hossegori õrnu vahekordi. Huguette'l imeteldav 
eelis oli, et temaga kohtusid ja temast lahkusic ühesuguse lahedusega, ühesuguse rahuga. 
Lahkudes jättis ta endast maha mingi vaba kerguse tunde, mis püsi; mälus isegi igatsustes, 
nii et taas tulles polnud tal waj; tundelist ettevalmistust, et kirge uuesti lõõmama panna. 


Comte ja tema abikaasa 
peatusid samas hotellis kui 
meiegi, ja kui mees ei 
märganud midagi, siis naine 
sai kõi gest aru. 
Võistlusvaimust või 
armukadedusest hakkas t; 
minu vastu hoopis uut moodi 
huvi tundma. Ta pilk kõneles 
sellest päris selget keelt ja 
kohe pärast Brealide ärasõitt 
võtsin ette teise rünnaku, 
mida seekord kroonis täielik 
kõiki mu ootusi ületav edu. 
Sylvie, kelles polnud jälgeg 
frigiidsusest, ilmutas minu 
seltskonna vastu eelistust, 
mii oli seda muret tekitavam, 
et näis päevast päeva 
kasvava ning kinnisideeks 
muutuvat, ja minu füüsilisi 
ning moraal seid jõuvarusid 
märgatavalt kahandama 
kippus. Lihtsal ime, et ta 
mees midagi ei märganud! 
Kui ta juba lahutu sest 
rääkima hakkas, leidsin, et 
on aeg lõpp teha, sest ta oli kaks last, keda tal oleks kindlasti õnnestunud end juurde ja 
minu ülalpidamisele jätta. Ruttasin toetam Poiret' aktsioone saadiku juures ja vähem kui 
kuu aj pärast lahkus telegrammiga ära kutsutud Comte'i per ohtrasti pisaraid valades 
Poldaaviast. 

Ma ei käinud neid lennuväljal saatmas. Mul oli muu tegemist. Kogu mu tähelepanu köitis 
plaan, mis pidi m elule uue suuna andma. Kõik algas Huguette'i seltsis vee detud 
nädalalõpust, kui me avatud aknast vaatasime kiu: paistet, mis Poldaavia rannikul on alati 
väga ilus. 

«Meric,» ütles Huguette, «sa raiskad Poldaavias aega 

«Aga ma ju räägin sulle, et Bolduc ei lase mul laiselda* 

«Seda ma mõtlengi. Sul on muud parematki teha. K' välismaale minnakse, siis suhteid 
looma või endale Prant susmaal karjääri ette valmistama.» 

«Suhete koha pealt ma ei või nuriseda. Kui tuleb mõni 

väljapaistev välismaalane, laenab Poiret mulle oma auto, et ma külalist ümbruskonnas 
ringi sõidutaksin ja takistaksin Comte'il temaga kokku saamast. Kui mehikesest vähegi asja 
on, siis tean paari-kolme kohta, mis talle Poldaavia tõesti unustamatuks teevad. Olengi juba 
ühe kirjastaja, ühe Sorbonne'i professori, ühe tsirkusedirektori ja ühe Pariisi Jumalaema 
kiriku kanooniku taskuplokis. Kui sul aga on mõni karjäär kaasas, eks siis näita etie.» 

Sel hetkel ei oleks tal saanud midagi kaasas olla, mida minu silm poleks näha võinud. Ta 
sirutas käe öölaua poole ja süütas sigareti. 

«See tuleb sul endal leida. Ratel otsib parajasti midagi.» 

«Mida?» 

«Ükskõik mida, mingit projekti, uut ideed ... Ta tahab Neljandasse Plaani pääseda ega 
usalda enam Phalampini, kes on teda siiamaani toetanud.» 


«Ja sina arvad, et mina võiksin teda toetada?» 

«Seda sinult ei nõuta. On vaja, et Rateli nimi seostuks mõne pikaaegse projektiga, mis 
rabab kujutlusvõimet ja nõuab rohkesti raha. Sa mõistad, mis ma mõtlen: aatom, salajane 
relv, geneetika. .. Otsustasingi juba suunata Jean-Jacgues'i sputnikute alale.» 

Esimese nõukogude tehiskaaslase vägitegu ümbritses parajasti tohutu aupaiste. Võimas 
perspektiiv, mille Huguette mu silme ees avas, pani mul pea ringi käima. Katsusin nalja 
teha. 

«Sa ei taha mind ometi kuu peale saata!» 

«Ma tahan, et sa sealt maha tuleksid, tobu!» hüüdis ta, virutades mulle vägeva müksu, 
millega ta oma vihahoo-gusid puänteerida tavatses. «Vähem kui kümne aasta pärast 
kasutab sputnikuid raadio ja televisioon. Jean-Jacgues on esimene oma kaupa pakkuma ja 
Ratelile on see siis kulda väärt. Püüa sina sedasama teha. Muud ma sinult ei nõua!» 

Mis hullu juttu see Huguette küll ajas! Ma ei olnud ju mingi teadlane ja hädavaevalt 
võisin ennast kirjandus-teadlasekski pidada. Minu matkimisoskus, mu lingvisti-võimed 
äratasid võhikuis pettekujutlusi, ja kui mul juhtus sinest udust aimu olema, võisin ma 
tehnilist terminoloogiat osavalt kasutades hirmutada ka mõningaid spetsialiste, kes olid 
niisama vähe spetsialistid kui mina ise, aga ma olin täitsa võimetu midagi välja mõtlema. 

Jõudsin nii kaugele, et hakkasin vanduma oma hariduse 

retoorilist iseloomu. Mõtlesin: sõnadega võib teha kõike, välja arvatud midagi tõelist. 

Ma eksisin. Paar päeva hiljem oma pabereid kraamides sattus mulle pihku brošüür, mille 
Bolduc oli mulle aasta tagasi Lausanne'is laenanud ja mille lugemiseks ma polnud ikka 
aega võtnud. Enne äraviskamist lehitsesin seda masinlikult. Pealkiri rääkis keelest ja 
kirjanduslikust stiilist, ja sellel polnud minu praeguses meeleolus vähematki 
külgetõmbejõudu. Äkki langes mu pilk juhuslikul leheküljel sõnadele punched cards, 
electronic computer, electric brain1 . .. Hakkasin õhinal lugema. Nii imelik kui see ei ole 
— too kirjandusteaduslikul kongressil peetud ettekanne rääkis peaaegu ainult 
elektroonikast. Siin kirjeldati suurtes joontes masinat, mis oli pärast mõnesekundilist teksti 
mälumist võimeline deklareerima: «1603. aasta Shakespeare näputäie Marlowe' lisanditega 
0,08% ulatuses; jälgi Baconist.» Siiski leidsin saja teise lehekülje kahekümne kolmandas 
reas ühe valesti pandud koma. 

See oli liiga ilus, et olla tõsi. Nagu välgu valgusel nägin ühe hetkega kõiki rakendusi, mis 
võimalikuks saaksid, kui selline masin loodaks. Muide, kokkuvõttes rõhutas autor: tema 
masina kasutuselevõtt lubaks edaspidi «revolutsioneerida mitte ainult kirjandusliku stiili 
uurimist, vaid ka keele enese kasutamist». 

Vaatasin artikli ilmumisaastat: 1954. Kui palju aega oli kaotsi läinud! Kuidas on 
võimalik, et see imeväärne masin pole nii mitme aasta järel ikka veel endast rääkima pan- 
nud? Milline uurimisgrupp teda vangis hoiab? On ta ehk raudse eesriide taha 
emigreerunud? Nii või teisiti — talle tuleb avada ajaloo väravad. Meie sajand ootab 
sõnamasi-nat. Tänu temale muutuksid kirjandusteadus, pedagoogika, informatsioon, 
poliitika viimaks täppisteadusteks. Kogu öö nägin grandioosseid nägemusi, kus kummitas 
masin. Hommikuks oli mul tema jaoks nimi käes: literatron. 

1 Perfokaardid, elektronarvuti, elekteraju (ingl. k.). 


V PEATÜKK KUS MA TEENIN KODUMAAD ROHKEM KUI ÜHEL VIISIL 


Ettevaatuse mõttes ei rääkinud ma Bolducile literatro-nist midagi, sest praktiline ja kaval 
nagu kõik lõunapoldaavlased, oleks ta vabalt võimeline olnud minu ideed varastama, et 
viimaks ometi pääseda ülikooli vangistusest, kuhu ta reputatsioon teda aheldas. 

Näiliselt mind huvitavat küsimust puudutamata võtsin mitmesuguste ettekäänete all 
kontakti uurijatega, kes võisid mulle uurimuste praeguse faasi kohta informatsiooni anda, 


eeskätt muidugi professor Vincentiga Oxfor-dist, kelle artiklist olin äratust saanud. Vincent 
viis mind ühendusse Josselsoniga Ameerika Ühendriikide Wayne'i ülikoolis, Guberinaga 
Zagrebis, Boothiga Londonis, Ouemadaga Besanconis ja mitmete teistega. Varsti oli mul 
olukorrast päris selge pilt. Iga uurija oli liikunud ise suunas ja ideaalmasinat, mida kirjeldas 
Vincent, polnud iial ehitatud, selle elemendid aga elasid laialipillatuna kolme kontinendi 
laboratooriumeis. 

Ma ei saanud mitte midagi ette võtta, kindlustamata endale Prantsusmaal soliidset 
administratiivset baasi. Aeg aga oli äärmiselt ebasoodus, sest äsja oli puhkenud 1958. aasta 
13. mai kriis. Mõne nädalaga paisati jõudude vahekord Rateli ümber täiesti segi. Roosa 
balleti afääri' segatuna pidi Phalempin poliitiliselt areenilt igaveseks kaduma. Professor 
Vertuchoux aga sai 1958. aastal hoolimata oma kõrgest vanusest loengute ja konverentside 
ministri portfelli, mis tegi temast tähtsa, ehkki mitte enam täie aruga mehe. Ta oli nimelt 
1940. aastal vahemaandu- 

1 Kõmuline komblusafäär 1958. aastal, millesse oli segatud juhtivaid poliitikuid. 

mise ajal Lissabonis kogemata valesse lennukisse istunud ja Londonis kindral de 
Gaulle'iga ühinenud, selle asemel et Vichysse tagasi pöörduda, nagu ta kavatses; ja nii sat- 
tus ta 1944. aastal Vabaduse Rüütlite ridadesse. Fermigier du Chausson solvus, et teda 
unustati kutsuda esimesele vastuvõtule Elys€e palees, võttis end kõigilt ametikohtadelt lahti 
ja asutas aega viitmata suure opositsiooni-nädalalehe. 

Ratel jäi pinnale. BrEali kirjad kujutasid teda külmaverelise meremehena tormimöllus. Ta 
positsioon uue valitsuse all sarnanes omajagu Bolduci omaga Poldaavias. Temalt oodati 
solidaarsust, aga teda ei usaldatud. Mul oli targem vaikselt Poldaavias talvitada, kuni asjad 
klaaru-vad. 

Oma poliitilise nüansi probleemi pidin siiski lahendama. Et mul polnud iialgi mingeid 
kindlaid vaateid olnud, olin seni leppinud Poiret' eklektilise sotsialismiga, mis mulle paslik 
tundus. Pärast 13. maid muutus Poiret gaullistiks niisuguse üleva põlgusega 
üleminekufaaside suhtes, mis on lubatud ainult suurmeistritele. Püüdsin talle järele teha, 
kuid taipasin kähku, et see oli viga. Minu ümber oli liiga palju tõelisi gaulliste. Vabastaja 
kõige vihasematest vastastest alates ja tema kõige andunumate pooldajatega lõpetades 
austasid kõik poldaavlased eesotsas Bolduciga kindral de Gaulle'i ja imetlesid täiesti eri- 
nevail põhjustel uut korda, mille Prantsusmaa oli endale valinud. Nad mõistsid minu juures 
karmilt hukka leiguse, mis polnud muud kui diplomaatiline tagasihoidlikkus. 

Jalamaid pöörasin otsa ümber ja võtsin julge, kuid aruka opositsioonilise hoiaku, millest 
ma kuni tänase päevani kinni pean. Pandagu tähele, ma ei öelnud mitte «aruka, kuid julge», 
sest taipliku inimese meelest on hea, kui aru seab piirid julgusele, aga mitte vastupidi. 

Nüüd asusin realiseerima oma vana plaani: hakkasin kandma nailonraamidega prille, 
lasksin teha harjassoengu, tellisin «Kristliku Tunnistaja» ja muutsin pühapäevase 
missalkäimise harjumuseks. 

Poiret oli mulle tänulik selle arengu eest, mis lubas tal veel kontrastsemalt ja tugevamalt 
rõhutada oma sõltumatust. Tema prestiiž tõusis. Võib olla et see tegelikult ta päästiski, sest 
suursaadik, kes Poiret' viguritest vähehaaval tüdima hakkas, oli lõpuks otsustanud nõuda 
tema ärakutsumist. Ministeeriumis, kus tal oli terve rida ohvreid, 

polnud Poiret'l reputatsiooni ollagi ja tema ärakutsumise ettepanek võeti vaimustusega 
vastu. Ja ometi lendas hoopis saadik ise. 

Uus suursaadik oli vana võitleja, keda peeti liiga vankumatuks, et temast Prantsusmaal 
tulu oleks olnud. Ta oli lohutamatult löödud oma väljasaatmise pärast Poldaa-viasse. Poiret 
gaullism ja minu opositsioonilisus harmoneerusid tema kibestumusega ja murdumatu 
truudusega. Peagi muutusime talle hädavajalikuks. 


il 


Akadeemilise aasta lõpul kaitsesin Bolduci juures Poldaavia Rahvuslikus Ülikoolis 
doktoriväitekirja hääldumatu e sagedusvariatsioonide kohta kahekümnenda sajandi esimese 
poole prantsuse sõjakirjanike teostes. Suurem osa minu materjalist pärines väikesest 
brošüürist, mille keegi endine Sõltumatute Prantsuse Sõjajõudude kapten oli Saint-Flouris 
1954. aastal konfidentsiaalselt publitseerinud. See oli mulle kunagi Bordeaux's Meriadeci 
täiturul kätte sattunud ja ei tea mis ime kombel koos muude paberitega Poldaaviasse kaasa 
rännanud. Risk oli väike: Cantal on Poldaavia randadest kaugel. Ei Bolduc ega ükski teine 
nõukogu liige ei võtnud muide vaevaks mu väitekirja lugeda. Nad olid sinna sisse 
vaadanud, näinud, et tsiteerin õigel kohal de Gaulle'i, ja sellest piisas neile. 

Ega ma sellepärast vähem doktor olnud ja Prantsuse-Poldaavia kultuurialaste kokkulepete 
alusel jõudsin ühele pulgale prantsuse magistriga. Siiski jätkus mul mõistust taibata, et 
minu ignorantsus sellest ei vähenenud, kuid see tagasihoidlik dokument andis mulle julgust 
juurde. Juba paari päeva pärast avanes mul võimalus oma värsket võimutunnet proovile 
panna: Poldaaviasse saabus audoktori kraadi vastu võtma minu vana õpetaja professor 
Lagneau. 

Niipea kui ta pilk mind saatkonna salongis tabas, mõistsin, et tema vastumeelsus minu 
suhtes polnud sugugi haihtunud. Ta vestles saadiku ja Bolduciga. Nende grupile lähenedes 
aimasin, et mind võetakse seal vastu hammustava märkusega, mis mulle küll ränka kahju 
teha ei tarvitse, aga siiski varju heidab ja mu tulevikuväljavaateid tumestada võib. 
Otsustasin algatuse enda kätte võtta. Jätkata Lagneau'le aega suud lahti teha, haarasin tal 
käsivarrest ja hüüdsin: 

«Rõõm sind siin kohata, vana!» 

Ta oli sellest sinatamisest nii üllatatud, et jäi keeletuks. 

Kasutasin juhust ja pidasin Bolduci ning saadiku ees Lagneaule niisuguse kiidukõne 
maha, mis oleks igasuguse vaenuliku reageeringu niihästi maitsetuks kui ka arusaamatuks 
teinud. 

Nägin, kuidas ta kangestus, kahvatas, kõhkles, avas suu. Siis kadus pinge ta näost ja 
silmis süttis huumorisäde, kus minu arvates vilkus kübeke imetlust. Olgu kuidas on, ta 
mängis kaasa. 

«Vaata, vaata,» ütles ta rahulikult, «ma ei teadnudki, et sa oled Poldaavias.» 

«Ta töötab minu juures,» seletas Polduc. «Minu õpilane. » 

«Ma olen nagu kuulnud, et ta koguni kaitses teie juures silmapaistvalt doktoriväitekirja,» 
lisas suursaadik. 

Lagneau vangutas magushapul ilmel pead. 

«Doktor? Braavo! Sina, vennas, ei jää kuskil hätta... Eks ma öelnud kohe, et sa jõuad 
kaugele.» 

Ta pööras mulle selja, aga ma olin partii võitnud. Järgmisel päeval, ringsõidu ajal, mille 
tegime Poiret' autoga, läks ta koguni nii kaugele, et tundis huvi minu töö vastu Kasutasin 
juhust, et teda oma südamesaladuse huvides sondeerida. Ehkki Lagneau polnud iialgi 
elektroonikaga tegelnud, oli ta niisugune mees, kelle autoriteet võis mulle literatroni-idee 
käikulaskmisel kasulik olla. Nüüd ei teinud ma enam seda viga, et oleksin talle serveerinud 
tema enese sõnu. Olin tähelepanelik ja taiplikult kriitiline kuulaja, esitasin vajalikus kohas 
soovitud küsimuse ja läksin koguni niikaugele, et näitasin end parajal määral nürimeelsena, 
mis maestro kõneosavust suuresti stimuleeris. Ma ei tea, kas Lagneau laskis end haneks 
võtta, aga ta näis tänulik olevat ja soostus oma heatahtlikkuses mulle nõu andma. 

«Kui sul on hea idee, siis vaata ette, et sa seda Sorbonne'! meestele ei usalda. Nemad on 
teaduse angroo-kaupmehed. Detailidega ei oska nad enam ümber käia... Kui te... kui sa 
Prantsusmaale tagasi tuled, astu sisse. Viin su kokku oma sõbra Boussignofga, kes juhatab 
Bri-ve'is Kõrgemat Rahvuslikku Retoorikainseneride Kooli. Tal on seadmeid, krediiti ja 
suurepärane noorte teadlaste rühm, kes ei küsi muud kui tööd.» 


Panin selle pakkumise kõrva taha. Kui see osutub asjalikuks, on minu probleem 
lahendatud. Breali juures olin KRRK-st ennegi kuulnud. Teadsin, et Boussignot seisab 

energiliselt oma kooli eest ja et Rahandusministeerium on teda juba mitu korda liistule 
tõmmata ähvardanud. Miski ei mõju administraatori loomingulisele leidlikkusele vil- 
jastavamalt kui niisugune ähvardus. Kui asja osavalt ajada, on Boussignot' spetsialistid 
võlutud võimalusest literatroni kallal hambaid murda ja neid pole raske veenda, et nad töö 
minu eest ära teeksid. Kuid oli veel vara Lagneau'l oma kavatsusi aimata lasta. 

Järgnevad nädalad kulusid Prantsusmaale tagasipöördumise plaanide väljatöötamisele. 
Poldaavias polnud mul enam midagi teha ja pealegi halvenes poliitiline õhkkond 
silmanähtavalt. Vabastaja valitsus, mida õõnestas Lõuna-Poldaavia mäss, ilmutas väsimuse 
märke. Bolduc tegeles ikka vähem ja vähem teadusega ja ikka rohkem poliitikaga. 

Murdsin parajasti pead, kuidas oma lepingut katkestada, kui ametlik kiri mind 
kimbatusest päästis. Prantsuse peakonsul Poldaavias teatas, et minu ajapikendus on läbi, ja 
palus mind sõjaväeteenistuskohustuse täitmiseks võimalikult kiiresti Prantsusmaale tagasi 
pöörduda. 

Niimoodi siis lahkusingi Poldaaviast ja oma õpetajast Bolducist. Poiret sõidutas mind 
oma autoga lennuväljale. 

«Kas oskate kandu kokku lüüa?» küsis ta lahkumis-hetkel. 

«Muidugi!» 

La Hume'is olin saanud hea kooli. Ma polnud veel kaheksa aastat täis, kui juba 
klõpsutasin kandu nagu veltveebel. Pole küll midagi paremat kui vanad saksa sõduri- 
saapad, aga proov, mille ma oma tänavakingades sooritasin, jättis nähtavasti ka üsna 
veenva mulje, sest kõik reisijad lennujaamas pöörasid ringi nagu püstolipauku kuuldes. 

«Suurepärane!» kiitis Poiret. «Näen teid juba kapralina. See on teie peamine trump. Aga 
ärge unustage ka teist: andke end alati vabatahtlikuks üles. See on lihtne.» 

«See on võib-olla lihtne, aga kindlasti hädaohtlik.» 

«Mitte sinnapoolegi, mu armas. Julgus on liiga haruldane omadus, et tasuks saata 
ohtudesse neid, kellel seda ?n. Pealegi, kui te olete vabatahtlikult valmis kõigeks, tuleb teil 
valida lasta.» 

Orly lennujaamas olid Brealid vastas. Nad viisid mind tõunale väikesse restorani 
Tarnelle'i kaldatänaval, kus "Uendasin tutvust verise biifsteegiga. 

Jean-Jacgues oli kõhnemaks jäänud. Huguette seletas, et ta töötab ööd ja päevad 
sidesatelliidi projekti kallal. 

«Ja kaugel siis teie omadega olete?» päris Huguette. 

Ettevaatlikult esitasin neile oma projekti üldidee. Nemad olid ainukesed inimesed 
maailmas, keda ma võisin teataval määral usaldada, aga sellegi poolest jäid mu seletused 
ebamääraseks. Mul oleks muide võimatu olnud anda neile täpsemaid tehnilisi selgitusi, sest 
need käisid mul suuremalt jaolt üle jõu. 

«Nii et kokkuvõttes on see üks vahulöömise masin,» otsustas Huguette. 

«Jah, aga niisugune, mis töötab mõlemat pidi.» 

«Hm ... Ja mida te siis nüüd praktiliselt mõtlete teha?» 

«Praktiliselt lähen ma sõjaväkke sundaega teenima, mis meie päevil tähendab Alžeeriat.» 

«Mitte ilmtingimata. Igatahes kui teil on mingi projekt, tuleb see enne ärasõitu käiku 
lasta. Kui tagasi jõuate, leiate ta parajal määral küpsenult eest. On teil mõni idee?» 

«Mulle on räägitud KRRK-st.» 

«Pole kuulnud.» 

«See on Boussignot,» ütles äkki Jean-Jacgues, litsudes pöidla all laiaks leivakuulikeste 
püramiidi, mille ta oli lauale ehitanud. «Võimekas mees see Boussignot. Mitte väga 
nutikas, aga võimekas. Ainult et tal on tarvis raha, hunnikute kaupa raha. Tuleb kuskilt 
leida.» 


«Ratel?» 

«Null,» ütles Huguette. «Sestsaadik kui ta akadeemikuks sai ja Nobeli preemiat sihib, 
pole rahaasjade tasandit tema jaoks enam olemas. Teda huvitab veel vaid asjade moraalne 
külg. Ta paneb teid paika, aga raha poolest ei maksa tema peale loota.» 

«Selle Merici kaadervärgiga peaks Cromlechi õnge võtma.» 

«Crom .. . kelle?» 

«Pierre Cromlech, uus veenmisminister. Noor mees, kes endale küünarnukkidega teed 
murrab. Tal on raha nagu raba.» 

«Minus ta ei ärata usaldust,» kahtles Huguette. 

«See tuleb ta näokujust. Alumine pool on nagu kana tuss, ülemine nagu paabulinnu saba. 
Kui ta katsub ausat nägu teha, näeb ta välja nagu valetunnistaja. Mis tema 

sinna parata saab! Aga kui tema juba ennast liigutab, on asi küps.» 

«Cromlech on mees, kellele ajakirjanduskampaaniad palju loevad. Mericil oleks vaja 
tublit tõuget Fermigier' kõmulehes.» 

«Mingu Comte'i juurde. See on selle lehe teaduse osakonna juhataja.» 

Comte'i nime mainimisel tundsin endal Huguette'i pilku. Oli mu seiklus Sylvie'ga talle 
juba teada? Hindasin teda liiga kõrgelt, et karta armukadedust. 

«Poldaavias tegin kõik, mis võisin, et päästa Comte'i positsiooni, aga Poiret' vastu ma ei 
saanud.» 

«Comte teab seda ja on teile tänulik, aga Sylvie kannab vimma.» 

«Mispärast?» 

«Kindlasti ootas ta teilt armuavaldusi. Oleksite pidanud tema lootusi õigustama. Tal on 
oma mehe peale suur mõju.» 

Oli see trots? Kannatasin Huguette'i pilgu välja. 

«Võib-olla pole praegugi veel hilja.» 

«Kardan küll, et on. Ta on nüüd Fermigier' armuke. Teie ei anna mõõtu välja, armas 
Meric. Ma mõtlen muidugi finantsilisest küljest.» 

Jean-Jacgues, kes oli jälle hakanud leivakuulikesi veeretama, haigutas häälekalt. 

«Hästi. .. Eks näe... On teil oma masinavärgi jaoks nimi valmis? Phalempin rääkis 
alati, et lööv nimi on pool võitu.» 

Kõhklesin hetke, kammitsetud vanadest teesklusehar-jumustest, siis aga — võib-olla 
suurepärase firma veini toimel, vahest aga ka Huguette'i tungiva pilgu mõjul — tegin 
ükskord ometi nii, nagu süda ütles. 

«Jah, mul on nimi valmis ... Literatron.» 

Jean-Jacgues pillas sõrmede vahelt leivakuulikese, mida ta parajasti mudis, ja ma tundsin, 
kuidas Huguette mul impulsiivselt käsivarrest kinni haaras. Näis, nagu oleks kogu 
restoranisaali viivuks vallanud eriline pühalik vaikus. 

«Kurat!» ütles Jean-Jacgues tasakesi. Huguette reageeris esimesena. 

«Puhas kuld,» otsustas ta. «See tuleb kohe käiku lasta. Praegu on Comte kindlasti veel 
toimetuses. Kallis, helista talle, et ta meid ootaks. Pole minutitki kaotada.» 

Me ei kaotanudki, ja järgmisel hommikul võttis Fer-migier du Chausson mind oma 
alumise korruse poissmehekorteris Foche'i avenüül hommikueine ajal vastu. Jälgides 
teenrit, kes talle keedetud muna giljotineeris, koputa; Fermigier monokliga märkmetele, 
mis Breal, Comte j? mina ise olime pingelise öötööga kokku seadnud. 

«Nii et te tulete siis Poldaaviast, noormees? Arvatavast; kohtasite seal meest nimega. .. 
kuidas ta nüüd oligi. Poiret...» 

«Olen teda sageli saatkonnas näinud,» ütlesin ettevaatlikult. 

«Viimane suli, aga mulle ta meeldib. Ta on mulle väga kasulik. Mul on seal ärihuvisid. 
Tema hoolitseb minu kapitalimahutuste eest ja eks ta teeni sellega lõpuks niisamuti 
Prantsusmaad.» 


«Muidugi,» vastasin, taibates äkki, miks Poirefd oli raskem lahti kangutada kui saadikut. 
«Poiret on väga I energiline.» 

«Seda parem! Tuleme nüüd teie asja juurde. Niipalju kui ma aru saan, on see... teie... 
literatron geniaalne | värk, ainult et ta tuleb veel leiutada.» 

«See tähendab...» 

«Ei maksa midagi rääkida, mul on kõik selge! Mis siin veel! Juba nelikümmend aastat 
tegelen teaduse asjadega, mulle pole vaja midagi seletada ... See ... literatron 011 I teil siin 
(ta koputas endale otsaesisele) ja siin (ta pani käe südamele), ja te oleksite ta juba ammugi 
inimkonnale ning oma kodumaale kinkinud, kui see ainult teist oleneks. 1 Ja miks te pole 
seda teinud?» 

«Ma...» 

«Pole vaja! Ma tean. Te pole seda teinud, sest teid ei tunnustata. Meie isamaa ei tunnusta 
oma õpetlasi: Braniy Pasteur ja. . . teised. Ja mis on selle põhjuseks?» 

«See, et...» 

«Teil pole siin midagi seletada! Põhjuseks on riigikord, absurdne ja vastik riigikord, mis 
eitab kõiki rahvuslikke väärtusi. Härra, kas te teate, kes te olete?» 

«Kas...» 

«Justament. Te olete elus süüdistus Viienda vabariigi js — -j selle pisikese de Gaulle'i 
vastu, kes arvab, et temale ofl kõik lubatud. Teid ei tunnustata, kuid te teenite siisk 
Prantsusmaad. Ja Prantsusmaa nimel ütlen mina, Fermi” gier du Chausson, teile aitäh!» 

Ta pistis leivatüki munasse ja hakkas energiliselt sööma. Tiiki aja pärast pühkis ta 
unistaval ilmel suu puhtaks ja ulatas mulle hooletult käe. 

«Nägemiseni, armas noormees, öelge Comte'ile, et ta teeks, mis vaja. Neli lehekülge 
mitmevärvitrükis ja mitte eriti palju teksti. Katsugu saada intervjuu Jean Rostand'ilt või 
Alfred Sauvylt. Ja ärgu unustagu viidet Teilhard de Chardini töödele. Tulge üks päev maale 
mu hobuseid vaatama.» 


VI PEATÜKK KUS MA JÄTKAN KODUMAA TEENIMIST 


Kümme päeva pärast külaskäiku Fermigier du Chaus-soni juurde arvati mind ühte 
jalaväerügementi Belhade'is Bordeaux' lähedal. Mu toanaabrid olid vägevate lõugade ja 
valusate rusikatega Landes'i ja Baskimaa poisid. Olin juba aegsasti valmis mõelnud 
käitumisjoone oma seltsimeeste suhtes, juhuks kui mul tuleb kasarmuperiood läbi teha. 
Kuna ma füüsiliselt neile vastu ei saanud, oli mu esimeseks mureks seda laadi konflikte 
vältida. See aga ähvardas argpüksi kuulsuse kaasa tuua. Tähendab, mul tuli kasutada 
moraalseid mõjutusvahendeid ja ennast kohe teistest erineva ja kõrgemal seisva kujuna 
maksma panna. Samas pidin hoolega hoiduma niihästi liiga rafineeritud maneeridest, mis 
kunagi populaarsust ei too, kui ka ülemäärasest rahvamebelikkusest, mis inimest alati 
diskrediteerib. 

Vabastamise ajal oli mul juhust olnud jälgida üht skau-dipealikut, kellest sai Prantsuse 
Sisejõudude leitnant, ja kes kamandas kalatraalerimadruste rühma, kus mu kadunud isa 
oleks kõige viisakama mehega võrreldes paistnud kannatlikkuse ja hea kasvatuse inglina. 
Ja ometi tegi see pisike seminaristimaneeridega prillipapa nendega, mis ta iganes tahtis. 
Tema süsteem põhines kahekordse kontrasti efektil. Tema huulilt, mis olid nagu issameie 
lugemiseks loodud, voolas katkematu joana nii pildirikkaid vandeid, nii rabavaid ähvardusi 
ja roppe nilbusi, et iga kaardiväelane oleks neid kuuldes kahvatanud. Ent kõik need õudu- 
sed, mida ta vagural ilmel vaikselt kuuldavale tõi, teenisid rahustavat, mõistlikku eesmärki, 
lausa poisikeselikult ausat moraali. Võlutud ta välimuse, hääletooni ja sõnade tähenduse 
targalt doseeritud vahekorrast, pidasid need mereröövlilõustad end ülal nagu leerilapsed. 

Just seda eeskuju otsustasin järgida. Olin vaevalt paar minutit kasarmuruumis viibinud ja 
keegi polnud mulle veel tähelepanu pööranud, kui üks Hasperreni karjus ja Üks Pissosi 
metsatööline tülli läksid. Juba kääriti karvastelt käsivartelt käised üles ja asjahuviliste 
lainetav ring koondus vastaste ümber. Võttes kokku kogu väärikuse, mida mulle oli andnud 
üks aasta poliitilisi teadusi ja kaks aastat paradiplomaatiat, kohendasin oma niigi ebanor- 
maalselt traksis mundrit ja siirdusin meestetropi poole, millest ma kõrgi žestiga läbi 
murdsin. Rahulikul häälel pöördusin kahe tulevase võitleja poole, vältides teadlikult 
vähimaidki lõunamurde vulgarisme, ja hakkasin neid võrdlema mõnede nii mehe kui naise 
anatoomia üksikasjadega. Siis, esitanud rea hüpoteese nende auväärt emade elukutse kohta, 
kirjeldasin neile üksikasjaliselt teotusi, mida ma lasen tunda saada mitte ainult nimetatud 
daamidel vaid ka nende õdedel, tädidel, vanaemadel ja teistel naissoost esivanematel, 
tõotamata seejuures kergemat saatust meesliini esindajatele, kelle kohta ma neile niisamuti 
mõningaid täpsustusi andsin. Järgnevalt soovitasin neil minna kreeklaste juurde, et leida 
seal oma iseloomule vastavat kohtlemist. Lõpetasin, juhtides nende tähelepanu sellele, et 
kasarmut ei tohi segi ajada mõnede halvas kuulsuses olevate või halva publiku poolt 
külastatavate paikadega ning et ma järelikult nõuan siin korrektset käitumist, ja kui kellelgi 
jätkub jultumust seda reeglit rikkuda — see oli määratud pealtvaatajaile —, teostan ma 
selle patuse kallal mitmeid niihästi alandavaid kui ka valusaid kirurgilisi operatsioone. 

Mõneks sekundiks jäi kõigil suu hämmastusest ammuli — see hetk tundus mulle 
sajandipikkune. Kuid ime sündis: taltsutatult, kuidagi häbelikult kõmpisid mu seltsimehed 
oma naride juurde. Sellest peale, ja ilma et mul enam muud oleks teha tulnud, kui aeg-ajalt 
valjult mõtteid avaldada, peeti mind õelaks, kuid põhimõtetega tüübiks, kellega pidi 
korralik olema ja hästi läbi saama. Kogu aeg, mis ma kasarmus veetsin, oli meie tuba rahu 
ja distsipliini poolest kõigile eeskujuks. 

Nagu Poiret ette oli näinud, köitsid mu kannaklõpsatused ohvitseride, iseäranis 
nooremleitnant Mandibule'i tähelepanu. Äsja Cherchellist tulnud, teenis temagi aega. 
Eraelus oli Mandibule olnud notariametnik ning sõja-vastane. Munder, Alžiiri lõbumajad ja 
väikese kõrbe- 

garnisoni kõikvõimsus kuskil rahulikus sektoris olid temast teise mehe teinud. Lugedes 
ennast ristirüütliks, kes seisab kristliku Lääne kaitsel, taunis ta aeglust, millega kindral de 
Gaulle anti-Prantsusmaad likvideeris, ning läks koguni niikaugele, et kurtis riigitruude 
moorameeste leiguse üle võitluses oma asja eest. Mina meeldisin tal väga. Mu kandade 
lajatav kõla oli talle kindlaim garantii, et jään truuks Prantsuse Alžeeriale. 

«Le Guern,» ütles ta mulle, «te olete küll intelligent, aga te olete prantslane. Kui teid 
homme kutsutakse võitlusse kapitulantliku valitsuse vastu, päästma Läänt materialismi ja 
arabomarksistliku negrifitseerimise käest, kas annaksite end vabatahtlikuna üles?» 

Plaks! Mu kannad lõid kokku seda mõjuvama lajatusega, et olin ettenägelikult jätnud 
kontsaraudadele väikese loksu sisse. 

«Alati vabatahtlikult valmis, härra leitnant.» 

See oli tõsi. Täites Poiret' teist nõuannet olin alati vabatahtlikult valmis. Tänu sellele 
kutsuti mind vähem kui nädal aega pärast Belhade'i saabumist major Peluche juurde. 

Major Peluche oli kuivetanud ja nukker, umbes vii kümneaastane mees, silm vesine, 
mokk ripakil. 

«Reamees Le Guern, härra major!» 

Minu kannaklõps pani ta pead tõstma. Major võttis prillid eest ja uuris mind, ebamäärane 
muie suunurgas. «Kiitus kontsade eest, noormees! Mina pole iial nii kaugele jõudnud, isegi 
Saint-Cyris mitte. Ja see läks mulle kalliks maksma. Otsustage ise: ma olen olnud Narviki 
all, Süürias, Bir Hakeimis, Itaalias, Normandias, Indo-Hiina Alžeerias, ja ma olen ikka 
alles major! Niisuguste kandadega nagu teil oleksin selle aja peale vähemalt 
brigaadikindral. Peaksite jääma sõjaväkke. Kas teil on haridust?» 

«Ma olen doktor, härra major.» 


«Kandadest aitab. Üks kord on küllaldane. Arstiteaduse doktor?» 

«Ei, härra major, lingvistilise esteetika doktor.» 

«Ahaa, jälle mingi uus vigur. Ja mina veel pidasin ennast oma kirjanduselitsentsiaadi 
kraadiga õpetatud meheks. Jajaa ... Tahtsin saada prantsuse keele õpetajaks. Mul on isegi 
auhinnatöö Benserade'i sonettidest. Benserade on huvitav, temas on nii palju peenust... Aga 
ma kutsunud teid selleks, et rääkida kirjandusest, ehkki see 

jutuaine mulle väga meeldib. Kulla noormees, te pole siin veel nädalatki, aga teie 
kompaniist tulnud ettekandeist nähtub, et olete ennast vabatahtlikuks üles andnud mitte 
vähem kui viisteist korda. .. Vabatahtlikult köögitoimkonda, vabatahtlikult alpinistide 
kooli, vabatahtlikult topograafiakursustele... ei tea mis kõik. Ja alles täna hommikul andsite 
end vabatahtlikult üles langevarjurite üksusse üleviimiseks, öelge mulle, noormees, miks te 
ennast õieti vabatahtlikuks üles annate, kas harjumusest või huvist asja vastu?» 

«Tahan isamaad teenida, härra major.» 

«Selge, ja see kõneleb teie kiituseks, aga saage siiski aru: teid ei jätku kõikjale. Tuleb 
valida. Näiteks mina ei soovitaks teil langevarjuriks minna: te ei anna füüsiliselt mõõtu 
välja. Ja pealegi on meil ka pindevillemite hulgas vaja niisugusest puust meest nagu teie. 
Kui parim osa meie koosseisust süstemaatiliselt langevarjurite kasuks ära kooritakse, mis 
meist siis saab? Juba me olemegi nagu vaesed sugulased . .. Armas laps, kas ma võin 
apelleerida teie lojaalsusele?» 

Plaks! Mu kannavad vastasid enne mind. 

«Jah, härra major.» 

«Kui te jääte oma palve juurde, et teid langevarjuriks üle viidaks, siis võetakse teid 
sõnast. On teil selleks tõesti nii kange tahtmine? Teil on veel aega küllalt Alžeeriasse 
minna, enne kui sõda lõpeb. Armas laps, ma palun teilt ohvrit.» 

«Teie teenistuses, härra major.» 

«Jah... ee. .. kas te ei paneks nüüd oma kandadele sordiini peale. See teeb mind 
närviliseks ... Teate, ma hellitan juba tükk aega mõtet asutada siin väike ajaleht, et meie 
noori nende tulevaste võitlusülesannete jaoks ette valmistada ning istutada neisse natuke 
kultuuri, millest neil nii väga puudu on. Minu ohvitserid on valmis mind selles abistama ja 
minul endalgi on kavas käsi külge Panna .. . Väike suleharjutus, eks... Hm, nojaa... Aga 
selleks, et operatsiooni juhtida, et tegelikult asja kallale asuda, on mul tarvis mõnd 
haruldast lindu. . . kõrgete intellektuaalsete ja moraalsete omadustega inimest. Sest meie 
päevil vaim kui niisugune enamasti tapab sõjamehe-vaimu. Pean ennast üsna heaks 
inimesetundjaks. Teie olete mees, keda ma otsin. Teie panete mul selle ajalehe Püsti. 
Loomulikult peate lubama, et loobute langevarju- 

riks üleviimise taotlusest. Ma tean, see on raske. Vastutasuks vabastan teid kasarmuelu 
väikestest nuhtlustest, õppusest, toimkondadest. Võin ma teiega arves, tada?» 

See oli nii ootamatu õnn, et mul oli raske oma rõõmu varjata, kuid ma võtsin endale aega 
range siseheitlusi teesklemiseks. Hambad risti, suutsin alles mõne hetfe pärast kõrisõlme 
volksudes murduval häälel välja pigistada, endal nägu viltu peas: 

«Teie käsutuses, härra major.» 

Niipea kui Peluche mind vabaks laskis, jooksin Mändi bule'ile asjast ette kandma ja 
mangusin, et ta paluk majorit mind mu lubadusest vabastada ja langevarjurile üleviimist 
toetada. Mandibule silmitses mind tõsiselt j; raputas pead. 

«Ei, Le Guern,» ütles ta. «Major teab paremini. Või delda võib mitut moodi ja meie 
päevil on otsustava täht susega just vaimulahingud. Teid kutsutakse võitlem; 
psühholoogilisel rindel. See on ülevamgi. Olge selle vää riline. Ma kadestan teid.» 

Tal vaesekesel oligi põhjust mind kadestada, sest järg misel kevadel langes ta Auresi 
mäestikus. 

Mina aga elasin edasi oma õnnetähe all. See näis veelgi heledamaks löövat, kui kuu lõpul 
ilmus Fermigier' nädala lehe literatronile pühendatud erinumber. 

Comte oli oma töö hästi teinud. Varieerides teemat «Kas sõna sai masinaks?» vastandati 
kuuel värvitrükis leheküljel ebatavaliselt tolmust arhiivraamatukogu sirelilillaks ja 


sidrunkollaseks võõbatud IBM-i elektronarvutiga, habemikku koolipapat auhindade 
jagamise aktusel ja Aafrika koolilapsi klassis televisiooniloengut kuulamas, loorberipärjaga 
kroonitud kreeka luuletajat ja kiilaspäist tehnikut, kes toimetas aparaadi kallal, mis 
tegelikult oli automaatne pesupesemismasin, aga mida tänu kunstipärasel hägusele fotole 
võis pidada ka küllalt imposantseks literatroniks. Intervjuude seerias avaldasid Brigitte 
Bardot, Francnis Mauriac, Fernand Raynaud, R. P. Riguet, Louis Aragon ja Andre Malraux 
oma pooldavat või eitavat suhtumist leiutisse. Et nad sellest midagi ei taibanud — ega 
võinudki taibata — oli nähtavasti kerge olnud nende põiklevatele vastustele kergelt soodsat 
varjundit anda. Seeria lõpetas Bolducilt telefoni teel saadud ja väga vabalt interpreteeritud 
intervjuu. Alles seal ilmus esimest 

korda diskreetselt ka minu nimi: tagasihoidlik teadlane, kes oli sunnitud maalt välja 
rändama, et jätkata uuringuid, millede tähtsust Prantsusmaal ei mõistetud. Selle 
mõistmatuse illustreerimiseks oli Comte paigutanud Bol-duci intervjuu kõrvale Alfred 
Sauvy artikli, kus literatron tembeldati maltusliku vaimu sünnitiseks ja Jean Rostand'i 
avaldus, kus minu masin humanismi nimel hukka mõisteti. 

Järgnes literatrooniliste seadmete ja nende eelkäijate lühike ajalugu alates Swifti 
«Gulliveri reisides» kirjeldatud teadusemasinast ja lõpetades moodsate küberneetikute 
machina speculatrix'iga.3 Minu nime maintti tagasihoidlikus toonis, aga sageli. Tekkis 
ebamäärane mulje, et minu isikus kulmineerub mitme sajandi pikkune uurimistöö, et ma 
olen paljude põlvkondade pingutuste kroon, inimkonna ammuse unistuse kehastus. Seda 
polnud kuskil öeldud, aga lugejat lausa lükati sellise käsituse poole. 

Viimasel leheküljel, kahe reklaami vahel, oli minu küll ainult veerulaiune foto, aga selle 
eest järgmise tekstiga: 

Ta on niisama vana kui Einstein oma kuulsa võrrandi avastamise ajal. Ta sõidab 
Alžeeriasse. Munder, mida ma fotol kandsin, jutustas kurba sõnatut lugu mu saatusest: noor 
õitsele puhkev geenius, kelle tänamatu isamaa ohverdab sõja altarile. 

Minu väeosa ohvitseride ja meeste hulgas polnud kuigi palju kirglikke nädalalehtede 
lugejaid. Üks eriväljaande number vedeles kantiinis laual ja teine oli arvatavasti ohvitseride 
puhkeruumis, aga ma hoidusin hoolega oma seltsimeeste ja ülemate tähelepanu neile 
juhtimast. Olin asunud oma uute ülesannete täitmisele Peluche'i juures ja me olime 
kibedasti ametis ajalehe esimese numbri kallal, mis pidi nädala lõpul pataljoni rotaprindil 
välja tulema. Nimeks valitud «D'Artagnan» oli küllalt mehine ning omajagu uljas ja tahtis 
kõditada kohalikku kolkapatriotismi, aga baskid pidasid seda eputamiseks ja Landes'i 
poisid jälle tühiseks. Peab lisama, et d'Artagnan oli bearnlane. 

Kui ma tähtsa päeva eelõhtul pataljoni staapi läksin, tundsin kohe, et õhkkond on 
muutunud. Peluehe'i ees oli laual lahti literatroonilise pesupesemismasina värvifoto. Major 
vaatas mulle otsa ja vangutas vaikides pead. 

«Te andsite mulle tõsise tagasihoidlikkuse õppetunni, Le Guern,» ütles ta lõpuks. 

«See pole midagi, härra major, mul lihtsalt oli õnne.» 

«Oleksite pidanud mulle kõik avameelselt ära rääkima. Ma mõistan teie võitlusindu, aga 
niisugune mees nagu teie peab kodumaad teenima mujal ja teisiti.» 

Pidasin vajalikuks rikkuda kandade vaherahu. 

«Teie käsutuses, härra major.» 

«Kindral tahab teid näha. Tema oskab paremini öelda, mida teil teha tuleb. Olge kell 
kaksteist tema kabinetis. Kindlasti jätab ta teid lõunale.» 

Kindral Galipe oli paljaks raseeritud pealae ja kotka-ninaga pikk kondine vanamees. Ta 
meenutas ühtaegu Ramses II muumiat ja minu muistset vaenlast, Goujani küreed. Kui ma, 
kandade plaksudes ja lõug õieli, talle esinesin, näis ta nagu raisakotkas, kes takseerib raibet. 


3 Mõtlev masin (lad. k.). 


Ta silmis vaikus õudne ja verejanuline rõõm. - . «Ahaa, see ongi siis meie noor 
tunnustamata geenius. Võtke istet, noormees. Mul on hea meel teiega tutvuda. Teil on 
nähtavasti nutti. See on mulle vahelduseks tolle inimmaterjaliga võrreldes, millest minu 
staap koosneb kõik vanad nahad, tobud või gaullistid. Teie loodetavasti ei ole gaullist?» 

«Ee ... ei, härra kindral.» 

«Hüva, Teil on nutti. Kui oleksite gaullist, siis teil seda poleks ja te oleksite vastanud 
jaatavalt. Mida oligi tarvis tõestada. Teate, noormees, ma vaatasin teie aparaadi fotot siin 
ajakirjas. Kas teie ei leia, et see sarnaneb pesupese-mismasinaga?» 

Sellest märkusest mõistsin, et mul on tegemist meistriga ja kohe tundsin ma kindral 
Gaüpel vastu samasugust valvsat imetlust nagu omal ajal Poiret' vastu. 

«See on katseeksemplar, härra kindral.» 

«Ja kaugel katsed on?» 

«Töö käib, härra kindral.» 

«Ilma teieta?» 

Osutasin oma mundrile, lüües vaimus kandu kokku. 

«See on paratamatus, härra kindral!» 

«Mispärast? Armee ei pea tingimata niisama juhm olema kui valitsus. Peluche rääkis 
mulle teist. Paistab, et teil on vabatahtlikkuse maania. Üks kahest — kas olete nii peen 
vend, et teist sellist ei leidu, või olete kangelane. Mõlemal juhul kujutate endast 
väärtuslikku kapitali. 

Sama lugu nagu teie leiutisega. Üks kahest — see on tõsi, ja sel puhul müts maha! Või on 
see üks suur udu, ja siis jälle müts maha, sest sel juhul olete neile kõigile külma teinud. 
Selge?» 

«Ma kinnitan teile, härra kindral...» 

«Ärge siin kinnitage midagi, risk on liiga suur. Olgu kuidas on, ministeerium tunneb teie 
vastu huvi. Mul on vastav käsk. Ma ei usu, et teil on kange valu ohvitseriks saada. Sel juhul 
peate käima läbi jalaväeallüksusest, koolist ... rääkimata ohtudest... Kujutage ette, et teid 
pannakse moorlastel soolikaid laskma, äh, noormees? See pole enam pesupesemismasin. 
Allohvitseri auaste sobiks teie isiksusega hoopis paremini. Hakatuseks õmmelge endale 
homme hommikuks kapralipaelad peale. Edaspidi antakse teid minu vana seltsimehe 
Pituite'i käsutusse, kes juhatab ministeeriumis Sünteesi ja Prognoseerimise Bürood. Ta 
jätab teid rahule. Ta teab ähmaselt, mis asi on süntees, aga prognoseerimisega pole midagi 
parata, sellest pole ta iial mitte mõhkugi taibanud. Ärge talle mingil juhul seletage. See 
võib ta pea segi ajada.» 

Ja nõnda ma lahkusin viis nädalat hiljem, veltveebli-paelad peal, oma seltsimeestest, 
Mandibule'ist, Peluche'ist ja «D'Artagnani» toimetusest. 

Selle ajakirja saatus kujunes huvitavaks. Niikaua kui mina temaga tegelesin, polnud mul 
eriti raske hoida Mandibulel ja temataoliste entusiasmi ausa ettevaatlikkuse piirides, 
teeseldes sealjuures, et jagan nende teotahet. Peluche oli mulle heaks vabanduseks. 
Hoolimata ebaõnnestunud karjäärist, oli ta piinlikult lojaalne ega lubanud poliitikat 
sõjaväeajalehte sisse tuua. Galipe, kes tema eksperimendi vastu eemalt huvi tundis, ei 
öelnud midagi ja andis Peluche'ile vabad käed. 

Mõni aeg pärast minu ärasõitu puhkes militaristlik mäss, nagu neid ministrite unerahu 
rikkumiseks aeg-ajalt ikka toime pannakse. Galipe pidi oma üksusega Leognani lennuvälja 
hõivama, aga ta hoidus diskreetselt varju, valmis võidu korral appi ruttama. Aktsiooni 
liikumapanevaks Jõuks oli kolmest noorest ohvitserist koosnev rühm, kuhu muidugi kuulus 
ka Mandibule. Konspiratsiooninimedeks °tid neil Athos, Porthos ja Aramis. Galipe oli 
Buckingham. Loomulikult segati siis ka «G*Artagnan» asjasse. P päeva eelõhtul andis 
Buckingham kolmele musketärile päevakäsu, kus Belhade'is paiknevaid väeosi kutsuti uute 
üle- 

muste käske täitma, öösel trükiti Peluche'i teadmata «D'Artagnani» erinumber ja jagati 
koidu ajal kasarmus laiali. Esimesel leheküljel ilutses Galipe'i proklamatsioon. 

Aga ei kasarmus, kus mehed tänu oma transistorraadio, tele juba sündmustega kursis olid, 
ega ka Pariisis, kus valitsus pärast paaritunnilist mõistetavat paanikat näis end jälle kokku 
võtvat, ei tulnud asi õnnetuseks nii välja, nagu vandenõulased olid lootnud. Galipe oli 
ületamatu. Olles kõigepealt veennud kohalikku prefekti oma lojaalsuses, keelas ta endale 
alluvatel üksustel kasarmust väljuda, pistis trobikonna leitnante ja kapteneid peavahti ja 
laskis Peluche'i arreteerida. 

Mandibule ja tema sõbrad pääsesid kiirendatud korras Alžeeriasse saatmisega, kus kahel 
jätkus head maitsel kuulsusrikkalt langeda. Peluche saadeti sundkorras erru. Tema oli ju 
asutanud «D'Artagnani», kus trükiti ära Galipe'i võltsitud päevakäsk, mis oli juba kahtlane; 
lisaks aga ei kõhelnud tema ülemused veeretamast tema kaela veelgi suuremat vastutust, 
kui nad tema toimikust leidsid, et ta oli 1945. aastal teeninud Prantsuse Sisejõududes 
Grave'i neemel kindral Larminat' all. See maitsetu viga hukutas ta. 

Ma pole tänamatu, kui see mulle midagi ei maksa. Pole ustavamat kontoripoissi kui 
Peluche. Andsin talle administratiivdirektori koha ja maksan talle nagu koristajale. Vabadel 
hetkedel kirjutab ta raamatut sõjakunstist pret-siöösses kirjanduses. 

Nii lõppes minu sõjaväeline karjäär, sest ma ei loe teenistusaja hulka neid paari kuud, mis 
ma veetsin ministeeriumis heatahtliku kolonel Pituite'i all. Vormi kandsin ainult tööl käies, 
see tähendab väga harva. Muide, vähem kui aasta pärast minu sõjaväkke kutsumist sain ma 
tänu Fermigier' kasvavale mõjule kroonilise neuroosi tõttu valge passi. Mul polnud enam 
aega raisata. Literatroni ajastu oli algamas. 


VII PEATÜKK KUS VIIMAKS SELETATAKSE, MIS LITERATRONIST 
KASU ON 


Juba Belhade'i laagris kasutasin ma linnaluba, mida Peluche mulle lahtise käega andis, ja 
käisin Lagneau juures ära, kes mind oma Poldaavia-visiidi ajal oli külla kutsunud. Ta 
poissmehekorter asus väikeses võluvas XVIII sajandist pärinevas elamus Bordeaux' 
Chartrons'i linnaosas. Mulle ust avades naeratas ta südamlikult, ja külalislahke käeviibe, 
millega ta mind sisse kutsus, sisendas usaldust. Ta pakkus istet ja uuris mind 
uudishimulikult. 

«Juba aasta otsa pole me teineteist näinud,» ütlesin. «Aeg lendab...» 

Ta noogutas vaikides ja silmitses mind endist viisi. Kohmetusest muutusin 
sõnaohtramaks. 

«Aeg lendab, asjad arenevad. Minu uurimistöö on praktiliselt rakendusjärku jõudnud. 
Vajaksin nüüd pisut abi. Me vist rääkisime kunagi Boussignot'st... Mulle tundus, et kõige 
õigem oli kõigepealt võtta kontakti sinuga...» 

Ta tõstis sõrme. 

«Teiega.» 

«Vabandust?» 

«Ma ütlen teiega, mitte sinuga. Sinatada kõlbab suursaadikute, ministrite ja muude 
niisuguste kuuldes, aga omavahel, mu armas, on see siiski ebaloomulik, kas pole?» 

Vihaga tundsin end alandusest kahvatavat. 

«Rahu, armas sõber, rahu. Mis teil sellest ikka on? Ainult resultaat loeb. Ja avalikkuse ees 
olen täiesti valmis teie karjääri kasuks kaasa mängima. Sest karjerist te ju olete?» 

«Võib-olla, aga teie ka!» 

«Ei, minu karjäär on juba tehtud. See on hoopis teine £si. Ja me kasutasime erinevaid 
teid. Teate, teeme oma 

suhted ükskord lõplikult klaariks. Juba ainult oma olemasoluga häirin ma teid hirmsasti ja 
teil on minu ees isegi natuke hirm, aga te arvate, et minu toetus ja käendus lasevad teil aega 
võita ja vaeva säästa. See on muide täitsa õige: ma olen teile ohtlik ja kasulik korraga. 
Mina omakorda ei saa öelda, et mul teie vastu vähematki sümpaatiat oleks, aga maailmas, 
kus me elame, on juba kord nii, et teiesugused inimesed võidavad autoriteetide usalduse 
kergemini kui muud. Te võite olla mulle administratiivseks tuuleklaasiks, tehniliseks 
lumesahaks, finantsiliseks konservikarbiavajaks, ja ma olen kindlalt otsustanud teid ainult 
selleks kasutada, muidugi tingimusel, kui teie omalt poolt lubate, et kasutate mind ainult 
teadusliku vihmavarjuna, akadeemilise läbipääsuloana. Ühesõnaga, me loodame 
vastastikku, et teine talle kastanid tulest välja toob. Võidab see, kes kavalam on, see 
tähendab loomulikult mina: karjeristid on definitsiooni poolest lollid.» 

«Loodan teile tõestada vastupidist.» 

«Braavo! Veel natuke vett viski juurde? Mulle näib, et te muutute ohtlikult eufooriliseks. 
Räägime parem asjast, Te ootate minult, et tooksin teile kätte Boussignot'. Mis teil omalt 
poolt minule pakkuda on? Rateli protektsioon mis on võrdlemisi üles puhutud, ja 
Fermigier' ajakirjanduslik toetus, mis on juba tõsisem asi, ehkki ka ilmne udu. Muide 
literatronile pühendatud erinumber on tõeline meistritöö. Lubage ennast õnnitleda.» 

«Minul polnud seal mingit osa.» 

«Loomulikult. Ja literatroni juures pole teil tegelikult ka mingit osa.» 

«Mina leidsin nime.» 

«Täpselt. Just sellepärast te mind huvitategi. Literatroni ei olnud tarvis leiutada. Tal ei 
puudunud muud kui perekonnaseis ja sotsiaalne seisund, et isiksuseks saada, teda ennast 
tunti juba ammu. Õieti on küsimus vaid lihtsas arvutis, mis on võimeline valima ja väga 
kiiresti kombineerima suurt hulka andmeid talle esitatavate tekstide sõnavara, stiili ning 
mõtte kohta, ja neid siis võrdlema andmetega, mis eelnevalt on tema mällu salvestatud või 
mida ta ise korduvate katsetuste tulemusena on kogunud Kui niisugust masinat leidlikult 
kasutada, võib tal lasta identifitseerida mistahes teksti, seda analüüsida, hinnata ja isegi 
parandada. Operatsioonide järjekorda ümber, pöörates võib temalt ka nõuda, et ta ise 
liidaks sõnu, ideesid, 

grammatilisi struktuure, see tähendab kirjutaks, koostaks kirjanduslikke tekste. Kõike 
seda prooviti, kontrolliti ja tunnistati võimalikuks hulk aastaid enne seda, kui te tegite 
mulle seda au ja soostusite minu üliõpilane olema. Oli isegi olemas luulemasin, mis tegi 
päris vastuvõetavaid värsse...» 

«Selle nimi oli «Kalliope».» 

«Täpselt. See on ilusam kui literatron, aga ma möönan — vähem rentaabel. Sest kõigi 
nende masinate viga on selles, et nad maksavad liiga palju võrreldes sellega, mis nad 
toodavad. Kaugelt liiga palju aega kulub tekstide kodeerimiseks, programmide 
koostamiseks, andmete mällu viimiseks, tulemuste dekodeerimiseks. . . Muidugi on teada 
lugematuid vahendeid ja nutikaid tehnikaid, mis lubaksid seda aega miinimumini 
vähendada, ja veelgi uusi võib välja mõelda, kuid nende hind on ikkagi kujunenud 
barjääriks. Kaup pole oma hinda väärt. Mõelge ise: oleks absurdne kulutada terveid 
varandusi masinluule peale, kui on olemas geniaalseid poeete, kes teevad sedasama õhu ja 
armastuse eest! Löödi käega. .. Teie literatron köidab meeli, sest ta pakub midagi 
mõistusele. Teatakse, mille Deale raha kulub, või tehakse vähemalt niisugune nägu. 
Literatron on eesmärk omaette, motivatsioon, nagu ütlevad psühholoogid. Loomulikult on 
see kõik udu, aga mis sellest. Parimad tööhüpoteesid, need, mis avavad rahalüü-sid, pole ei 
kõige õigemad ega kõige ausamad. Võtke näiteks Ameerika avastamine.» 

«Kas peate mind Kolumbuseks?» 

Ta takseeris mind üle klaasiserva ja puhkes naerma. 

«Ei... Kõige paremal juhul Amerigo Vespucciks. Aga mina olen sisserändaja, kes tuleb 
konkistadoori kannul, et varandusi kokku ajada. Te viite oma masina idee ellu, või see 


viiakse ellu teie eest. See on igale lollile jõukohane tingimusel, et tal on miljoneid pillata. 
Teie lähete riigile maksma rohkem, kui ta kunagi minu ja mu kolleegide uurimistöö peale 
on kulutanud, ja see tagab teile üldise lugupidamise. Inimese karjääri edukust mõõdetakse 
tema Poolt raisatud miljonitega, nii nagu kindrali kuulsust sõdurite arvuga, keda ta on 
lasknud maha tappa. Te olete loodud läbi lööma. Aga kui teie olete literatroniga isu täis 
mänginud — tingimusel, et ta teile vastu vahtimist ei anna —, võivad teda arvatavasti 
kasutada ka grammatikud, tiloloogid, lingvistid, ühesõnaga need, kes oskavad temast 

tulu saada ja temalt mõningaid andmeid nõuda. Nendel andmetel oleks küll kõrge hind, 
aga nad võimaldaksid meie uurimistööd mõne aasta võrra kiirendada ja lõpuks- eks riik 
maksab. Niisugustel tingimustel ma aitan teid .., Millal te tahaksite Boussignot'd juurde 
minna?» 

«Brivei? » 

«Pariisi muidugi. Kust teie küll tulnud olete?» 

Mu naiivsus ajas mind vihale. Oli ju ilmne, et niisuguse kaliibriga mees nagu Boussignot 
ei saa provintsis elada, ta ei või endale seda lubada. 

Brive'is, kus asus KRRK õppekorpus, paiknes kül] direktsioon, aga seda juhatas alamat 
liiki asedirektor. Neuilly's, koolile kuuluvas villas asus Rakendusliku Mehhanoretoorika 
Laboratoorium, mis moodustas uurimiskeskuse ja mida juhatas Boussignot isiklikult. Seal 
ümbritses teda paar tosinat andekat noormeest, kõik KRRK kasvandikud, kes olid 
kaljukindlalt otsustanud selle diplomi abil endale päikese all koht võita. 

Boussignot oli endine prantsuse keele õppejõud, kes oma eriala tõttu puhaste literaatide 
silmis Õiget prestiiži polnud saavutanud; koolijuhtimine oli talle kompensatsiooniks. 
Allakäivast, tundmatust asutusest oli ta teinud elegantse, mõjuva ja õigusega kardetud 
kõneosavusega frasööride taimelava. Tema kasvandikke nimetati «Boussignot' pisikesteks 
paruniteks». Ikka sagedamini ja sagedamini valisid suured administratiivkeskused neid 
oma esindajaks avalikkuse ees. Enamik ministreid pidas koguni mitut oma kantselei juures, 
kus nad valmistasid ette televisiooniesinemisi, lihvisid žeste, häälevõnkeid ja näo-mängu. 
Käis koguni jutt, et Elys€e palees on nõunikuks Boussignot isiklikult, ja mindi niikaugele, 
et püüti riigipea ilukõnes tabada KRRK tehnikale iseloomulikku joont Loengute ja 
Konverentside Ministeerium, mis alati on traditsioonitruu olnud, ning hiljuti loodud 
Veenmisministeerium olid veel pisikeste parunite mõjust vabad, aga juba tungisid nad 
sinnagi. Ge€dšon Denier, Cromlechi kabinetiülem, oli KRRK kasvandik. 

Kõik need üksikasjad pärinesid Huguette'ilt, kes oli mulle kirjutanud paar päeva enne mu 
külaskäiku Lagneau juurde. Teadsin seega, et mul tuleb tegemist meestega) kelle 
karjääriiha minu omale põrmugi alla ei jää. Kahtlemata oli minu eeliseks tugevam sisemine 
kutsumus, kuid tehniliste vahendite poolest olid nad minust üle. Järelikult polnud ma mitte 
päris muretu, kui me Lagneau'ga Neuilly laboratooriumi läksime. 

Asjata. Boussignot võttis mind vastu nii ilmse kergendustundega, et see ta jalamaid 
ebasoodsasse positsiooni asetas. Kohe literatroni erinumbri ilmumise järel oli Denier teda 
informeerinud Cromlechi reageeringust. 

«Ma pean selle mehe saama!» oli veenmisminister kisendanud, osutades minu fotole. 

Denier oli talle kiiresti seletanud, et ma töötan koos KRRK uurimisgrupiga ja et tee minu 
juurde läheb läbi Rakendusliku Mehhanoretoorika Laboratooriumi. See väide oli küll 
äärmiselt riskantne, sest tol hetkel ei teadnud ei Denier ega Boussignot, kes ma niisugune 
olen. Nad olid küll püüdnud ajalehe toimetusest informatsiooni saada, aga et hinda kõrgele 
ajada, oli Breal andnud Comte'ile käsu äärmiselt napisõnaline olla. Nüüd oli Crom-lech 
nõudnud nädala ajaga detailset ettekannet ja Boussignot oli väljapääsmatus olukorras. Minu 
visiit päästis ta. 

Mul olid niisiis trumbid peos. Mängisin nad ettevaatlikult välja, teeseldes 
tagasihoidlikkust, omakasupüüdmatust, asjatundmatust. «Ainult niisugused uurijad, nagu 
KRRK omad,» ütlesin ma, «ainult niisugused tõelised spetsialistid suudavad asuda 


literatroni realiseerimise hirmuäratava probleemi kallale.» Rääkisin pikalt-laialt realisee- 
rimisprobleemist, rõhutades niimoodi kaudselt oma eksklusiivseid õigusi leiutise 
autorlusele ja selle rakendustele. 

Boussignot oli üsna kärme taipama. Kuna ta positsioon oli kauplemiseks parajasti liiga 
nõrk, tegi ta hea näo ja nõustus täielikult kõigi minu tingimustega. Mehhanoretoorika 
Laboratoorium võttis enda peale realiseerimise, ja ainult realiseerimise. Peaasi oli 
Cromlechilt võimalikult palju raha välja pigistada. Lepiti kokku, et juba homme koguneme 
töökoosolekule: Boussignot, tema peamised kaastöölised, Denier, Breal ja mina ise. 
Lagneau keeldus tulemast, vabandades loengutega, mis teda Bordeauxle tagasi kutsuvat. 
Kui ma tol õhtul temaga Palais-Royali väljakul jumalaga jätsin, ütles ta naeratades: 

«Soovin teile täielikku edu, Le Guern, sest lõppude lõpuks olen mina kasusaaja. Tark 
kass rõõmustab, kui näeb, et hiired on rõõmsad ja rammusad.» 

Järgmisel päeval avastasin, et Gedeon Denier polnud 

keegi muu kui linalakk Rahvahariduse Ministeeriumi Trükiste ja Formularide Valitsusest, 
kes kunagi oli olnuci mu esimene teejuht administratiivse tehnokraatia kõrgemates 
sfäärides. Ta oli ametiredelil tõusnud ning minis-teeriumidevahelised funktsioonid olid ta 
kaunis vastikult upsakaks teinud. Ta tahtis minuga tähtsat tooni võtta ja ma otsustasin talle 
aega viitmata tagasihoidlikkust õpetada. 

Kohe koosoleku algul ilmnes, et Cromlechi finantsid on aukartustäratavad. Esialgne 
maakuulamine näitas, et insenerid hindavad vajaliku sisseseade maksumust miljonile uuele 
frangile ja tootmiskulusid poolteisele miljonile aastas. Denier kiitis selle protežeeriva 
naeratusega heaks. Oli näha, et niisugused summad tema peremeest ei hirmuta. 

Kui oli tund aega tööd tehtud, tekkis tunne, et projekt hakkab kuju võtma ja kõiki 
kohalviibijaid haaras eufooriline meeleolu. Sel hetkel lasksin oma pommil plahvatada. 

«Hüva, masina realiseerimise osas on siis mured murtud,» ütlesin. «Nüüd jääb veel suur 
suutäis 1SE.» 

«Mis te sellega mõtlete?» küsis Boussignot rahutult. 

«Lihtsalt seda, et pole mingit mõtet realiseerida teatavat aparaati, kui tuleb piirduda 
üksnes prototüübiga. Literatron, mille me seni oleme visandanud, on ainult esimene 
katsemudel ja pealegi õige algeline lüli masinate ahelas, mis aina täiustuvad, sedamööda 
kuidas meie teadus areneb. Literatroni ehitamine pole veel midagi. Tuleb rajada 
literatroonika.» 

«Rajame, mu armas, küll me rajame!» hüüdis Denier armulikult. «Palju teil tarvis on?» 

«Raske öelda. Näen kolme etappi: katsed, organisatsiooniline areng, perspektiivsed 
uurimused — kõik planeeritud viie aasta peale. Esimese etapi jaoks ütleme. .. väga 
tagasihoidlikult. . . alguseks kümme miljonit...» 

Denier tõmbas keelega üle huulte. 

«Kümme... miljonit vanas rahas?» 

«Ei! Uues muidugi.» 

Mõne hetke vältel valitses funktsionalistliku neeru-kujulise laua ümber peaaegu harras 
vaikus. Boussignot range pilgu all langes Denier äkki osast välja 

«Kas te olete ikka kindel, armas härra, et te ei tahtnud siiski öelda sada miljonit vana 
franki? Nullidega on ju nii kerge eksida ...» 

68 

Ilmselt polnud tal miljardimõõtu. Ta pobises midagi vajadusest ministeeriumiga 
konsulteerida. Koosolek lõppes matusemeeleolus. Seda ma just taotlesingi. Mu partnerite 
osa ei tohtinud liiga tähtsaks muutuda. Mu ette-arvestatult ebamõõdukas eelarve lõi need 
koonerdajad roopast välja. Nende hämmeldus muutus vihaks. Lahkusin, jättes Denier' 
mornitsema ja Boussignot' hambaid kiristama. Kuid saalist väljudes tabasin mitme pisikese 
paruni pilgus rahuldustundega imetlussädeme. Autosse istudes ütles Jean-Jacgues: «Võib- 
olla oli teie samm siiski ettevaatamatu. Minul pole miljardi kulutamise vastu muidugi 


midagi. Selle raha eest saab osta pöörasel hulgal toredaid väikesi kanne. Aga mul jäi mulje, 
et pakkusite toorelt üle. Üks kahest — asi kas läheb läbi või lendab vastu taevast. Niisuguse 
summa puhul on nad valmis teid sinnapaika jätma.» «Ma ei usu. Tahate, veame kihla?» 

«Ei. Teil on ässad käes.» 

Ta aimas õigesti. Neljakümne kaheksa tunni pärast kutsuti mind Cromlechi juurde. 


VIII PEATÜKK KUS TULEB JUTTU SUURTEST JA VÄIKESTEST 
RAHADEST 


Pierre Cromlech oli aste astmelt läbi teinud kiire, kuid normaalse karjääri, mis viib 
ministritoolile: Londoni-päe-vil kindral de Gaulle'i adjutandi käskjalg, vabastamist ajal 
Vastuluure nuhk, «kõrbesõjakäigu ajal» Territoriaalse Julgeoleku kahepoolne agent, 1958. 
aastal mürgitamisbrigaadi ülem, hiljem erivolitustega korralooja Alžeerias, kehastas ta just 
niisugust truudust, millest on kindlasti teada, et ta iial ei reeda võitjat poolt. Ministriks 
saanud, võttis ta käitumise, diktsiooni ning ortograafia tunde ja hankis endale paarilt 
arusaajalt ajakirjanikult tellitud biograafiliste artiklite abil hiilgava akadeemilise mineviku. 
Poliitiliste teaduste stiil, millega ta mind vastu võttis, oli nii täiuslik, et koguni mina ei 
leidnud selles midagi laita, kui mitte arvestada silmi. Pierre Cromlechil ei olnud poliitilise 
abstraheerija, Maurice Duverger' lugeja külma pilku, ta silmad olid ühteaegu surnud ja 
valvsad nagu näljasel roomajal. 

Ainsa viipega saatis ta Denier' minema ja asus otse asja juurde. 

«Teie avar perspektiivitunne meeldib mulle. Esimest korda esitatakse mulle projekt, mis 
ületab mu eelarvelised võimalused. Õnnitlen ja tänan teid. See teeb kõik palju lihtsamaks.» 
Veidi segaduses nii nende kiidusõnade sibüllilisest iseloomust kui ka ministri näoilme 

ussilikust läbitungimatu -sest, püüdsin ettevaatlikult tagasi tõmbuda... 

«Härra minister, kui teie eelarve teile niisuguseid kulutusi ei võimalda, siis võiks ehk 
eelkalkulatsiooni revideerida. » 

«Hoiduge sellest, noormees. Kui summa oleks väiksem, 

sunniks Rahandusministeerium mind seda katma oma -oksva krediidi arvel. Aga nüüd, 
kus see kõne a/lla ei tule, otsin toetust Elys€e paleest. See on väga lihtne operatsioon. 
Piisab, kui president usub, et tema ise tuli sellele mõttele. Mul on seal paar sõpra, kes selle 
eest hoolitsevad. Kõik muu läheb iseendast. Elysee'st helistatakse Matignoni, Matignonist 
antakse mulle juhtnööre, mina küsin Rahandusministeeriumist raha, Rahandusministeerium 
ei anna, ma kaeban Matignoni, Matignon laseb Elys€e'l vahele segada ja asi joones. 
Summad kantakse üldkulutuste arvele. Aga asi peab seda väärt olema. Kas teie literatronist 
on tõepoolest asja?» 

«Härra minister, uurimused, millele ma ennast olen pühendanud, annavad alust kõige 
suuremateks lootusteks ...» 

«Ma tahan kindlasti teada, lootustest on vähe. Kas teate, mis on «Institutio Oratoria»?» 

«Vist mingi kloostrikool, härra minister?» 

Ta võttis kirjutuslaualt kapsastunud raamatu, mis helesinise kaane järgi otsustades kuulus 
vanade sõnasõnaliste tõlgete seeriasse. 

«Ei, see on kellegi Ouintilianuse-nimelise roomlase raamat. Leidsin selle kord ammu 
bukinisti juurest. Teate, noormees, see raamat on varaauk. Kogu veenmiskunst on siin sees: 
žestid, miimika, naljad, argumendid ... Inimene, kes omandaks kõik selle, mis siin leidub, 
oleks võimeline ükskõik kelle uskuma panema, et must on valge ja vastupidi. Aga see pole 
mitte igaühele jõukohane. On tarvis pikka praktikat. Sellepärast tahan, et masin teeks auto- 
maatselt seda, mida niisuguse raamatuga varustatud inimene teeb rohkem käsitöönduslikul 
viisil. Pange tähele: ma võtan valget, lasen masinasse, vajutan nupule ja välja tuleb 


niisugusel määral musta, et sellega võib kõik prantsuse ajalehed täis trükkida. See on 
ideaal. Ja nüüd vastake mulle — jah või ei: kas teie literatron suudab seda teha?» 

«Kuidas nüüd öelda, härra minister, kui lülitused vastavalt ümber korraldada ja 
programmeerida...» 

«Ma küsin — jah või €1.» 

«Jah, härra minister.» 

«Hästi. Te saate oma kümme miljonit. Mis teisse endasse Puutub, siis usun, et tahaksite 
oma administratiivset staa-tyst stabiliseerida. Võtan teid oma kantselei juurde ... 

ütleme stiililiseks konsultandiks. Usun, et palk kujuneb vastuvõetavaks...» 

«Härra minister, kui lubate, siis teeksin selle eksperimendi kaasa pigem vabatahtlikul 
alusel. Kui mul on edu, siis otsustate juba ise, millisel tööpostil ma kõige kasulikum võin 
olla ja millist ametikohta ma väärin.» 

Ta ei lasknud ennast haneks võtta, kuid mängis kaasa ning näitas minu 
omakasupüüdmatuse puhul kõigiti veenvat imetlust. Mul polnud muidugi mingit tahtmist 
tema kätte vangi jääda, eriti kui pidanuksin hakkama mingi Gedeon Denier' käsualuseks ja 
leppima alamprefekti palgaga. 

Tõtt öelda polnud mul raha üldse vaja. Sylvie Comte kattis helde käega kõik mu 
väljaminekud ja mu finantsiline seisund oli päris õitsev. Kaalutletult Huguette'i trotsides 
olin oma kunagise Poldaavia vallutuse jälle tagasi võitnud ja tema soosingu saavutamine ei 
valmistanud mitte mingisuguseid raskusi. Ettevaatuse mõttes aga takistasin tal siiski 
Fermigier du Chaussoniga suhteid katkestamast. Koguni julgustasin teda veelgi tihendama 
sidemeid, mis tagasid talle peaaegu et piiramatu sissetulekuallika. Mina sain sellest 
üliohtrasti kasu. Sylvie leppis sellega, kuid osutas seda suuremat nõudlikkust Fermigier 
suhtes, kes temasse tõesti väga armunud oli. 

Niisugused üksikasjad kahtlemata šokeerivad mõningaid lugejaid, ja küllap on neidki, kes 
mind sutenööriks tembeldavad. See mõte on mulle tõesti ebameeldiv, sest ma jälestan 
vulgaarsust, kuid sisuliselt sellised solved mind ei puuduta. Kui saata tuleriidale kõik 
mehed, kes kasutavad omaenese või teiste naisi materiaalsete hüvede saavutamiseks, siis 
oleks kogu maailm halba kärtsahaisu täis. Kui naine võlub mehe ülemusi, et hankida oma 
abikaasale ametikõrgendust, mis realiseerub kuu lõpul raha näol, kui poodnik paneb oma 
naise või tütre leti taha, et meesklientuuri ligi meelitada ja läbimüüki suurendada, mis jälle 
realiseerub aasta lõpul teatava rahasummana, siis pole kellelgi selle kohta ütlemist. Mina 
pean mehele väärikamaks võtta raha kõige otsesemast allikast ja naisele ausamaks maksta 
vääringus, mis on kombatavam kui tellimusnaeratused. 

Sylvie võttis need põhimõtted lahedalt omaks ja meie teistkordsele teineteiseleidmisele 
järgnevatel kuudel oi» ta mulle tihti hindamatuks abiks. Kõhklejate veenmiseks 

ja umbusklike keelitamiseks oli tema näol olemas vastupandamatu argument, sest ta oli 
väga ilus ja tänu pikale praktikale lausa uskumatul määral täiustanud oma loomu-päraseltki 
silmapaistvat talenti. Fermigier ei aimanud mitte kui midagi. Ja ometi oli ta haiglaselt 
armukade. Kuid see armukadedus just teeniski meie eesmärke. Et mehest vabaneda, saatis 
Fermigier Comte'i Adelie maale reportaaži tegema. Üksi jäänud, paigutas Sylvie lapsed 
Šveitsi ning pühendus ihu ja hingega kutsumusele, mida ma talle juba Poldaavias olin 
tutvustanud. 

Niisiis oleksid ka mu tundeelu asjad kõige paremas korras olnud, rahaasjadest rääkimata, 
kui poleks olnud Huguette'i. Jätkasin temaga õrna sõpruse ja alati valmis kire komöödiat. 
Õnnetuseks — julgesin seda iseeneselegi vaevalt tunnistada — ei olnud see enam päriselt 
komöödia. Sai aina selgemaks, et ma tikun tuld võtma. Oma suureks häbiks armusin 
Huguette'sse või õigemini olin juba selles staadiumis, kus tutvus kõhkleb harjumuse ja 
helluse vahel. Peagi sain aru, et see vahekord tuleb katkestada, või muidu riskin lõksu 
sattuda. 


Kuid niisuguse naisega nagu Huguette ei ole sugugi lihtne vahekorda katkestada, eriti 
veel siis, kui ta aimab Sylvie-taolises naises rivaali. Lõppude lõpuks on ainult kaht liiki 
naisi: võidujooksuhobused ja hobusekasvatajad. Sylvie kuulus esimesse, Huguette teise 
kategooriasse. Ühega oli mu vahekord nagu peremehel oma traavliga, teisega nagu 
kolleegil kolleegiga. Tundsin Huguette'i vastu mingit professionaalset austust. Küsin endalt 
praegu, kas hobusekasvataja osa ei sobi naise loomusele üldse paremini kui hobuse osa. 
Usutavasti on rohkem naissutenööre kui prostituute. Mida kauem ma Brealide abielu 
uurisin, seda enam süvenes minus veendumus, et seda tuleb vaadata just selles valguses. 
Huguette oli hea silmaga hobuse-parisnik, ja näitudes Jean-Jacgues'iga oli ta välja valinud 
tõupuhta eksemplari. Ta oli selle Rateli tallidesse kasvama pannud ja juhtis nüüd tema 
karjääri Maison-Laffitte'i treeneri nõudliku täpsusega. Jean-Jacgues jutustas mulle kord 
puhtsüdamlikult, kuidas Huguette talle eksamite ajal oli grammi pealt välja kaalunud ta 
lipoidid ja proteii-did. Veel nüüdki, kui tal laboratooriumis või mingil kongressil oli tarvis 
end tavalisest rohkem pingutada, doseeris Hu guette talle stimuleerivaid ja rahustavaid 
vahendeid, Mõõtis täpselt ta uneaega, reguleeris kohtumisi, jutuajamisi, 

puhketunde. Lisaks vestles ta Jean-Jacgues'i asemel ajakirjanikega, pidas läbirääkimisi 
töösturite ja toimetajatega, kauples häbitult enda ja Rateli sugulussuhetega ning leidis 
sealjuures veel aega võrgutada igaüht, kes võis ta abikaasa karjäärile kasulik olla. Muus 
seltskonnas aga tõmbas ta endale ette kivistunud maski. 

Kogu seda vaeva ei näinud ta sugugi kasuahnusest. Enamik naisi kasvatab oma mehi 
sissetuleku saamiseks või tõu jätkamiseks, mistõttu abielud üldiselt pole midagi muud kui 
tõuaretuslikud või ärilise ekspluatatsiooni ettevõtted. Huguette'i oma aga meenutas 
võidusõiduhobuste talli, kus tõupuhast eksemplari kasvatati puhtalt spordi pärast. Muidugi 
ei põlanud Huguette ka ilusat palka, mis oli Jean-Jacgues'i vääriline, ja ta oleks hea 
meelega ka lapsi tahtnud, kui selle luksusabikaasa pidamine poleks nii palju aega ja hoolt 
nõudnud, kuid ta töötas ainult kuulsuse pärast nagu kunstnik ja just see tegi ta minu silmis 
võrgutavaks. 

Mõistsin nüüd paremini, miks ta mulle omal ajal Hos-segoris karjerismi ette oli heitnud, 
ja mõnikord nakkasin kahtlema, kas ma teda üldse väärin. Mind ärritas seegi, et ta polnud 
Sylvie peale põrmugi armukade. Väike portsjon kiivust oleks mind meelitanud ja tagant 
õhutanud, aga ma olin valesti tõlgendanud ta esimest reaktsiooni minu Prantsusmaale 
tagasituleku ajal: ta otsustas inimese üle tema võistlustulemuste põhjal ja Sylvie 
tagasivõitmine ei olnud mingi silmapaistev saavutus. Tundes minus ära hobusekasvataja, 
piirdus ta sellega, et näitas mulle kolleegliku lahkusega kätte keeruka, kuid kasuliku 
ettevõtte. Sellest ajast peale ootas ta sportliku huviga, millist efekti mul õnnestub Sylvie'st 
välja pigistada, kuid selles huvis polnud mingit kirge. Ta leppis sellega, et mul on oma 
isiklik hoolealune, kuid ta ei tahtnud, et ma ise tema tallist lahkuksin. 


IX PEATÜKK KUS MA AVAN OMA KAARDID 


Lugeja kindlasti juba imestab, miks ma pole siiamaani midagi rääkinud kolonel Pituite'ist 
ning Sünteesi ja Prog-noseerimise Büroost. Tõearmastus sunnib mind tunnistama, et mul 
pole sellest säilinud kuigi elavaid mälestusi. Büroos oli kaks uurimisgruppi. Üks, sünteesi 
oma, otsis moodust, kuidas taandada paljude erinevate maade sõja-väemäärustikke neljale 
või viiele iseloomulikule fraasile, mis siis järgmisel etapil koonduksid üheksainsaks vorme- 
liks, kus kondenseeruks kogu sõjaväeline tarkus. Pituite arvas, et selleks vormeliks kujuneb 
«Valvel!», kuid mitmed ta kaastöölised kaldusid uskuma käsklust «Vabalt!». Ametkonnas 
käisid sel teemal sagedased vaidlused. Minu isiklik arvamine on, et mõlemad eksivad. Kõik 
asjaolud sunnivad mind eeldama, et see vormel on: «Jätta!» 


Isiklikult kuulusin prognoseerimise gruppi, mille peaülesandeks oli kõik prantsuse 
sõjaväelised tekstid tingivasse kõneviisi panna. See oli tänamatu töö, kuid võtsin asja 
südamega. Tahtsin tingimata, et armee, millel oli minu tulevikuplaanides tähtis osa, suhtuks 
minusse heatahtlikult. Muide, ma austasin armeed sügavalt ja austan praegugi. Muidugi on 
tema sõjaline tähtsus praegusel ajal tühine ja keegi ei mõtlekski tema abil sõda pidada. 
Kuid ta on säilitanud suure poliitilise prestiiži ja hindamatu administratiivse potentsiaali. 
Teadmine, et tavaline reaktiivlennuk laseb mõne väljalennuga tervislikult tuulde ühe 
haigla, kolm lütseumi või kümme algkooli, peaks äratama aukartust suurimaiski skeptikuis. 
Rektorite, koolijuhatajate ja ühiskondliku hoolekande tegelaste lemmik-silt «Suletud 
avariiolukorra tõttu» on maksumaksja silmis kibe privileeg, sõjaväe tegevusvabadus 
seevastu on püha õigus, mille vastu julgevad häält tõsta ainult isamaa vaenlased. 
Ühesõnaga, kui raha enam ei ole, on seda sõjaväe jaoks ikka, ja kui kõik uksed on suletud, 
suudab ainult 

sõjaväe prioriteet neid avada. Tundsin üht valitsuse komissari, kes sai protokolli selle 
eest, et oli parkinud oma auto omaenese ukse ette talle külla tulnud kindrali auto kõrvale; 
kindrali puhul aga piirdus politsei auavaldustega. 

Erinevalt Galipe'ist ja Peluche'ist oli Pituite täiesti loll. Tema maaniatest sain peagi 
ümmarguse ülevaate. Oli kaks asja, mida ta hukka mõistis: lobeli asendamine 1936. aasta 
püssimudeliga ja vöörihma ärajätmine ohvitserifrentšilt. Seevastu pooldas ta soojalt 
eraldusmärkide asetamist õla-kule, ja et ta kirjutas selle reformi 1945. aasta Sõltumatute 
Prantsuse Sõjajõudude mõju arvele, oli temas teatavat ehtsat gaullismi, mis ta 
tsiviilvõimude silmis heasse valgusse asetas, kuid tema otseste ülemuste juures otse 
vastupidist efekti andis. Vähese analüüsivõimega, nagu ta oli, imestas ta ise, miks ta ikka 
veel kindraliks ei saa. 

Ta sai selleks tänu minule. Soovitasin tal võtta prog-noseerimise grupis vaatluse alla 
Parkinsoni seaduse rakendatavus Prantsuse armee organisatsiooni uurimisel. Northcote 
Parkinson on inglise administratiivse sotsioloogia eriteadlane, kes-on uurinud Briti 
Admiraliteedi personali kasvu seaduspärasusi. Ta on nimelt näidanud, et admiraliteedi 
teenistuses olevate töötajate arv on pöördvõrdeline lahinguvalmis laevade tonnaažiga: mida 
vähem laevu merel, seda rohkem rahvast kantseleides. Esitasin hüpoteesi, et Prantsusmaa 
tingimustes võtab Parkinsoni seadus järgmise kuju: sõjaliste kulutuste kogusumma on 
pöördvõrdeline kaitsmisele kuuluvate territooriumide pindala ruutjuurega. Teiste sõnadega 
— mida vähem maid meile kuulub, seda kallimaks nende enda käes hoidmine läheb. Sellest 
teooriast võlutud Pituite asus koos oma alluvatega jalamaid seda kontrollima. Üks värskelt 
Polütehni-lisest Koolist tulnud nooruke leitnant tõestas, et kui läheks korda vähendada riigi 
territooriumi esimeste Kapetingide aegse kuningriigi piirideni, ületaks Prantsusmaa sõjaline 
eelarve Nõukogude Liidu oma. Üks teine leitnant — see kord küll reservist, eraelus 
maksuinspektor — tõi vastu väiteks, et nii pisike territoorium poleks suuteline sellist 
eelarve jaoks vajalikul määral makse maksma. Selle peale töötas Pituite'i brain-trust4 välja 
nüüd juba klassikaliseks saanud riigikaitse geofinantsilise tasakaalu doktriini. Selle 

doktriini järgi on mistahes maa puhul ruutkilomeetrite langeva kõvera ja sõjaliste 
miljardite tõusva kõvera lõi kumiskohas olemas tasakaalupunkt, mis on üldiselt tuntud 
Pituite'i punkti (või lühendatult PP) nime all, kus optimaalsele pindalale vastab optimaalne 
sõjaline eelarve-sellest kõrgemal tuleb vähendada armeed, sellest allpool tuleb kärpida 
territooriumi. 

Rakendades seda doktriini Prantsusmaa kohta jõudsid grupi spetsialistid pärast pingelist 
uurimistööd ja palju nädalaid pärast seda, kui mina neist juba lahkunud oljn, viimaks 


4 Ajutrust (ingl. k.). 
.' Prantsuse keeles FLN, mis oli ka Alžeeria vabastusliikumise lühendatud nimetus. 


järeldusele, et õigustamaks tuumalöögi j õudu, mis tõesti seda nime väärt oleks, tuleks 
eelnevalt anda enesemääramise õigus Bretagne'ile, Baskimaale, Roussillonile, Lozere'ile ja 
Re saarele. Selles vaimus koostatud ettekanne jättis kõige kõrgemal pool sügava mulje. 
Sünteesi ja Prognoseerimise Büroo likvideeriti ja Pituite saadeti brigaadikindrali auastmega 
EITU. 

Siiski tõmbas see lugu tähelepanu minu isikule. Et ma olin alati hoolega rõhutanud 
Pituite'i saamatust ja veidrusi, teda seejuures pealtnäha kaitstes, ei saanud minu repu- 
tatsioon tema ametkonna katastroofi läbi sugugi kannatada. Vastupidi, minu hoiak lõi mu 
ümber lojaalsuse ja kodanikujulguse aupaiste, mida sõjaväelased teiste juures alati väga 
oluliseks peavad. 

Ma olin sellega kõigiti rahul, sest ehkki ma armeest lahkusin, oli sõjaväejuhtkonna 
lugupidamise ja usalduse võitmine minu plaanidega täies kooskõlas. See tõotas asja 
hõlpsamaks teha hiljem, kui literatron katsetuste staadiumist praktiliste rakendusteni jõuab. 
Veenmisministeerium oli minu projekti inkubaator, armeed aga pidasin rikkaks 
territooriumiks, mis on suurte kapitalimahutuste jaoks nagu loodud. 

Sama pilguga vaatasin ka Loengute ja Konverentside Ministeeriumi peale. Ametlikult 
polnud mul sellega vähematki kontakti, aga Vertuchoux' emissaride lähenemiskatsed aina 
kordusid. Enamik emissare olid kirjanikud, kirjastajad, kineastid või Alliance Frangaise'i 
loengupidajad. Nad käisid mulle rääkimas kultuuri kõrgematest huvidest. Saatsin nad 
armastusväärsete, kuid põiklevate vastustega minema. 

Alles paar päeva pärast minu vabanemist sõjaväest saabus tõsisem külastaja, väike, 
ümmargune ja kiilaspäine mehike, kelle suured kilpkonnaluust prilliraamid ma kohe 

ära tundsin, sest olin neid sageli televisioonis ja raamatukaupluste vaateakendel näinud. 

«Austatud härra,» ütles ta, «kui see, mis teist räägitakse, on tõsi, siis olete vististi ainus 
inimene, kes võib päästa prantsuse kirjanduse.» 

Tagasihoidliku pearaputusega teesklesin protesti, kuid vaikisin. Mu vestluskaaslane 
jätkas: 

«Härra, ma olen Kirjandusauhindade Žüriide Sündi-kaadi president. Nii traditsiooni kui 
mugavuse pärast käib meie tegevus Loengute ja Konverentside Ministeeriumi alla. Te 
teate, kui sügavat huvi tunneb nimetatud ministeeriumi saatust juhtiv silmapaistev õpetlane 
humanitaarteaduste käekäigu vastu, millise julguse ja selgepilguli-susega ta on alati 
propageerinud teaduse hiljutistele avastustele tuginevate moodsate meetodite kasutamist, 
ning te teate ka, kuidas ta hoolitseb meie kauni prantsuse kultuuri eest...» 

Noogutasin heakskiitvalt ja nii viisakalt, et selles oli tunda minemaputkamise kavatsust. 
Mu vestluskaaslane nähtavasti märkas seda, sest ta katkestas oma fraasi, pidas pausi, et 
kuivatada pealage, mis oli sile, punane ja läikiv, kummardus minu poole ja ütles kõlatul 
häälel: 

«Härra, seisukord on dramaatiline. Varematel aegadel, kui kirjandusauhindu oli tosina 
ümber, müüsime igal aastal keskmiselt miljon eksemplari, mis moodustab tubli osa turu 
nõudmisest. Praegu on meil nelisada kakskümmend seitse ametlikult kinnitatud auhinda, ja 
me ei müü iga auhinna kohta isegi tuhandet eksemplari. Võtke näiteks proua Hermione 
Biguette, kes sai möödunud aastal Kolme Kullassepa auhinna luuletuskogu eest «Kiisu 
katusel» — teda pole müüdud rohkem kui neliteist eksemplari! Kirjastaja võttis endalt elu.» 

Vangutasin kaastundlikult pead ja mu külaline pühkis pisaraid. 

«Jah, härra, näete, kuhu meie raamatuinimesed on jõudnud. Ja sellepärast tulin professor 
Vertuchoux' soovitusel ja süda tulvil õigustatud lootusi teid paluma. Härra, aidake!» 

«Härra!» hüüdsin mina. «Kas tulete minult paluma, et kirjutaksin järgmise Goncourfi 
auhinna? Ma ei ole selleks võimeline, uskuge mind.» 

Ta silmitses mind kavalalt. 

«Teie ehk küll, aga literatron?» 

Idee, mille ta mulle esitas, oli lühidalt järgmine. Kirjanduslike Auhindade Žüriide 
Sündikaadi sekretär koostaks igal aastal teoste nimestiku, millel on lugejate hulgas kõige 
suurem menu olnud. Spetsialistid analüüsiksid nende stiililisi, jutustavaid, kirjeldavaid, 
ideoloogilisi ja afektiivseid elemente. Kõik need andmed salvestataks literatroni mällu, kus 
need siis kähku sünteesitaks teoseks, mis oleks omamoodi menu kvintessents, automaat- 
bestseller. Selle teose autorlus omistataks ükskõik millisele kirjanikule, kes valitakse 
loosiga Kirjameeste Seltsi maksumaksjate liikmete hulgast ning sündikaadi poolt nimetatud 
superžürii annaks talle ilma eksimise kartuseta kätte Rahvusliku Kirjandusliku 
Ainuauhinna, mis asendaks edaspidi kõiki praegusi auhindu. 

Need avarad perspektiivid ei kohutanud mind. Olin algusest peale umbes niisugust asjade 
aregut ette näinud. Saatsin külalise minema, talle midagi lubamata, kuid siiski lootusi 
andes. Tol õhtul mõistsin, et ajad on muutunud ja tuleb hakata tegutsema. 

Lugeja on ehk juba hakanud pead murdma selle üle, kuhu ma oma literatroniga õieti 
jõuda tahtsin, millise rõiva ma kavatsesin välja lõigata kangast, mida ma juba nii pikka 
aega olin kudunud. Võiksin vastata, nagu oleks vastanud Huguette, et tõeline auahnus 
rahuldub iseendaga, ega tee endale eesmärgist probleemi. Võiksin ka väita, et lahinguplaani 
täpsustatakse alles pärast võitluse lõppu ja et parim strateeg on see, kes alles tagantjärele, 
kuid selle eest geniaalselt seletab manöövri mõtet, mis tegelikult improviseeriti hetke 
vajadustest lähtudes ja huupi. Pean siiski tunnistama, et mul oli olemas juhtidee, kauge 
eesmärk, näiliselt ebausutav ja esialgu saavutamatu, kuid selle eest täiesti selge. Tahtsin 
endale instituuti ja kateedrit Sorbonne'is. 

Instituudi kohta võin öelda, et see idee sündis literatroniga ühel ajal: Rahvuslik 
Literatroonika Instituut — RLI — ametliku kirjapaberi tiitel oli mul juba silma ees — 
sündis minu ajust täies relvastuses nagu Minerva Jupiteri peast. Alguses mõtlesin teda 
nimetada Rahvuslikuks Literatroonika Sihtasutuseks, kuid sellest tekkiv lühend polnud neil 
segaduse aegadel kuigi kohane'. 

RLI-1, mille ma kavatsesin paigutada ultramoodsasse hoonesse Chartres'i (ümbruse 
vaimsus korvaks sisseseade modernsuse), pidid olema orgaanilised sidemed Pariisi üli- 
kooliga, Teadusliku Uurimistöö Rahvusliku Keskusega ja UNESCO-ga, kuid samal ajal 
pidi talle jääma küllaldane autonoomia luua nii valitsusasutustega kui ka erasektoriga tulu 
töötavaid suhteid. Hakatuseks kavatsesin luua Veen-missektori, mis pumpaks 
toetussummasid Cromlechilt, Riigikaitsesektori, kuhu paigutaksin kõik, mis minu arvates 
peab saladusse jääma, Kultuurisektori, et meeldida Vertuchoux'le, ja äärmise ettevaatusega 
ehk ka Hariduse sektori, sest haridussüsteemi härrad kaitsevad oma sõltumatust eriti kiivalt. 

Et ma direktorikoha iseendale reserveerisin, siis oli raske pakkuda Boussignofle 
asedirektori kohta. Õigem oli jätta talle täielik autonoomia. Lepitakse lihtsalt kokku, et 
tema Rakendusliku Mehhanoretoorika Laboratoorium hakkab RLI juures etendama 
teadusliku tsentrumi, katsebaasi ja literatroonikakaadri kasvataja osa. Niisugusel 
kombinatsioonil oleks veel see hea külg, et tagaks mulle vajaduse korral sobiva patuoina. 

Teadusliku ja kontrolliva nõukogu, mis seaduse järgi peab olema, otsustasin anda Rateli 
kõrge autoriteedi alla, sest tema Nobeli auhinna asi näis tõhusalt edenevat. Breal, kellel 
kuuldi olevat väljavaateid College de France1! suhtes, esindaks nõukogus noorte teadlaste 
generatsiooni, ja Fermigier, kes oli hiljuti ostnud ühe Pariisi õhtulehe, kehastaks avalikku 
arvamust. 

Kõiges selles polnud midagi, mis oleks ületamatuid raskusi valmistanud. Ühe päeva 
tööks see muidugi ei tõotanud kujuneda, aga põhisuund oli üsna selge. Hoopis teine lugu 
oli kateedriga Sorbonne'is. Küllap lugeja juba üllatub jällegi, leides, et piiran oma 
ambitsioone nii tagasihoidliku ja põlatud ametiga. Kuid halvasti tunneb Prantsusmaad see, 
kes alahindab professori positsiooni. Muidugi — meil nagu mujalgi on professor 
väikesepalgaline,, põlatud ja naeruväärne null, aga samavõrra kui meie elulaad teda 
alandab, kaitsevad meie tavad teda nagu mingit erilist tabu. Professori piinutaja, iseäranis 


kui ta kuulub valitsusse, valitsusasutusse, sõjaväkke või politseisse, riskib langeda 
niisamasuguse moraalse hukkamõistu alla kui jõhkard, kes teeb liiga invaliidile. Professor 
on õieti öelda sotsiaalne sant. Sellel positsioonil ei puudu oma eelised 

kui oled otsustanud seda kasutada loomuliku kaitsevarjuna. Literatron võib ühel heal 
päeval mu käes lõhki rninna nagu õhupall, ja siis ei mõisteta literatronikutega nalja, aga 
literatroonikaprofessorit ei söandaks keegi rünnata. Niimoodi lootsin lüüa Lagneau'd tema 
enda relvaga. 

«Hüva,» ütleb lugeja, «aga milleks Sorbonne? Milleks meelega raskusi trotsida? Ülikool 
on ülikool — kas ei oleks parem otsida kuskil provintsis kergemini kättesaadavat 
pühitsust?» See, kes nii mõtleb, näitab jällegi, et ta ei tunne meie maad. Minu valik langes 
Sorbonne'ile just sellepärast, et professorkonna arvukus tagab seal igaühele õndsa 
tundmatuse massi rüpes. Provintsiprofessori tööd ja tegemised võivad küsimusi tekitada. 
Aga mis küsimusi võib tekkida Sorbonne'i professorite suhtes, keda on nii palju, et ammugi 
on loobutud nende identifitseerimisest? Koguni nende loendamine on võimatuks muutunud 
ning juba mõnda aega kasutatakse umbes analoogilist meetodit kui vereliblede 
loendamisel: võetakse üks ruutmeeter Sor-bonne'i ning loetakse ära korralised professorid, 
erakorralised professorid, õppeülesannete täitjad, vanemassistendid, assistendid, lektorid ja 
muud professoraalfauna isendid. Lihtne korrutis annab siis iga kategooria ligilähedase 
koguarvu. Meetod on statistiliselt õigel alusel, kuid annab siiski üsna suure 
kõikumispiirkonna. Üksik professor võib kaduda, ilma et keegi seda märkaks, enne kui 
hulk aastaid on mööda läinud. Tuleb ette sedagi, et siinseal leitakse mõni parasiitkateeder, 
mida pole iialgi ametlikult loodud, ja mis on tekkinud lihtsalt loomuliku paljunemise teel. 

Endastmõistetavalt ei lootnud ma kohe täna-homme korraliseks professoriks saada. Pidin 
kõrvaluksest sisse pääsema. Otsustasin algul leppida vanemõpetaja kohaga. Kui ma 
ükskord juba sees olen, pole kõik ülejäänu enam muud kui nutikuse, osavuse ja kannatuse 
mäng. Mul polnud kiiret: küll õppetool tuleb omal ajal. Palk mind ei huvitanud. Kui mul 
oleks olnud raha vaja, poleks ma ennast naeruvääristanud, otsides seda haridussüsteemist. 
Kuid ma vajasin laitmatut ametialast positsiooni. Prantsusmaal võid endale kõike lubada, 
tingimusel, et kuulud «india kaadri hulka ja sul on palgatõend taskus. 

Bolduci abiga, kellel oli Prantsusmaal suuri tutvusi, lootsin poldaavia doktorikraadiga 
läbi saada. Ainult Lag-fteau võis mu kavatsustele takistuseks kujuneda. Ta tuli 

kas neutraliseerida või kaasa tõmmata. Esialgu kaldusin teise lahenduse poole, sest nägin 
selles võimalust lüüa kaks kärbest ühe hoobiga. Kui Lagneau ennast mõjutada laseb, üritan 
teda oma uurimustega ja katsetega siduda, julgustan teda Bordeaux' ülikoolis 
literatroonikakeskust looma, mis varustatakse eksperimentaalse literatroniga. Teadsin 
küllalt hästi, missuguseid reflekse see Sorbonne'is esile kutsub, ja aimasin, et vastav dekaan 
ei või pealt vaadata, kuidas mingi provintsiprofessor tegeleb alaga, mis pole Pariisis 
esindatud. Ta ei saa enne rahu, kui ka Sorbonne'il on olemas üks või paar literatroni, 
suuremad, võimsamad — ja mis peaasi — kallimad kui Lagneau'1. Ja kui see nii läheb, siis 
kavatsen selle eest hea seista, et ei muretsetaks elevanti ilma elevandi juhita. 


X PEATÜKK KUS MA LANGEN SALAKAVALUSE OHVRIKS 


Paari järgneva kuu jooksul oli mu elu väga aktiivne, ent imelikult irreaalne. Reisisin 
palju, andsin pressikonverentsi siin, intervjuu seal, kuid eeskätt otsisin isiklikke kontakte, 
jutuajamisi mees mehega. Et ma ei võinud riskida vahelejäämisega tehnilistes või 
teaduslikes küsimustes, rippusin üldiste, inimlike, sotsiaalsete aspektide küljes, rõhutasin 
tulemusi, mis me lootsime literatroni abil saavutada. Olen alati olnud osav leidma ja 
kasutama sõnu, mis iga vestluskaaslase puhul on veenmise võtmeks. Tulin seega kaunis 


kenasti toime, aga kuivõrd kõneaine mul pahatihti üle mõistuse käis ja olin sunnitud 
asjatundmise asendama sõnamulinaga, siis tekkis mul sageli tunne, nagu ratsutaksin pilve 
seljas. See põhjustas iseäralikku peapööritust, millega ma harjusin ja mis polnudki 
ebameeldiv, kuid tuli ette hetki, kus ebakindluse tunne sõnajoo-vastusest tugevamaks 
muutus, ja mõeldes kogu oma ettevõtte haprusele, tajusin siis põgusat, kuid teravat 
ängistust. 

Ometi edenesid KRRK-s asjad ladusasti. Boussignot oli leidnud oma meeskonnas paar- 
kolm väikesegabariidilist rügajat, kes tegid kogu laboratoorse töö ära, sellal kui pisikesed 
parunid ümmarguse laua nõupidamistel ja aju-rünnaku sessioonidel suurt aktiivsust üles 
näitasid. 

Royaumonfi konverentsi idee pärines Gedeon DenierTt, kes katsus ennast tähtsaks teha, 
et võita tagasi Cromlechi lugupidamist, mille ta oma eelarvelise arglikkuse pärast oli 
minetanud. Lasksin tal tegutseda, teades, et parajal hetkel pole mul raske seda karjääri- 
tükitöölist mängust välja lülitada. Niisama hästi võis ta ka initsiatiivi ilmutada ja oma käe 
peal näppe kõrvetada, kui asi läbi kukub. Mul oli ammugi kavas organiseerida UNESCO-s 
suur rahvusvaheline literatroonika sümpoosion. Royaumontfi kon- 

verents oli mulle selles suhtes ühtaegu õpetlikuks ja ilma riskita eelprooviks. Niisiis 
andsin diskreetselt, kuid kindla-sõnaliselt oma nõusoleku. Valitud teema «Veenmine ja 
masinpsühholoogia» ei meeldinud mulle. See tundus olevat liiga piiratud ja ma hakkasin 
kartma kitsa spetsialistide ringi kujunemist, kus mul oleks raske olnud sügavat muljet jätta. 
Tühi kartus kõik! Uskumatu hulk kõigi võimalike erialade inimesi ilmutas huvi ja esitas 
ettekannete teesid. Enamiku neist, millel polnud ei veenmise ega masinpsühholoogiaga 
midagi ühist, lükkasime tagasi. Kuid aktsepteeritud ettekandedki osutusid kokkutuleku üld- 
teemaga ainult kauges ja puhtsõnalises seoses olevaks. Sellel polnud küll vähematki 
tähtsust, sest keegi ei kuulanud neid. Läbirääkimised aga kujutasid endast enamvähem 
arusaamatute monoloogide segast järgnevust. Koosoleku juhata ja laua taga tukkuv Ratel 
lisas neile side-ainena kommentaare, mis olid sedavõrd üldsõnalised, et oleksid vabalt 
kõlvanud niihästi lasteaiatööde premeerimise, hiigeltsüklotroni valmimise või 
ookeaniauriku vette-laskmise puhuks. 

Vaidlused elavnesid pisut alles siis, kui üks vana jJesuii-dipaater, kes oli kutsutud üksnes 
Rateli kurikuulsa antiklerikalismi tasakaalustamiseks, ründas ebahariliku ja õigustamatu 
mürgisusega õnnetut luteriusu pastorit, kui oli lõpetanud oma ettekande «Sissejuhatus 
eksponentsiaal-sesse hermeneutikasse». Ratel heitis talle ägedalt ette oikumeenilise 
koostöövaimu puudumist. 

«Kas see oli siis pastor?» hüüdis vana paater, tõstes käe varjuks silmade ette. «Sel juhul 
palun mind lahkesti vabandada. Nende uut moodi vaimulikuriietega ei tunne enam üksteist 
ära. Mina pidasin teda hoopis dominiikla-seks.» 

Kõigest hoolimata õnnestus konverents spetsialistide arvamuse kohaselt igati. Lisaks 
Fermigier' lehtedele olid ka «Le Figaro» ja «Le Monde» oma esindajad kohale saatnud. 
Viimati nimetatud lehes avaldatud ülevaade hiilgas niisuguse selguse ja täpsusega, et pärast 
kasutasid seda paljud esinejad, keda huvitas, mida nad oma sõnavõttudes õieti olid öelda 
tahtnud. 

Õhtu eel ilmusid televisioonitehnikud, mis on kindel märk, et mõni minister on läheduses 
liikumas. Ja tõesti —-veidi aega hiljem libistas Denier mulle pihku kirjakese, kus teatas 
Cromlechi peatsest saabumisest. 

«Oma silm on kuningas!» sosistas Huguette, kes istus minu kõrval ja luges üle minu õla. 
«Kes järgmiseks kõneleb?» 

Vaatasin programmi. 

«Lagneau, minu endine õpetaja.» 

«On ta hea?» 

«Üldiselt jah, kuid teema, mis ta on valinud, pole just teab kui põnev: «Veenmine ja 
klassikaline kultuur».» 

«Peaasi, et Cromlechil liiga igav ei hakkaks!» 

Niisugune hädaoht oli tõesti olemas. Parem, kui minister oleks sattunud kuulama pastorit. 
Ta poleks midagi taibanud, kuid kõneleja väljenduste hämarus oleks talle vähemalt 
sisendanud teatavat aukartust meie tõsiste tööde vastu. Lagneau teema seevastu lõhnas tolle 
vanamoodsa humanismi ning ajast ja arust läinud intellektuaalse peenuse järele, mis pole 
meeltmööda resultaate nõudvaile administraatoreile ja tõmbab nende rahakotisuu kõvasti 
kinni. Osalt sellepärast ma olingi kaitsnud Lagneau'd, kui Ratel ja Boussignot tahtsid tema 
ettekannet tagasi lükata. Andes talle võimaluse Royaumonfis esineda, «võtsin ta oma 
rekke» nagu plaanitsetud, kuid juba tema ettekande iseloom tõotas kõigiti tervitataval viisil 
piirata selle žesti väärtust. Uskusin, et rääkides klassikalisest kultuurist niisuguse 
auditooriumi ees, omandab Lagneau puhta literaadi kuulsuse, millest on raske vabaneda ja 
mis diskvali-fitseerib ta mistahes juhtivalt töölt literatroonika alal. Tal lubatakse tehnikaga 
mängida, aga et seda kasutada, tuleks tal alati pöörduda Rahvusliku Literatroonika 
Instituudi, see tähendab minu poole. 


Õnnetuseks tekkis nüüd oht, et Cromlech hakkab meie üle otsustama Lagneau ettekande 
põhjal, ja nii pöördub mu peen kavalus mu enese vastu. Pisike kiilaspäine ja kergesti erutuv 
härra lõpetas parajasti täiesti arusaamatut ettekannet. Vahest oli veel aega programmi 
muuta. Püüdsin märkide abil Denier'd. alarmeerida, kuid ta ei paistnud aru saavat ja pealegi 
oli juba liiga hilja. Fotograafide välklambid kuulutasid Cromlechi saabumisest juba enne, 
kui ta uksest sisse jõudis. 

Hetkeks seisatas ta lävel, suundus siis kooguta va Denier' kannul presiidiumilaua poole ja 
surus Rateli kätt, hoides end hoolega kolmveerandprofiilis, et fotograafidele tegut- 
semisvõimalust anda, ning venitas tervitust mitme sekundi võrra, et aktuaalse kaamera 
operaator jõuaks vajalikul 

määral linti võtta. Lõpuks istus, ta Rateli kõrvale ja heitis üle saali laisa rõhuva pilgu 
nagu boamadu, kes kodu-jäneste pesakonnast paremat suutäit valib. Möödaminnes 
tuksatasid ta silmalaud minu kohal äratundmise märgiks. Veel paar minutit hoidis ta end 
fotograafide jaoks kohevil, sellal kui aktuaalse kaamera operaator võttis: viimase suure 
plaani. Ükshaaval tõmbusid fotograafid tagasi. 

«Daamid ja härrad,» ütles ta siis, «ma viibin teie hulgas eraviisil. Palun teid, tehke, nagu 
poleks mind siin.» 

Väike kergesti erutuv isand, kelle ettekanne Cromlechi saabumise tõttu katkes, kogeles 
paar kokkuvõtlikku lauset ja kadus nagu läbi luugi. Ratel nämmus paar ebamäärast 
kommentaari, tegi ministri suunas aupaklikku rõõmu väljendava kummarduse, ja olles 
pikast päevast ilmsesti väsinud, andis kohe sõna Lagneau'le. 

Esimestest lausetest taipasin, et mind on sisse veetud. Verevaese pealkirja all varjas 
Lagneau ettekanne referaati Ouintilianuse «Institutio Oratoria'st», milles Ouintilianust 
käsitleti kui moodsate veenmisteaduste esiisa. Kuuldes oma lemmikautori nime kergitas 
Crom!eeh erksalt pead ja ta pilk elustus sel määral, et muutus peaaegu inimlikuks. Lagneau 
polnud isegi vaevaks võtnud maskeerida käsiraamatu peatükki, mida ta serveeris meile 
toorel kujul. Ta kõneles oma kõige selgema loenguhäälega, rääkides meiega häbi tundmata 
nagu seitsmenda klassi lastega, nii et ükski sõna ei läinud ministri kõrvust mööda: 
Cromlechi näost võis lugeda rõõmsat hämmeldust, et ta kõigest aru saab. Vastavalt sellele, 
kuidas Lagneau turutõdesid ritta lük-kis, kõikus Cromlechi pea imetlevas, aina kasvavas 
amplituudis kaasa. Uus geenius ilmutas ennast talle. Tulevikus tõotas Lagneau mulle 
kardetavaks rivaaliks saada. 

Sel hetkel märkasin Gedeon Denier' silmis võidukat tulukest ja kogu vandenõu sai mulle 
selgeks. Suutmata mind omal jõul kõrvale tõrjuda, oli Denier pöördunud ainukese inimese 
poole, kes võis mind hirmutada, oli talle reetnud Cromlechi imeliku kiindumuse 
Ouintilianusesse ja asjad nii korraldanud, et minister saabuks parajasti Lagneau ettekande 
ajaks. 

Sel õhtul olin Brealide juures. Lauas arutasime uut hädaohtu. 

«Kui te peaksite lootma Jean-Jacgues'i toetusele Cromlechi juures,» ütles Huguette 
ebaharilikult sapisel toonil, 

«siis on karta, et temast pole teil suurt abi. Tema pole praegusel hetkel kuigi heas kirjas.» 
Breal naeris kohmetult. 

«Tühja kah, ei maksa liialdada. Ma lihtsalt kirjutasin alla ühele protestikirjale, mis ei 
meeldinud valitsusele...» 

«Ilma et sa mulle sellest oleksid rääkinud,» täpsustas Huguette pilku taeva poole tõstes. 

«Protestikirjale?» 

«Protestikirjale ühe poldaavia tuumafüüsiku arreteerimise vastu. Ma ei saanud teisiti: 
tema tütar oli minu kaastööline. » 

«Kui su kaastööline oleks olnud tema poeg, oleksid sa kindlasti ettevaatlikum olnud.» 
Jäin mõttesse. 


«Oot-oot.. . See protestikiri... See on mul meeles ... Muide, väga hästi koostatud. Ma ise 
ei kirjutanud alla — lihtsalt tagasihoidlikkusest, sest ma pole ju füüsik, aga ma soovitasin 
võimalikke allakirjutajaid... Ja praegu ma mõtlen, et. . . Kas mitte ka Lagneau ei kirjutanud 
alla?» 

Huguette kehitas õlgu. 

«Oh, küllap kirjutas. Aga temale pole see nii oluline kui Jean-Jacgues'ile: ta pole 
vastutaval kohal. Pealegi on Lagneau tuntud kui pahempoolne intelligent. Tema kirjutab 
igale poole alla. See on ammu teada. Keegi ei pane enam tähelegi...» 

«Kui ma õigesti mäletan, siis oli see füüsik vist kommunist?» 

«See teebki Jean-Jacgues'i asja nii murettekitavaks. Aga kui te tahate Lagneau'd 
Cromlechi silmis hävitada, siis tuleb küll otsida midagi muud.» 

Tal oli õigus, aga minu idee oli siiski väärt, et seda mitte silmist lasta. Loomulikult on 
igale tõelisele intelligendile vaja natuke opositsioonivaimu. Isegi Brealide funktsionaalses 
apoliitilisuses ei puudunud teatav frondeeriv pahempoolsus, vähemalt seni, kui valitsev 
süsteem ja riigikord, aga iseäranis selle juhid küsimusse ei tulnud. Ja minu enda kristlik 
liberalism lubas mul suulistes jul-gustükkides õige kaugele minna, sest Vatikani enese 
evolutsioon andis selleks kõige kindlama tagatise. Sellegipoolest oli tõenäoline, et kui mul 
õnnestub Lagneau'd kommunistiks või vähemalt kommunistipoolseks tembeldada, on tal 
raske mind isegi Ouintilianuse abiga Cromlechi juurest välja suruda. 

Õnnetuseks eeldas niisugune aktsioon pikka ja põhjalikku ettevalmistust, aga mul oli 
tuline kiire. Selleks et oma vastaseid kiiruses ületada, oli kõige õigem organiseerida 
UNESCO sümpoosion niipea kui võimalik. Selle põhijooned olid mul juba mõttes valmis. 
Sümpoosion kustutaks Royaumonfi konverentsi inimeste mälust ja ma otsustasin 
hoolitseda, et Lagneau seekord kindlasti eemale jääks. 

«UNESCO!» hüüdis Breal. «Õige mõte! Just äsja määrati teie sõber Bolduc Poldaavia 
alaliseks esindajaks UNESCO-s. Ta saabub tuleval nädalal.» 

«Kas ta pole enam rektor?» 

«Ei. Pärast Vabastaja langemist hakati teda pidama sise-sotsialistide liidriks, kes 
viimastel valimistel lüüa said. Uus president pidas paremaks ta kuhugi kaugemale saata. 
Klassikaline juhtum.» 

Minu jaoks oli see ootamatu õnn. Kahtlemata teeb Bolducile suurt rõõmu, kui ta kohe 
maapakku jõudes leiab võimaluse esile tõusta. Ja kui ma palun tal nakata sümpoosioni 
patrooniks ja esineda literatroni vaimse isana, siis ma omalt poolt ainult tasun talle 
vastavalt ta teenetele, ja see on südametunnistusele alati nii meeldiv teadmine. 

«Tahaksin kähku tegutseda,» ütlesin. 

«Kui vajate raha, siis soovitaksin parem mitte proovidagi. UNESCO koostab oma 
finantsplaanid viie-kuue aasta peale ette. Aga Cromlechi miljonid on ju teie käsutuses.» 

«Veel ei ole, ja muide, ma ei tahaks tema orjaks muutuda.» 

«Siis tuleb leida teine metseen.» «Mõtlesin Fermigierle.» 

«Miks mitte? Bolduc toob teile poldaavlaste toetuse. Omalt poolt katsun mõjutada Rateli, 
et ta UNESCO Prantsuse Rahvuslikku Komisjoni tagant õhutaks.» 

«Ärge unustage Vertuchoux'd,» lisas Huguette. 

«Ei unusta. Kujutlen, et peaks olema kaks plenaaristungit, üks alguses, teine lõpus, ja 
ülejäänud töö jaotaksime kolme sektsiooni vahel: «Literatroonika ja veenmine» Cromlechi 
jaoks, «Literatroonika ja kultuur» Vertuchoux' jaoks ning «Literatroonika ja riigikaitse» 
sõjaväelaste jaoks ...» 

«Lubage,» ütles Breal, «peaks midagi ette nägema ka Aasia ning Aafrika maade jaoks. 
UNESCO-s on see väga 

tähtis. Kas näiteks «Literatroonika ja dekoloniseerimine» ei kõlbaks?» 


«Praegu ei tunta veel kõiki literatroni rakendamisvõimalusi,» vastasin ettevaatlikult. 
«Proovida ju võib.» 

«Sümpoosioni kokkukutsumise ajaks soovitan jaanuari lõppu. Siis on teatrihooaeg täies 
hoos ja kevadised moed juba väljas. Teile tuleb koormate viisi ministreid. See on parajasti 
niisugune aeg, kus nende naistele meeldib pariisi sõita.» 

Kui ma minema hakkasin, saatis Huguette mind korteriukseni. 

«Mida sa kuni sümpoosioni alguseni kavatsed ette võtta, et seda Lagneau'd 
neutraliseerida?» 

«Mul on paar-kolm nõksu varuks, eriti literatroni efektiivsuse demonstratsioon 
valimisküsimuses, mis peaks Cromlechi jahmatama.» 

«See pole piisav. Sa peaksid Lagneau poliitilises mõttes täielikult läbi põletama, ja mingil 
mõjuvamal viisil kui protestiallkirja abil. Kasuta suurejoonelisi võtteid.» 

«Milliseid?» 

«Ja milleks sul Sylvie on? Fermigier saatis Comte'i parajasti Indoneesia vulkaanidesse 
reportaaži tegema. Sylvie on vaba. Viska ta Lagneau'le sülle ... Kui ta on tõesti nii osav, 
nagu sa väidad, ei kulu tal Lagneau kompromiteerimiseks üle kuu.» 

«Arvad? Lagneau ei ole kerge klient.» 

«Tahad, et võtan selle enda peale?» 

«Sina? Hull oled!» 

«Miks Sylvie, aga mitte mina? Kas kardad, et ma ei meeldi talle?» «Seda ma pole 
öelnud.» 

«Mulle ta meeldib küll. Eriti sellepärast, et võib sind veel su oma relvaga lüüa.» 
«Huguette!» 

Ta lõi ukse mu nina ees kinni. 


XI PEATÜKK KUS LITERATROONIKA PROOVILE PANNAKSE 


Kui ma Huguette'ile ütlesin, et olen võimeline demonstreerima literatroonika tõhusust 
valimisalal, siis polnud see sugugi paljas kiitlemine. Projekt oli olemas. See sündis Neuilly 
laboratooriumis ühe järjekordse ajurünnaku sessiooni ajal, mis oli KRRK 
mehhanoretoorikute armastatuimaks tegevusvormiks. Projekt toetus mulle väga 
südamelähedasele tööhüpoteesile, et kujutlus temast endast on igale inimesele kõigi muude 
väärtuste mõõdupuuks. Siit järgneb, et ta hindab, teadlikult või ebateadlikult, ainult 
niisuguseid teoseid, kus ta ennast ära tunneb niisugusena, nagu ta end arvab olevat, ja laseb 
ennast veenda ainult sellistest sõnadest, kus ta kuuleb omaenese sõnade või mõtete kaja. 

Esimese aksioomi jaoks plaanitsesin rakendust, mille idee olin saanud 
Kirjandusauhindade 2üriide Sündikaadi presidendilt. Valimisprojektis aga pidi 
realiseeruma teine. 

Et seadmete komplekt literatroni jaoks polnud veel valmis, tuli kõne alla üksnes piiratud 
ulatusega operatsioon. Suurem osa materjali tuli korrastada ja sorteerida käsitsi, rääkimata 
kodeerimisest; masinad pidid oma sõna ütlema alles töö otsustava tähtsusega järgus. Lisaks 
tuli meil kasutada IBM-i arvuti teeneid kõige pikemate ja peenemate manipulatsioonide 
juures. Kuid luges ju üksnes resultaat. Kellelgi polnud tarvis teada eeltööde kestust ega 
maksumust. Pidin jõudma niikaugele, et lähen ühel heal päeval Cromlechi juurde ja ütlen: 
«Härra minister, siin on meil üks valimisringkond. Andke mulle kandidaat ja ma 
garanteerin, et ta valitakse.» 

Et ma mängisin üllatusefekti peale, olin kohe alguses Boussignofd palunud, et meie ideed 


mitte liiga laialt ei levitataks. Kehtestati kõige rangem vaikimiskohustus. 

Iseäranis oluline oli, et Gedeon Denier ei saaks meie ettevõttest enne haisu ninna kui 
viimasel hetkel. Ütlesin seda ka Boussignofle, kes minu seisukohaga jalamaid nõustus. 
Temalegi käis närvidele pretensioonikas positsioon, mille ta endine õpilane Cromlechi 
juures oli omandanud. See teadusefeodaal ei sallinud, et tema pisikesed parunid teise 
läänihärra valivad. Niisiis kuulutati Neuillys välja vaiki-misseadus ja projekt sai leppelise 
nime «Operatsioon Narkissos». 

Jäi veel leida katsepolügoon. Mingil tingimusel ei saanud oodata üldvalimisteni. Ja jälle 
kord tuli juhus mulle appi. KRRK asedirektor Brive'is teatas Boussignofle, et järgmisel 
kuul on Pedouillacis, Vezere'i departemangu pealinnas oodata järelvalimisi. Pedouillac, 
viieteistkümne tuhande elanikuga väikelinn, mis asus Brive'ist viiekümne kilomeetri 
kaugusel, oli ideaalne koht meie informaatoritele: vahetus läheduses asuvat KRRK-d 
baasina kasutades võisid nad tegutseda maksimaalse kiiruse ja diskreetsusega. Lisaks oli ka 
poliitiline jõudude vahekord otsustavaks katseks äärmiselt soodne. Nii kaua kui inimesed 
mäletasid, oli kaheksakümmend protsenti Pedouillaci elanikkonnast muutumatult 
hääletanud demokraatlik-ilmalike sotsiaalvabariiklaste poolt, see tähendab, olid ilmselt 
pahempoolse kallakuga. Ülejäänud andsid oma hääled sotsiaal-vabariiklike kristlike 
demokraatide poolt, tähendab jäid terake paremale. Kõik muud varjundid olid tundmatud. 
Viienda vabariigi sündimisest peale sai «EI» iga referendumiga aina mõjusama enamuse. 
Kolmveerand sajandit oli Pedouillaci valimisringkond sotsiaalvabariiklaste, see tähendab 
Bugne'i perekonna käes, ja miski ei ennustanud selle olukorra muutumist lähemas 
tulevikus. Antud juhul oli vaja valida järeltulija endisele meerile Cyprien Bugne'ile — 
äritegevusest tagasi tõmbunud tuba-kakaupmehele, kelle kahekümne kolme aasta pikkuse 
parlamendikarjääri oli lõpetanud surm. Tema vennapoja, doktor Stephane Bugne'i valimine 
tõotas ilmselt kujuneda vaid vormitäitmiseks. 

Operatsioon «Narkissos» toimus eriülesande kiiruse ja täpsusega. Kandidatuuride 
ülesseadmise kuupäevani jäi meil kakskümmend üheksa päeva. P miinus 27. päevast P 
miinus 21. päevani, see tähendab nädala aja jooksul, lindistasid kolmkümmend meie 
informaatorit (KRRK esimese kursuse üliõpilased) pisikeste silmapaistmatute ja 

kergesti käsiteldavate transistormagnetofonidega kindla plaani järgi Pedouillaci mees- ja 
naissoost kodanike kõnelusi. Linn oli eelnevalt kvadraatideks jaotatud ja iga sektori eest 
vastutas üks isik, kes pidi tegema teatava kindla arvu heliülesvõtteid kindlates punktides, 
mis vastasid teatavale elanikkonnatüübile, teatavale elukutselis-sotsiaal-sele grupile, 
teatavale hariduslikule tasemele, teatavale varanduslikule seisundile jne. Lindistati 
küünlavabriku väravas (nimetatud ettevõte on Pedouillaci ainus tööstus) ja 
Põllumajanduslike Kahjustuste Panga kassaluugi juures. Lindistati reedesel linnuturul ja 
pühapäeval suure missa ajal, «Kommertskohviku» terrassil ja staadionimurul, hambaarsti 
ooteruumis, jaama ootesaalis, koloniaalkauplustes, pagariärides ja lihakarnides, Kellatorni 
väljaku universaalkaubamajas ja isegi põrandaaluse pordumaja roosas salongis Ratsaklubi 
hoone teisel korrusel. Meie informaatorite elukutseline agarus sundis neid koguni 
registreerima armunute jutuajamisi õhtuhämaruses Vezere'i kaldal. Perekondlike 
lõunalauavestluste ja abi-eluvoodijuttude kinnipüüdmiseks kuulatasid nad uste taga, akende 
all, ronisid katusele ja lasksid ülitundlikud mikrofonid korstna kaudu sisse. 

Igal õhtul korjas KRRK furgoon täisvõetud lindid kokku ja toimetas Brive'i, kus ma koos 
«Operatsioon Nar-kissose» staabiga peakorteris olin. Kolm Neuilly meeskonda, kes iga 
kahekümne nelja tunni tagant vahetusid, sorteerisid ja klassifitseerisid seda materjali juba 
mitme kuu eest välja töötatud meetodil. Sel viisil kogutud andmed kodeeriti ja kanti 
perfokaartidele. Kogu KRRK üliõpilaskond ning pedagoogiline ja mittepedagoogiline 
kaader mobiliseeriti kodeerimistööle, nii et perforatsiooni-seadmed said pidevalt toitu ja 
funktsioneerisid ööd ja päevad läbi. 

P miinus 20. päeval pöördusime tagasi Pariisi, kaasas 17 738 perfokaardist koosnev 
kartoteek. Kartoteek sisaldas täieliku loendi Pedouillacis kõige sagedamini tarvitata-vaist 


sõnadest, väljendeist, pärisnimedest, veel enam, ta sisaldas ka nende grammatilisi 
kombinatsioone koos vastavate kiitvate, halvustavate, imetlevate, kahtlevate ja muude 
varjunditega, nende loogilist artikulatsiooni ja foneetilisi iseärasusi helilisuse, intensiivsuse, 
tonaalsuse ja rütmi mõttes, ning lõpuks nende afektiivset ja võimaluse korral ka mõistelist 
Sisu. 

Tehnikute kinnitust mööda pidi suurel IBM-i arvutil kuluma kogu materjali 
läbitöötamiseks ja kokkuvõtete tegemiseks kolm minutit viiskümmend seitse sekundit. 
Enne aga tuli koostada sobiv programm ja pärast anda resultaatidele kasutamiskõlblike 
dokumentide kuju. Siin ütles oma sõna Neuilly eksperimentaalne literatron. Seadmete 
tolleaegse taseme juures nõudsid mitmesugused abi-operatsioonid paar nädalat aega. 
Järelikult jäi mulle veidi vähem kui üks nädal, et Cromlechi asjaga kurssi viia ja veenda 
teda eksperimenti ette võtma. 

Esialgu astusin kontakti Bolduciga. Ta oli ülimalt õnnelik, et oli jälle Pariisis, ning ta 
frankofiilsus ilmutas end kõige liigutavamal kujul. Ta tahtis tingimata asetada isiklikult 
pärja Tundmatu Sõduri hauale ja laskis end fotografeerida Rude'i «Marseljeesi» taustal. 
Seda fotot levitas kogu Poldaavia opositsiooniline ajakirjandus. 

«Te ju teate, mu armas Le Guern,» seletas ta, «et Poldaavias nagu igal pool mujal on 
«Marseljees» tõeliste revolutsionääride hümn. Uskuge mind, see vääritu lurjus, kes meil 
presidendiks on, saab vihjest hästi aru. Teadku kogu Poldaavia, et sisesotsialism, mida ma 
kehastan, on inspireeritud vabaduse ja humanismi vaimust, igavese Prantsusmaa vaimust.» 

Tõtt öelda valmistas ta mulle väikese pettumuse. See poliitiline ilukõnelisus oli tema 
juures uus joon. Mul ei õnnestunudki eraldada selles peituvat kavalat kaalutlust ilmsest 
kohtlusest. See tegi mu meele päris kibedaks, kuid minu juuresolekul ei kaotanud Bolduc 
hetkekski tõsidust. Sümpoosioni projekti aga kiitis ta vaimustusega heaks. 

«Minu kaastööliste hulgas,» seletas ta, «on üks organi-seerimisala geenius. Tema võtab 
kõik enda peale. Ta on prantslane, kuid kaua aega Poldaavias elanud. Muide, te tunnete 
teda, sest ta töötas teie ajal Prantsuse saatkonnas. Ta nimi on Poiret.» 

Tunnistan, et see uudis ehmatas mind. Poiret pole inimene, keda tahaks sageli oma teel 
kohata. Ent pidin samuti möönma, et kui tema juba sümpoosioni organiseerimise kallal 
tööle asub, on vähe takistusi, mis talle vastu seista suudavad. Kui ta ainult kõiki 
õnnestumiseloorbe-reid enesele ei korja! Siiski hirmutas ta mind vähem sellest ajast, kui 
teadsin teda Fermigier' palgal olevat. Aga kas ta veel oli? Küsisin rahatuusalt ettevaatlikult 
järele, kui ta mind paar päeva hiljem jutule võttis. 

«Poiret? Poiret? ... Ah jaa, Poiret! ... Nojah, mina pai-gutasingi ta sellesama .. . kuidas 
teie sõbra nimi oligi? ... selle Bolduci juurde. Tubli mees, see Bolduc . .. Silmapaistev 
inimene ... Jõuab kaugele ... Ta on opositsioonis tolle totra presidendiga, kes teeb juttu 
minu Poldaavia istanduste natsionaliseerimisest. Tõeline frankofiil. Kõrgemad isamaalised 
huvid nõuavad tema toetamist. Pühendame talle erinumbri. . . Kuusteist lehekülge värvitrü- 
kis ... Hüva. Tahtsite mulle rääkida sellest sümpoosionist. Ma kuulan teid.» 

«Professor Bolduc kavatseb usaldada sümpoosioni organiseerimise Poirefle.» 

«Väga hea, braavo! Suurepärane! Aga hoidke Poiret'1 silma peal, muidu tuleb sellest 
kongressist üks suur homosekt.» 

«Te tahate öelda, et.. .» 

«Et Poiret on lilla? Muidugi on! Seda on ju kaugelt näha, kas pole? Ja kui kuskil juba üks 
sees on, siis on teised kohe järel nagu pilv. Anna neile väike sõrm ja terve käsi läheb 
tagantjärele ... Vabandage väljendust. . . Oh, andke andeks, võib-olla olete ise ka?» 

«EI, el. . .» 

Meenutasin kuuldusi, mida Poiret omal ajal levitas saadiku ja Comte'i kohta. Erakordne 
leidlikkus, millega ta oma patud teiste kaela määris! Jäin tagantjärele imetlusest keeletuks, 
aga raske oli endale andestada, et ma tema mängu läbi ei näinud. 


«Ärge solvuge,» jätkas Fermigier. «Ma armastan lillasid väga. Neil on südant, 
peenetundelisust ja haruldasi suhteid. Kunsti- ja kirjandusmaailmas ei saa nendeta üldse 
midagi teha, rääkimata rahvusvahelistest organisatsioonidest. Kui oleksite natuke 
lillapoolne, aitaks see teid Vertuchoux' juures ärarääkimata palju. Aga öelge mulle, kui te 
pole pederast, siis olete vähemalt katoliiklane?» 

«Nii ütelda...» 

«Saan aru. Te olete niisamuti katoliiklane, kui mina olen juut — ornamentaalses mõttes. 
Oluline on, et te missal käiksite. Religioon on peaaegu niisama hea kui pederastia — 
ühiskondliku positsiooni seisukohalt muidugi.» 

«Ma ei näe ...» 

«Siis tehke silmad lahti. Vertuchoux on «Opus Dei» ordus. Kui teid hakatakse 
kahtlustama ateismis ja seda teist toetuspunkti ka ei ole, naeratab ta teile viisakalt ja 

laseb teid uksest välja visata. Mis on teie sümpoosioni põhiteemad?» 

«Esialgu «Literatroonika ja veenmine», «Literatroonika ja kultuur», «Literatroonika ja 
riigikaitse» ning «Literatroonika ja dekoloniseerimine».» 

«Hästi, kuid lisage veel «Literatroonika ja religioon». Muretsen teile selle sektsiooni 
jaoks esimese järgu mehe. See on üks ameerika kanoonik. Ta on juba projekteerinud 
pihiautomaadi. Inimene märgib tablool patud ära, pistab pool dollarit pilust sisse ja saab 
vastu andeksandmispileti, mille eest siis käärkambris arvestatakse nii- ja niipalju küünlaid, 
nii- ja niipalju palveid ja kõike muud mis vaja. Väga leidlik. Aga kas te hariduse peale pole 
mõelnud? Teil oleks vaja sektsiooni «Literatroonika ja haridus». Cromlech rääkis mulle 
ühest sensatsioonilisest mehikesest, kes sellega juba tegeleb. Mingi professor. Ta nimi oli. 
.. Leveau ... Lachevre ... Lagneau!» 

Minu vaenlased olid kiired tegutsema. Sundisin ennast üleolevalt naeratama. 

«Lagneau? Oh mis te räägite! Ta on ju luuletaja. Ei midagi tõsist...» 

Fermigier heitis mulle terase pilgu. 

«Olgu pealegi. .. teie oma asi. Ainult vaadake, et te Cromlechi välja ei vihasta. 
Möödunud aastal ajas ta mul Auleegioni ohvitseri paela untsu. Ja ometi olin selle eest 
kallist hinda maksnud.» 

«Arvan, et mul on varsti midagi, millega härra Crom-lechile meeldida.» 

Ilma oma kaarte üleliiga avamata esitasin FermigierTe «Operatsioon Narkissose» 
peajooned. Ta kuulas mind ebatavalise tähelepanuga. 

«Hm,» pomises ta, kui olin lõpetanud, «kui teie trikk läheb läbi, siis on see liiga hea, et 
seda täielikult valitsusele jätta. Ühe jao ohverdate minu ajalehtede jaoks. Maksan, mis vaja. 
Kirjandusliku aspektiga on sama lugu. Ostsin hiljuti ära «Püha Louis» kirjastuse. Kui teete 
oma eksperimendi Vertuchoux' jaoks, oma tehislaureaadi, siis annan mina selle välja. On 
selge?» 

Parajasti kui ma minema hakkasin, kahmas ta laualt telegrammi. 

«Te tundsite Comte'i, eks ole? Saatsin ta Indoneesiasse vulkaane uurima. Ta jäigi 
Papandajani põhja Jaaval. Kahju. Äärmiselt andekas poiss. Ja võluva naise mees. 

Langes tööpostil. Pühendame talle ... ühe lehekülje .. . must valgel.» 

Tõttasin Sylvie juurde, kes oli kurva uudise äsja kätte saanud ega paistnud sellest 
ülemäära rõhutud olevat. 

«Parem, et ta suri oma illusioonidega. Adelie maa ja Indoneesia vulkaanide vahel elasime 
vaevalt kolm kuud koos. Tal ei jätkunud aega mõista, et minust on hoor saanud.» 

«Ei maksaks siiski, Sylvie ...» 

«Palun sind, ära peenutse. Mul on libu kutsumus, sinul sutenööri oma: kõik on rahul, aga 
ei maksa pühakut mängida.» 

«Mis sa nüüd teha mõtled?» 


«Ei midagi. Jätkan. Enne mõtlesin Šveitsi laste juurde sõita. .. Või nad siia tuua... aga 
milleks? Parem hakkan tööle. Ega sul pole mulle parajasti midagi soovitada?» 

Pidin peaaegu Lagneau'st rääkima, aga mingi ähmane südametunnistusepiin hoidis mind 
tagasi. Ta lein oli alles liiga värske ja niikuinii ei kaotanud ma veel lootust Lag-neau'st 
lihtsamate vahenditega lahti saada. Eks hiljem ole aega Sylvie'd kasutada, kui professor 
liiga sitkeks osutub. 

«Võib-olla,» vastasin, «aga mitte kohe praegu. On sul sidemeid äärmiste 
pahempoolsetega?» 

«Üks Kommunistliku Partei Keskkomitee liige sööb mul peost ja üks rakukese sekretär 
tantsib ka minu pilli järgi.» 

«Arenda neid edasi, võib vaja minna.» 

Ma ei tea, mida ta oma südames tundis, aga järgnevate tundide jooksul tõendas ta mulle, 
et lein ei sobi mitte üksnes Elektrale. 


XII PEATÜKK KUS LITERATRON VÕIDUTSEB, AGA SALAKAVALUS 
RUNDAB KAHEKORDSE JOUGA 


Kui ma järgmisel päeval Poiret*d kohtasin, oli mul natuke niisugune tunne nagu suureks 
kasvanud koolipoisil, kes oma vana kooli külastab. Lugesin ta näolt enneaegse närtsimise 
märke ja imestasin hilinenud heldimusega, et ma kunagi olin teda kartnud. 

«Vaene Comte!» ohkas ta mul kätt surudes. «Ma ütlesin alati, et sel poisil ei vea elus. 
Kas mäletate, mis ma kõik tegin, et Poldaavias tema positsiooni päästa?» 

Aga nüüd oskasin minagi seda mängu. 

«Muidugi,» vastasin, «ja tema lähedase sõbrana jään teile igavesti tänulikuks.» 

Ta ei sattunud põrmugi segadusse ja läks jalamaid üle sümpoosioni teemale. 

««Literatroonika ja hariduse» sektsiooni võtan enda peale,» ütlesin ma. 

«Kas te olete siis nüüd pedagoogilisel tööl?» 

«Ei, aga tuleval aastal pean hakkama KRRK-s lite-ratroonikaloenguid pidama.» 

Nii oli tõesti Boussignofga kokku lepitud, kuid ma mõistsin selgesti, et niisugusest 
pedagoogilisest tiitlist ei piisa kaugeltki Lagneau väljatõrjumiseks. Poiret nähtavasti 
mõistis mu kimbatust, sest ta vangutas arusaavalt pead. 

«Armas Le Guern, on ülim aeg, et onu Poiret teie eest tõsiselt hoolitsema hakkaks. Teate, 
mis teil vaja on: head kindlat kohta koolisüsteemis.» 

Ta kõneles kuldseid sõnu, aga aeg polnud veel küps, et ma talle oma tegelikke 
ambitsioone oleksin võinud reeta. 

«Mis on mul loota kahe litsentsiaaditunnistusega ja poldaavia doktorikraadiga?» 

«Õige! Te olete ju doktor. Ja mina räägin teile keskhariduse süsteemist! Teate, onu 
Poiret'] on suhteid Haridusministeeriumis ja tal on taskus parajasti see, mis teil vaja on. 
Kas olete kuulnud Rahvuslikust Hüpnopeedia: Ülikoolist?» 

«Hüpnopeedia — kas see pole mitte protseduur, kui inimestele õpetatakse igasuguseid 
asju unes? Väike valjuhääldaja padja alla ja .. .» 

«Justament! See on viimane moekarje, millega kõrgematel koolidel aadrit lastakse. Selle 
asemel et trügida auditooriumidesse, jäävad üliõpilased koju voodisse ja magavad. See on 
seda kasulikum, et magamise ajal ei tegele nad poliitikaga. Neile müüakse unerohtusid 
mõõduka hinnaga.» 

«Aga milleks siis veel professoreid vaja on?» 

«Kuidas muidu! .. . Muidugi mitte õpetamiseks, sest kõik on magnetofonilindil olemas, 
aga stiili mõttes. Ülikool ilma professoriteta pole ülikool. Peainspektor, kelle ülesandeks on 
õppejõudude värbamine, on üks minu. .1 väga hea sõber. Ta võtab teid otsemaid. 
Eelistatakse neid, kes on varasematest traditsioonilistest õpetamisharjumustest rikkumata.» 


«Aga ütelge mulle, palun — eks neid magnetofonilinte peab ju ka ikka keegi 
valmistama?» 

«Ah see! Kui see teid lõbustab, võite kaasa lüüa.» 

Ma ei näidanud midagi välja, kuid nagu välguvalgusel avanes mu silma ees uus avar 
tegevusväli literatronile. 

«Ja te arvate, et mind võetakse?» 

«See asi on juba joones. Kas annate mulle vabad käed?» 

«Nõus, aga ilma naljata, eks ole?» 

Ta põrnitses mind oma suurte häguste silmadega. 

«Kas mul on siis kombeks oma sõpru reeta?» 

Samal õhtul, «Operatsioon Narkissose» P miinus 7. päeval helistas mulle Boussignot. 

«Läbi,» ütles ta, «materjal on valmis.» 

«Nelikümmend kaheksa tundi enne tähtaega. Suurepärane.» 

«Vara veel hõisata.» 

«Kas miski ei klapi? Kuskil on midagi viltu?» 

«Seda mitte. Tulge vaadake ise.» 

Ja ta pani toru hargile. Kui kõik korras on, millest siis selline entusiasmi puudumine? 
Ähmaselt halba aimates sõitsin Neuillysse, kus pisikesed parunid surnumatjanäoga 

istungit pidasid. Kui ma saali astusin, ulatas Boussignot mulle sõnagi lausumata kolm 
masinkirjalehte. 

Oli kokku lepitud, et literatronilt saadav materjal, kus on kokku võetud Pedouillaci 
poliitiline mõtteviis, esitatakse kolmel kujul: müürilehena, kõnena ja ajakirjanduses 
levitamiseks määratud artiklina. 

Kõigil kolmel lehel oli ühesugune tekst. See algas nii: (.Mida rohkem poliitika muutub, 
seda enam on ta üks ja sama. Ühed omad poisid, sulid ja sem,ud kõik. Kui paar tükki 
vagaseks teha, küll siis asi paraneks. Kõige targemad on veel need kõige rumalamad. 
Väikesed sulid ripuvad võllas, suured sõidavad tõllas. On vaja kõva kätt.. .» Ja samas 
toonis kakskümmend viis rida kuni viimase lauseni: «Aga tappa saavad ikka samad.» 
Tõstsin pilgu. «On see nali?» 

«Ei,» ütles Boussignot, «see on uurimistöö vili, milleks kahe nädala vältel rakendati 
kolmsada kaksteist inimest ja mis maksis kaheksasada miljonit vana franki.» 

«See pole võimalik. Aparatuuris on viga.» 

«Ei, me kontrollisime üle ja tegime kõik kolm korda läbi. Ja iga kord andis ta nii 
müürilehe, kõne kui ka artikli jaoks välja sellesama lipaka.» 

«Aga nii loll see Pedouillaci rahvas ju ka ei ole! Meie lintidel oli hoopis midagi muud kui 
see jamps!» 

«Võib küll olla, aga see on põhiline, mis nad öelda tahtsid, see on nende mõtete tuum... . 
Või siis on literatroonika ise jamps. Teie asi on otsustada.» 

Tal oli õigus. Sa kas oled olukorra kõrgusel või ei ole. Sulgesin hetkeks silmad ja 
langetasin otsuse. 

«Härrad, eksperiment jätkub. Boussignot, palun laske mulle lüüa sellest tekstist mitu 
koopiat. Ma lähen ministri juurde.» 

Cromlech võttis mind jahedalt vastu. Gedeon Denier oli teda vististi juba minu vastu 
meelestatuid, aga meeleheide tegi mind hulljulgeks. Esitasin talle oma valimiseksperi- 
mendi projekti ja minu suureks üllatuseks näis ta selle vastu elavat huvi tundvat. 

«See vana roju Phalempin, keda ma oma karjääri alguses hästi tundsin, rääkis sageli 
mingist valimis-masinast. Kui te olete selle leiutanud, siis on see sajandi avastus.» 

Kulmu kortsutamata luges ta teksti, mille ma talle 

tehtud enesekindlusega ulatasin. Ta luges selle mõtlikult kaks korda läbi. 

«Teate, see on hiilgav,» ütles ta lõpuks. «Kui ma saaksin niisugust sorti teksti iga päev 
kolm korda televisioonipäevauudistest läbi lasta, suretaksin vähem kui kuu ajaga igasuguse 
opositsiooni välja. Kui ainult president mind kuulda võtaks. . .» Ta õhkas. «Kas ma võin 
loota, härra minister? ...» 

«Ma arvan, et see vist õnnestub teil. Otsime paraja kandidaadi.» 

Kandidaat leiti Pedouillaci kantoni maaomaniku härra Joseph Bleduri isikus. See oli 
kerekas, marmorse maa-mehenäoga isand. Tal oli õilis lõug, kotkanina ja tühi pilk. Keegi 
polnud iial kuulnud, et tal mingit isiklikku arvamust, isegi mingit mõtet oleks olnud, aga et 
ta oli nait-nud oma tütre ühe alamriigisekretäri vennapojaga, siis pidas ta noobliks 
muretseda endale valitseva partei liikmekaart. 

Joseph Bleduri teiseks eeliseks oli ta hääl — soe, võnkuv ja tulvil loomulikku veenvust. 
Teda kutsuti meeleldi pulma ja matustele, sest tal polnud võrdset oskuses panna juustu ja 


armanjaki vahel voolama hardusepisaraid, mis kergendavad ilma suurema pingutuseta 
veinist ja hüvast roast roidunud hingi. 


«Täitsa ohmu,» ütles Leopold Pouliche, «aga räägib hästi.» 


Leopold Pouliche oli Pedouillaci ülemteemeister ja kandis Bugne'i perekonna peale vana 
viha mingi hämara ametikõrgenduseasja pärast. Ta nõustus hakkama Joseph Bleduri 
usaldusmeheks. Doktor Stephene Bugne'i usaldusmeheks sattus üks minu koolivend 
lütseumipäevilt. 

«Sa oled hull, kui sa niisuguse avantüüri peale välja lähed,» ütles ta mulle, kui me 
«Kommertskohviku» terrassil aperitiivi jõime. «Kristlikud demokraadid pidasid koguni 
targemaks jätta tema vastu kandidaat välja panemata. Bledur teeb ennast naerualuseks. 
Õieti on ta seda juba teinudki. Ta on tühi hampelmann. Teie eksperiment on algusest peale 
liivale rajatud.» 

Ega ma isegi palju teistsugusel arvamusel olnud ja vististi oleksin julguse kaotanud, kui 
mind poleks toetanud kohalik valge vein, kuulus Pedouillaci märjuke. Peab muide 
märkima, et nii arulage kui meie kandidaat oligi, jätkus tal siiski nutti vastu punnida. 

«Ei!» hüüdis ta, kui oli läbi lugenud literatroni poolt prepareeritud dokumendi, «te ei saa 
minult nõuda, et ma avalikult niisugust lora ette kannaksin!» 

«Me garanteerime teile edu,» vastasin talle, teeseldes enesekindlust, mida mu südames 
kaugeltki polnud. 

«Mul on lõppude lõpuks ka oma väärikus!» 

«Härra Bledur, siin pole küsimus mitte ainult teis, mängus on riigi ja teaduse kõrgemad 
huvid.» 

«Laske mul siis mõned kohad ümber teha, natuke juurde panna ...» 

«Ei, ei! See oleks lähteandmete võltsimine. Piirduge üksnes sellesama teksti 
kordamisega.» 

Pühapäeval, valimiskampaania avamise eelõhtul halvenes olukord veelgi. Pedouillaci 
vaimulikkond, kes seniajani oli loomulikult toetanud kristlikke demokraate, kuulutas 
kantslist sõnaselgelt oma poolehoidu doktor Bugne'ile. Seda tegi noor progressiivselt 
meelestatud preester, kes polnud just suu peale kukkunud. 

«Eks ole ka inimese mõistus jumala kätetöö!» hüüdis ta. «Hääletades kandidaadi poolt, 
kelles see jumala and on ühendatud südameheadusega, ei või kristlik valija eksida.» 

Alles järgmisel päeval, mis oli turupäev, välgatas esimene lootuskiir. Olime otsustanud 
trükkida oma litera-troonilist teksti päevast päeva kohalikes maarahva- ja linnalehtedes 
lihtsa pealkirja all: «Joseph Bleduri kandidatuur. Programm.» Üle terve turuplatsi käis 
üksainus suur irvitamine. Aga ometi, kui ma kõrvaltänavaid pidi oma kandidaadi residentsi 
siirdusin, sattusin vana kingsepa ja noorukese pagariselli peale, kes kumbki oma ukselävel 
ajalehte uurisid. Nad lugesid parajasti Joseph Bleduri programmi. Ja tol hetkel tabasin 
nende nägudel ilme, mida ma hiljem veel palju kordi näha sain ja mis kannab nüüd 
Narkissose efekti nime. See on eriline sisemise rahulolu ja üllatuse segu. Neuroloogid on 
näidanud, et siin on tegemist teatava resonantsinähtusega, mida võib võrrelda Larseni 
efektiga. Inimese salamõtete süstimine talle enesele tekitab kõrgema närvitalitluse keskuste 
neuroneis hüpnotiseeriva ja euforiseeriva toimega võnkeid. Ühesõnaga, ilma et inimene 
ennast loetus või kuuldus teadlikult ära tunneks, satub ta retseptiivsesse õndsuse seisun- 
disse, mis ajutiselt lülitab välja kriitikameele. 

Peagi võisime tõdeda veel teisigi Narkissose efekti juhtumeid. Valimiskampaania pidi 
kestma nädal aega ja igal 

õhtul pidas Joseph Bledur mõnes linnaosas kõne. Valimiskoosolek algas Pouliche'i 
ettekandega, sest kuidagi pidi ju ] aega täitma — oleks olnud sündsusetu tülitada valijaid] 
ainult mõneminutilise kõne pärast. Pouliehe oli labane jal võrdlemisi kidakeelne. Esimesel 
õhtul lõpetas ta oma jutu* vahelehüüete ja pilgete saatel. Veel ei jõudnud vaikus maad 
võtta, kui Bledur püsti tõusis ja nagu ette nähtud, oma leivanumbrit esitama hakkas. 

«Kodanikud! Mehed ja naised! Mida rohkem poliitika muutub, seda enam on ta üks ja 
sama. ..» 


Saalis puhkes mürisev naer. Ilmselt kohmetudes, kuid siiski julgust kaotamata, jätkas 
Bledur: 

«Ühed omad poisid, sidid ja semud kõik!...» 

Naerdi jälle, aga mitte enam nii valjusti, ning keegi hõikas: «Braavo!» 

«Kui paar tükki vagaseks teha, küll siis asi paraneks!» 

Naerjad jäid juba vähemusse ning energilised hüüded: «Tasa!» sundisid needki vaikima. 
«Kõige targemad on veel need kõige rumalamad ...» 

Tundes publiku toetust sai Bledur enesekindlust juurde. Ta vuristas oma tiraadi särtsukalt 
lõpuni. Viimast lauset tervitati esialgu veel arglike kiiduavaldustega, aga mitte kellelgi ei 
tulnud enam pähe naerda, välja arvatud käputäis noori, kes ilmselt polnud üldse kuulanud. 
Koosolekusaalist väljudes oli enamikul osavõtjatel äraolev, võlutud närviresonantsi ilme. 

Järgmisel päeval olid kiiduavaldused juba elavamad. Ülejärgmisel päeval läksid need üle 
ovatsiooniks. See oli otsustav pööre. Kuid vastu ootusi ei pidanud Joseph Bledur seda edu 
hoopiski literatroni teeneks, vaid pani kõik saavutused omaenese talendi arvele. Vähem kui 
ühe nädala jooksul sai temast päris komejant. Viimasel päeval keeldus ta kindla sõnaga 
lugemast etteantud teksti. 

«On viimane aeg teile näidata, mida tõeline oraator teha suudab,» ütles ta. 

Sel viimasel koosolekul rääkis ta tund aega, ja ta rääkis hästi. Ta karjuti maha. See 
tagasilangus tegi mulle omajagu muret. Valimispäeva eelõhtul tegime tiiru läbi linna koos 
Cromlechiga, kes oli inkognito Pedouillaci sõitnud, et «Operatsioon Narkissose» viimast 
faasi oma silmaga pealt näha. Raekoja platsil ilkusid paarkümmend inimest Joseph Bleduri 
valimisplakati ees täie suuga naerda. Need afišid, millel oli ikka seesama tekst, olid 
trükitud musta ja 

punase värviga, Veenmisministeeriumi eriteadlaste poolt spetsiaalselt välja töötatud 
kroomkollasele foonile. 

«See pole küll kuigi julgustav,» ütlesin Cromlechile. 

«Vastupidi,» ütles minister. «Vaadake neid pilajaid. Nende armetu riietuse ja valitud 
keele järgi on kerge veenduda, et tegemist on pedagoogilisel alal töötajatega. Järelikult 
tuleb nende reageeringut pidada normist kõrvalekaldumiseks ja niisuguse riigikorra juures 
nagu meie oma loomulikult otse vastupidiseks enamuse seisukohale. Pedagoogid 
moodustavad Pedouillaci valijate üldarvust kaks protsenti. Las nad naeravad pealegi.» 

Tal oli õigus. Härra Joseph Bledur võitis, kogudes 85 % antud häältest. Enamikus 
valimisjaoskondades sai ta üle üheksakümne protsendi kõigist häältest ja ainult selles 
ringkonnas, kus ta oli katsetanud omaenda oraatoritalenti, lauges protsent alla viiekümne. 

Pühitsesime võitu Pedouillaci valge veiniga. Hoidusin oma saavutusega uhkeldamast ja 
lasksin Cromlechil enesel sellest hiilgavast edust järeldusi teha. Kuid Joseph Bledur ja 
Leopold Pouliche polnud kaugeltki niisama tagasihoidlikud. Kui neid uskuda, siis olid 
valimisvõidu põhjuseks ainuüksi nende isiklikud võimed. Cromlech sai päris pahaseks. 

«See Bledur on haisvalt upsakas. Veel veidi, ja ta hakkab minu kohta endale nõudma.» 

Mina pidasin ennast juba tehtud meheks. Cromlech ei saanud mulle enam midagi keelata 
ja lubatud miljard ilmus välja nagu nõiaväel. Lasksin Boussignot'l osta val-misvaadatud 
hoone Chartres'is ja me hakkasime litera-troonika laboratooriume sinna üle kolima. 

Järgnevate nädalate jooksul läks nüüd juba Rahvuslikuks Literatroonika Instituudiks 
kutsutava asutuse kahes iseseisvas täiskoormusega teaduslikus grupis lahti tõsine töö kahe 
omaette uurimisprogrammi kallal. Esimene, mida ametlikult patroneeris Alaarenenud 
Haritlaste Liit, oli tegelikult mõeldud Fermigier' ajalehtede jaoks ideaalse koomiksiseeria 
leidmiseks, mis oleks pealt märkamatult pornograafiline ja ridade vahelt parajalt 
riigivastane. Teine aga oli kooskõlas Kirjandusauhindade Züriide Sün-dikaadi ihaldustega. 
Seda uurimisgruppi kontrollis isiklikult Vertuchoux' emissar, ilus võrgutavate maneeridega 
vanake, kelle silmad, juuksed, lips ja sokid olid kõik ühtviisi lavendellillad ja kelle nimi oli 
Fulgence Pipette. 

Sümpoosioni ettevalmistustööd käisid täie hooga. Poire näitas üles imepärast teovõimet. 
Juba tema esimese töö nädala lõpul andsid viisteist välismaist delegatsiooni en kindlate 
osavõtjatena üles. Kohe alguses fikseeris üksikasjaliselt avamispäeva plenaaristungi 
programmi ja lahendas delikaatse rivaliteediprobleemi, mis võis kerkid Rateli ja Bolduci, 
kahe Nobeli preemia kandidaadi vahel. Esimene neist, keda nüüd juba kõikjal peeti 
Rahvuslik Literatroonika Instituudi inspireerijaks ja loomuliku patrooniks, pidi istungit 
juhatama. Teisele kui literatro vaimsele isale aga jäi avakõne. Sektsioonide esimehed oli 
Poiret ilma aega viitmata tööle pannud. Fermigier' hangitud ameerika kanoonik oli 
«Boeinguga» kohale jõudnud ja juba vahepeal Rooma sõitnud, kus ta pidi Vatikani teisele 
kirikukogule esitama erinevate usutunnistuste elekt rooniliseks ühendamiseks loodud 
oikumenötroni. 

Lagneau'st polnud enam juttu. Mina ise tugevdasin päevast päeva oma positsiooni 
pedagoogilise literatroonika alal. Breal oli andnud minu käsutusse ühe oma kõige ustavama 
kaastöölise, tollesama proua Larruscade'i, kes mulle paar aastat tagasi oli paljastanud 
eelarvemiljonite kerge käsitletavuse saladuse. Ta oli endist viisi tõmmu ja lõbus, kuid nüüd 
oli ta tuline temperament keskendunud peamiselt elukutselisele tegevusele. Esimesest 
päevast peale sai temast literatroni fanaatik, kes asus rahvahariduse süsteemi õõnestamisele 
muret tekitava kirega. Mulle teadmata viisil saavutas ta allkirja dekreedile, mille kohaselt 
iga kesk- ja kõrgema õppeasutuse juurde pidi kinnitatama diplomeeritud literatroonik, kelle 
ülesandeks saab kontrolltööde literatrooniline parandamine. See pidi alluma literatroonilise 
hariduse piirkonnavolinikule, viimane omakorda Rahvuslikule Literatroonika Instituudile. 
Loomulikult oli sel otsusel ainult põhimõtteline väärtus, sest meil puudus vajalik kaader. 
Hea, kui sai paigutada paar pisikest parunit nelja-viie teedrajava asutuse juurde. Aga 
sellegipoolest äratas dekreet üldist vihakisa. Rahvahariduse Föderatsioon organiseeris mitu 
protestikoosolekut. Kõrgemate koolide humanitaarteaduskondade õppejõud kuulutasid 
välja streigi, kuid ainult kümneks minutiks ja pühapäeva hommikul, et mitte häirida 
õppetööd. Kutseliste Keskkooliõpetajate Selts avas «Le Monde'is» haledas toonis 
poleemika. 

Sinnapaika aga kõik jäigi ja mul oli põhjust rõõmu 

tunda, et minu nime ei olnud veel avalikkuse ette toodud. Mul oli ülim aeg endale kindel 
koht hankida. Käisin Poi-refle peale, et ta kiirustaks, kuid just siis kerkisid üles ootamatud 
takistused. Riigiteenistusse pääsemine on Prantsusmaal niisama raske kui sellest saadav 
tulu on kesine. Selles suhtes on tal olemas sugulus omaaegse Hispaania aadliseisusega. 
Lõpuks selgus, et minu doktorikraadi kinnitamine sõltub teatavast komisjonist, mis 
langetab otsuse pärast seda, kui on ära kuulanud aruande minu dokumentide kohta ja eriti 
minu doktoriväitekirja kohta. See tegi mulle natuke muret, aga Poiret rahustas mind: 

«See on paljas formaalsus. Retsensent ei loe teie väitekirja üldse. Ta pobiseb teie kohta 
istungi lõpul paar sõna, hääletatakse, ja asi tahe.» 

Õnnetuseks käis see komisjon ainult üks kord aastas koos ja järgmine istung pidi 
toimuma alles mitme nädala pärast. Aga et ma hädasti vajasin mingit ametlikku positsiooni, 
siis nimetati mind esialgu ajutiseks mittekoosseisuliseks õppeülesande täitjaks erakorralise 
professori kohale Rahvuslikus Hüpnopeedia Ülikoolis. Et ma peale selle olin seotud 
uurimistööga Veenmisministeeriu-mis, tegutsesin konsultandina Loengute ja 
Konverentside Ministeeriumis ning pidasin loenguid KRRK-s, siis võimaldas mu palk 
vähendada otsest sõltuvust Sylvie heldusest ja see andis mulle tema suhtes vabamad käed. 
Aga ikkagi jäin endist viisi oma protežeerijate kapriiside kaitsetuks mängukanniks. 

Minu ettevõtete menu ise kiirendas asjade kulgu ja ma kartsin väga, et Rahvuslik 
Literatroonika Instituut luuakse enne, kui minu administratiivne positsioon lubab mul selle 
juhtimist enda kätte saada. Teadsin, et salajas poi- , nud Gedeon Denier veel relvi maha 
pannud. 


Ühel hommikul, kui ma istusin oma väikeses ametikorteris, mis mul Chartres'is oli, 
helistas Lagneau. 

«Armas sõber,» ütles ta, «ma olen Pariisis läbisõidul. Kas te ei tahaks täna minuga õhtust 
süüa. Esitleksin teid rõõmuga ühele inimesele, kes teid kõigest hingest imetleb.» 

See ei ennustanud midagi head. «Kas ma tunnen teda?» 

«Te olete kahtlemata lugenud tema kirjutusi, kuid tema 

nimi ei ütle teile muidugi midagi.,. Fanal. .. Pierre Fanal... Ta elab provintsis.» 

Midagi ähmast välgatas mu ajus, kuid ma ei suutnud seda kuidagi paika panna. 
Leppisime kokku, et kohtume ühes vasaku kalda õllesaalis. Kogu päeva jälitas mind Fanali 
nimi. Olin seda kindlasti kuskil lugenud. Helistasin Huguette'ile, ainsale inimesele, keda 
võisin usaldada. 

«Fanal? ... Ei, see ei ütle mulle midagi. .. Aga vaata ette. Ma juba soovitasin sul 
Lagneau'ga ettevaatlik olla. Usu mind, kui sa tahad temast vabaneda, tuleb teda kuidagi 
kompromiteerida.» 

Aga kuidas kompromiteerida inimest hommiku kella kümne ja õhtu kella kaheksa vahel? 
Mul ei jäänud muud üle kui Lagneau kutse vastu võtta ja õigel ajal kohtumispaigale 
ilmuda. 

Isik, kes mind koos Lagneau'ga õllesaalis ootas, oli umbes viiekümneaastane, punase näo 
ja kikkis vuntsidega mehemürakas. Kui ta mind silmas, ei saanud tema ilmest välja lugeda 
vähimatki imetlust, küll aga vaevaga vaos hoitud raevu. Panin tähele, et ta revääril kirendas 
terve aumärgilintide vikerkaar. 

«Armas Le Guern,» ütles Lagneau, «lubage ennast esitleda härra Pierre Fanalile, Saint- 
Flouri loomakaupmehele. Härra Fanal on üks möödunud sõja kangelasi. Ta oli Sõltumatute 
Prantsuse Sõjajõudude kapten. Aga ta on ka erudiit. Kujutage ette, ta on tundnud huvi 
hääldumatu e sagedusvariatsioonide vastu nüüdisaja sõjakirjanike teostes. Andsin talle 
lugeda väitekirja, mille teie ise olete pühendanud sellele tähtsale probleemile, ja ta hindas 
seda äärmiselt kõrgelt, seda enam, et ta leidis teie uurimuses ideid, mis on talle väga 
südamelähedased, ja mida ta on esitanud väikeses raamatukeses. Kahtlemata pakub teilegi 
huvi seda sirvida.» 

Ta viskas lauale brošüüri, mille ma otsemaid ära tundsin. Ja nüüd taipasin, kes oli Pierre 
Fanal. 


XIII PEATÜKK KUS MA TEEN HALVA MÄNGU JUURES HEA NÄO 


Kordagi suud avamata kadus endine Sõltumatute Prantsuse Sisejõudude kapten kohe 
pärast üsna lühikest einet, millele ma just suurt au ei teinud. Aga siiski keeras mul südame 
all, kui ma veidi hiljem Lagneau'ga kahekesi ühes Saint-Micheli väljaku baaris istusin. See 
hirmus mehike mängis suuremeelset võitjat. 

«Armas Le Guern,» ütles ta, «ma jätan teile hüpnopee-dia kahtlased lõbud. Kui te käitute 
mõistlikult, siis ma vististi ei tutvusta Pierre Fanali kogutud teoseid referendile, kelle 
ülesandeks on teie väitekirja retsenseerimine. Lasen teil UNESCO sümpoosionil koguni 
juhatada pedagoogika sektsiooni. Soovin vaid, et te annaksite mulle seal võimaluse 
käsitleda probleeme, mis mind huvitavad. Mis puutub sellesse Rahvuslikku Literatroonika 
Instituuti, millest siin juba räägitakse, siis pole mul midagi selle vastu, et teil on Chartres'is 
oma väike mänguasjake. Aga Chartres on üleliiga lähedal Sorbonne'ile. Ma tahan, et 
Instituudi keskus ja tema peamised laboratooriumid asuksid Bordeaux's, minu otseses 
alluvuses. Me just ehitamegi praegu linnaserva väga ilusat ülikoolikompleksi. Mul on seal 
algusest peale instituudi jaoks koht ette nähtud.» 

Suure vaevaga suutsin oma raevu ja nördimust varjata. Aga mis teha? Ma olin Lagneau'l 
peos. Vähe sellest, et minu plagiaadi ilmsikstulek tõotas hävitada kõik mu lootused 


doktorikraadi kinnitamisele — kindel oli, et kõik mu rivaalid ja vaenlased tõttavad seda 
afääri kohe ära kasutama. Cromlech, Vertuchoux ja Fermigier hülgavad mu vähemagi 
südametunnistusepiinata. Ja iseäranis Bol-duc ei andesta mulle iialgi. Pidin niisiis hea näo 
pähe tegema ja kaasa mängima. 

«Te alustate sellest,» jätkas Lagneau, «et taastate mu 

reputatsiooni Cromlechi juures ning tutvustate mind Fermigier du Chaussonile. See mees 
huvitab mind: ta' on opositsionäär, tal on metseenisoont ja kõneldakse, et tal on veetlev 
armuke.» 

«Kas te ei tunne seda daami? Ma võin teid tutvustada.» 

«Tõsised asjad kõigepealt. Sümpoosion ja instituut. Võin ma teie peale loota?» 

«Teil on trumbid peos.» 

Ta kummardus lähemale ja võttis mul käsivarrest kinni. 

«Võtke asja sportlikult, Le Guern. Ma ei ihka teie surma. Meile jätkub ruumi mõlemale.» 

Möönan, et oleksin peaaegu lõksu läinud. Nähtavasti on minus veel tunnete rudimente ja 
need hukutaksid mu, kui mõistus siiski lõpuks võidule ei pääseks. Oli ju ilmne, et ma ei 
võinud jätta oma tegevusvabaduse määrajaks inimest, kellel oli käes nii ohtlik relv minu- 
vastu. Teisest küljest oli siiski tarvis teda minu heades kavatsustes veenda. Minu positsioon 
oli selline, et iga tema tühisemalgi põhjusel astutud paaniline samm võis mulle kergesti 
saatuslikuks saada. Sellepärast tõin oma lapsepõlvemälestuste kõige alumisest laekast 
lagedale selle ehtsa avameelsuse ilme ja puhta naeratuse, mis kunagi võlus kalurinaisi 
Gujani sadamas. 

«Meie vahel on olnud rohkesti arusaamatusi,» ütlesin siirusega, mida keegi ei oska järele 
teha, «aga uskuge vähemalt, et ma pean teist sügavalt lugu, ja võib-olla loete mind ühel 
päeval siiski oma sõpruse vääriliseks.» 

Ta näis liigutatud olevat ja surus mu kätt. Koju jõudnud, mõtlesin öö otsa selle üle, 
kuidas temast vabaneda. Poireflt ei võinud nõu küsida, sest oleks olnud pööraselt 
hädaohtlik usaldada talle oma väitekirja saladust. Ja seda, mis Huguette ütleks, teadsin juba 
ette. 

Sylvie teenete kasutamine polnud halb idee. See ei paistnud ka enam nii utoopiline kui 
enne, sest Lagneau oli mulle Sylvie'st rääkides ise nagu otsad kätte andnud. Aga kuidas 
saab tänapäeval inimest kompromiteerida? Raha-skandaale sanktsioneeritakse üksnes 
allpool teatavat sotsiaalset taset, mille Lagneau oli ammugi ületanud. Elukombed on pisut 
õrnemad asjad, aga mõnd roosat balletti või Profumo afääri ei klõpsi niisama kergesti 
kokku kui «Operatsioon Narkissost». Selleks on vaja sobivat poliitilist õhkkonda, 
kaasosalisi valitsusasutustes, rahalisi ressursse. See on niisugune luksus, mida üksik 
inimene 

ei saa endale lubada. Mis aga puutub Lagneau kommunistiks tembeldamisse, siis võis 
niisugune süüdistus küll hirmutada Br€ale, kes elasid presidendi õukonna vahetus 
läheduses, kuid vaevalt oleks see eriti kahjustanud pro-vintsiõpetlast. Pealegi on see tont 
üsna moest läinud sellest ajast peale, kui on olemas mitu omavahel vaenujalal olevat 
kommunismi. Natuke hiinameelset stalinismi ei pruugi kõrgemal pool sugugi nii väga 
vastumeelt olla, kui sellega käib kaasas terav Nõukogude Liidu kriitika — või vastupidi. 
Teatavas mõttes oleks süüdistus OAS-i kuulumises Lagneau'le hoopis kardetavam, sest 
selles sisaldub isikliku vastuhaku moment riigipeale, ja ametiisiku silmis on just see ainuke 
tõesti andestamatu kuritegu. Õnnetuseks ei andnud Lagneau niisugusteks kahtlustusteks 
kuidagi alust. Ja ometi tuli mul leida umbes niisugust laadi nõrk koht, tuli teda 
provotseerida teole, ülesastumisele, kirjalikule või suulisele avaldusele, milles võiks näha 
ettekavatsetud väljakutset tõeilmutustele, mis tulvavad igasuguse poliitilise tarkuse 
ainuvõimalikust allikast. 


Oli vaja saavutada ka Sylvie enese nõusolek. Selle hankisin kohe järgmisel päeval. Ta 
kuulas mind alandlikult ära ja nõustus otsemaid. Ega ma teda esimest korda niisugusele 
aktsioonile ei värvanud. Ja siiski tundus ta kuidagi määratlematult reserveerituna, 
tabamatult hajameelsena. Ta rääkis oma lastest ja sellest, et peab neid järgmisel kuul Berni 
vaatama sõitma. Aimasin temas nagu mingit nukrat igatsust. 

Fermigier' annab tuleval nädalal «La Fourmerie's» õhtusöögi,» ütles ta mulle jumalaga 
jättes. «Kõige lihtsam on, kui sa lased selle mehikese sinna kutsuda.» 

«La Fourmerie» oli maamaja Pariisist kolmekümne kilomeetri kaugusel, mille Fermigier 
oli Sylvie'le ostnud. Finantsist armastas seal oma sõpru ja kaastöölisi võõrustada: olin seal 
ise mitu korda käinud. Paremat paika oma plaanide realiseerimiseks ei saanud ma 
soovidagi: Sylvie'1 oli seal vaba voli Lagneau pead segi ajada, ilma Fermigier' 
armukadedust äratamata. 

Ei Fermigier ega Cromlech ei kõssanudki, kui ma jälle Lagneau nime esile tõin. Nad olid 
mõlemad juba liiga huvitatud projekti elluviimisest, et hakata detailide vastu huvi tundma. 
Üldiselt edenesid asjad ülemäära libedalt ja ma oleksin teiste osaliste indu heameelega 
veidi pidurdanud, sest mul oli tingimata tarvis Lagneau enne välja 

lülitada, kui lasen alata literatroonikaajastul, mille ainukeseks prohvetiks ma olin 
otsustanud jääda. 

Aga sündmuste kulg kiskus mind kaasa. Julgustatud «Operatsioon Narkissose» edust, 
olid Boussignot' insenerid hüljanud esimese eksperimentaalse literatroni, mis kandis 
leppenime «Ali Baba», ning olid juba maha saanud uuega: see oli suuteline tegema 
neljakümne kaheksa tunniga sama töö, mis meilt «Operatsioon Narkissose» käigus oli 
nõudnud rohkem kui kuu aega. Nimetasime selle «Bumerangiks». Lisaks olid nad 
alustanud tööd kolmandaga, «Kameeleoniga», mis oli veelgi täiuslikum, ja äratas Lag-neau 
erilist huvi, sest see oli määratud tema laboratooriumi jaoks Bordeaux's. 

«Bumerang» töötas üheaegselt koomiksiprobleemi ehk «Projekt Arabelle'i» kallal ja 
kirjandusauhindade probleemi ehk «Projekt Parnassose» kallal. Viimasega oli juba üsna 
kaugele jõutud ja mina oleksin meeleldi kogu tähelepanu sellele pühendanud, kuid 
Cromlech palus mind anda roheline tee kolmandale, lõpmata palju keerulisemale projektile, 
mida võis realiseerida ainult «Kameeleoni» tüüpi seadme abil. 

«Projekt 500» (nii oli ta nimi) tuli otsemat teed Gedeon Denier' ajust — olin selles täitsa 
kindel. Projekti põhiideeks oli välja töötada viiesajast sõnast koosneva ele- 
mentaarsõnavaraga ja lihtsate grammatikareeglitega keel, mis tulevikus pidi kujunema 
ainukeseks lubatud mõtte-väljendamise vahendiks nii ajalehtedes, raadios kui televisioonis. 
Sõnad ja grammatikareeglid pidi valitama nii, et oleks võimalik saada ainult teatav kindel 
arv rangelt ettemääratud kombinatsioone, mis igal võimalikul juhul oleksid kooskõlas 
valitsuse seisukohtadega. Ehkki Lagneau avaldas vastuseisu, kartsin kangesti, et see köitev 
teaduslik probleem kisub teda siiski kaasa ja ta läheb Cromlechi kampa lihtsalt puhtast 
armastusest teaduse vastu. Õnnetuseks kalduvad õpetlased alatihti unustama, et teadus ilma 
südametunnistuseta hävitab hinge. 

Teiselt poolt käis Fermigier mulle peale «Projekt Par-nassosega». «Püha Louis'» kirjastus 
töötas kahjuga ja näis, et kui mõni bestseller talle kosutust ei too, neelab vägev «Jeanne 
d'Arci» kirjastus, kus Vertuchoux' kuuldavasti osanikuks oli, «Püha Loius'> alla. 

Ja lõpuks oli Ratelil, eriti aga Bolducil sümpoosioni kokkuajamisega kiire, esimesel 
Nobeli preemia tõttu, teisel 

niisamuti, aga ka seepärast, et Poldaaviast tuli uudiseid, mis lasksid aimata riigikorra 
peatset muutust. Sise-sotsialistidel, keda Prantsuse diplomaatia tõhusalt toetas ja kelle 
ajalooliseks juhiks Bolduci tuli pidada, olid kõik eeldused valitsusevahetusest kasu saada. 
Poldaavia uus valitsus, kes ajas blokkidevälist joont, oli esimeste seas välja astunud 
Prantsuse tuumalöögijõu vastu ja viimaste Prantsuse koloniaalterritooriumide vabastamise 


eest. Bol-duc lõikas sellest situatsioonist kasu. Fermigier' nädalaleht oli tutvustanud tema 
nime kogu Prantsusmaal ja valitsuse häälekandjad ülistasid teda kui prantsusesõbra-liku 
Poldaavia tulevikulootust. Sümpoosion tõotas lisada sellele portreele veel teaduse märtri 
krooni, mida ma isegi olin kunagi auga kandnud. 

Mõistsin, et kui ma niisugustel tingimustel hakkan liiga silmanähtavalt pidurdama 
literatroonikaasutuste väljaarendamist, siis lükatakse mind kõhklemata teelt eest. Eriti 
märkimisväärne oli Cromlechi märkus minu reservatsioonide peale mingite, ma ei mäletagi 
enam milliste detailide kohta ühel tema kabinetis toimunud nõupidamisel. 

«Härra Le Guern,» ütles ta otsekoheselt, «praegu pole enam aeg teadusliku 
südametunnistuse näitamiseks. Lite-ratroonika on nüüdsest peale valitsuse asi. Sellest on 
Ministrite Nõukogu istungil juttu olnud ja rakenduspro-gramm viiakse veel sel aastal ellu, 
olgu raskused millised tahes. Teil pole õigust neile otsustele vastu seista.» 

Teistsugustes oludes oleksid niisugused sõnad mulle suurimat rahuldust pakkunud. Aga 
tunnistan, et sel korral tundsin südames mässulist kuivatust. Lõppude lõpuks oli literatron 
ju minu oma, minu looming. Mis õigusega kasutab valitsus seda ilma minu nõusolekuta? 

Alles «Korgitud Pasunat» lugedes taipasin, miks Crom-lechil nii kange kiire taga oli. Üks 
sõnum andis mõista, et Joseph Bledur, kes oma valimisvõitu ainuüksi enda teeneks pidas, 
oli hakanud tundma riigimehekutsumust ja üritas sisendada seda muljet ka presidendi 
lähikondlastele. Et ta oli rikas mees ja mõjuvõimsa ning auahne alamriigi-sekretäri 
sugulane, puhas igasuguse isikliku arvamuse kahtlusest ja silmapaistvalt raadio- ning 
telegeeniline, siis kõnelesid kuuldused, mida ta hoopiski ümber ei lükanud, temast kui 
Cromlechi võimalikust järeltulijast Veenmis-ministeeriumis. 

Huguette, kes ei lasknud kõrvust mööda ühtki kuulujuttu, mida ta võis oma 
hobusekasvanduse edendamiseks kuidagi kasutada, kinnitas seda informatsiooni. 

«Sina ei võidaks sellega midagi,» ütles ta. «Bledur ei unusta ilmaski, et sa aitasid ta 
võidule. Heategusid ei andestata.» 

Mina polnud selles siiski nii kindel kui tema ja mu kahtlused süvenesid, kui mind ühel 
õhtul külastas elegantne džentelmen, kelles ma hädavaevu ära tundsin Leopold Pouliche'i, 
Pedouillaci ülemteemeistri ja Joseph Ble-duri usaldusmehe. See oli avameelse jutuga mees, 
kes asus otse asja juurde. 

«Te muidugi teate, et poliitikas tuleb igaühel hoolitseda seljataguse eest, on ju nii? Kui 
härra Bledur saab ministriks, siis saan mina rahvasaadikuks. Ja mis teist saab, äh? Selle üle 
tasub järele mõelda. Olgu härra Bledur pealegi lollakas, tal on pikk käsi. Ja kui rahad, 
kurat, ka veel taga on, siis võib ta su tõsta, kuhu aga tahad.» 

Ma muidugi ei võtnud neid lähenemiskatseid puhta kullana ja jätsin Leopold Pouliche'i 
oma plaanide suhtes teadmatusse. Kirjandusliku kõrghooaja lähenemise ettekäändel aga 
mobiliseerisin kogu oma personali tööle «Projekt Parnassose» kallal ja külmutasin sellega 
kinni «Projekt 500», mis oleks olnud tulus Cromlechi ambitsioonidele ning samal ajal 
suurendanud Lagneau mõju. 

Päev enne vastuvõttu Fermigier' juures «La Four-merie's» esitati mulle eelaruanne 
«Bumerangi» poolt «Parnassose» esimesel etapil saadud tulemustest. Need viisid mind 
hämmeldusse. Probleem seisnes selles, kuidas eelmise raamatuaasta edukamaid teoseid 
analüüsides range objektiivsusega määrata tulevase bestselleri pealkiri ja süžee. Kuid 
«Bumerang» osutus võimetuks ühendama kõiki analüüsiandmeid üheksainsaks 
prototüübiks. Selle asemel avastas ta mitu erinevat menuka kirjandusteose vormi, mis 
vastasid lugejate erinevatele emotsiooniskaa-ladele. 

Kõigepealt esitati aruandes neli romaaniprojekti. Esiteks sentimentaalne romaan 
rahvaväljaandes, orienteeruva tiraažiga 700 000 eksemplari, pealkirja all «Masinakirjutaja, 
kuid neitsi». Sellele järgnes eelhinnangu järgi 550.000-lise tiraažiga paks Crohin- 
Slaughter-Soubirani tüüpi brošeeritud köites ja värvilise ümbrispaberiga meditsiinilis- 
tundeline romaan. Selle pealkirjaks oli 

«Noorte õitsvate stetoskoopide varjus». Õudusromaani esindas 400 000-lise tiraažiga 
«Kahvliga kõhtu». Ja lõpuks neljas, «objektiiv-fenomenoloogiliseks» kvalifitseeritud 
romaan pidi koosnema lausejärjendeist kindla kõneviisi oleviku mitmuse teises isikus, ilma 
punktide ja komadeta. Selle pealkirjaks oli «Saabaste kohta». Aruanne tutvustas seda kui 
300 000-lisele lugejate eliidile määratud, seejuures atemaatilisele ja nonfiguratiivsele 
filmikunstile iseäranis hästi kohandatavat teost. 

Masinad ei suuda teha kõike ja nii tuli meil endil valida. Vahest oleksin pidanud tookord 
valikule rohkem tähelepanu pöörama, aga mul oli pea muid muresid täis ja oli kibe kiire 
asuda raamatut fabritseerima, olgu ta milline tahes. Ma pole iialgi olnud suur 
romaanilugeja ja aasta bestselleri pealkiri või Žanr läheb mulle vähe korda. Kutsusin siis 
oma kabinetti kokku Boussignot', Fulgence Pipette'i ja Kirjandusauhindade Züriide 
Sündikaadi presidendi. Jutuajamise käigus ilmnes, et Boussignot, kes oli suur koomiksite 
harrastaja, on ka kirglikult kiindunud armastusromaanidesse. Ta astus otsustavalt välja 
«Masinakirjutaja, kuid neitsi» poolt. Kerge naeruvine kitsastel huultel, teatas Fulgence 
Pipette, et temal pole selle vastu kõige vähematki. Sündikaadi president ühines samuti 
Boussignot' suunaga, rõhutades sealjuures, et niisugust tüüpi romaan sobiks eriti 
naisautorile. Omalt poolt soovis ta, et käesoleva esimese katse puhul ei valitaks autorit 
loosiga, vaid et teose isadus või vähemalt emadus omistataks ametlikult proua Hermione 
Biguette'ile, Kolme Kullassepa auhinna õnnetule laureaadile. 

Nii otsustatigi, kuid sellegipoolest ei visatud ka teisi projekte paberikorvi. Oleks kahju 
olnud jätta kasutamata tulemused, mille saamiseks kulus nii palju tööd ja leidlikkust. Meie 
veel pisut ebamäärane administratiivne seisund andis, meile teatava finantsilise 
tegevusvabaduse. Pipette ja Boussignot palusid minult luba jätkata automaatse töötlemise 
eksperimente teose «Kahvliga kõhtu» kallal perfokaartide abil. Andsin nõusoleku, vahest 
jällegi veidi mõtlematult, ning kaks kasutamata projekti otsustasime ühel meelel maha 
müüa. «Noorte õitsvate stetoskoopide varjus» osteti paar päeva hiljem ühe suure 
farmatseutilise firma poolt, mis oli spetsialiseerunud rahustitele. Firma avaldas teose 
redigeeritud reklaamtöötluses 

ja selle kirjanduslikud väärtused võlusid aasta otsa ühe naisteajakirja kaheksatsada 
tuhandet lugejat. Tol aastal võis naiste juures tähele panna iseäralikku hinge-õilsust. 

Kõige imelikum saatus aga ootas romaani «Saabaste kohta». Maailmakuulus rahamees 
Bernard Castor-Brulhe, suure kaubamajade võrgu rajaja ja peaaktsionär ostis; mitte ainult 
projekti enese, vaid ka lihtsustatud literatroni, mis andis talle võimaluse projekti jätkuvalt 
kasutada. Tema auahnuseks oli ise toota raamatuid oma kaubamajade raamaturiiulite jaoks. 
Ta ihkas anda sellele toodangule mitmekesisuse, mis garanteerib kiire läbimüügi, ja 
kunstilise väljenduse vabaduse, samal ajal aga tegi ta reegliks efektiivsuse, mille aluseks on 
läbiproovitud pro-i totüübi ratsionaalne ekspluateerimine. Oma stiililise struktuuri poolest 
oli «Saabaste kohta» prototüübiks eriti sobiv. Piisas, kui muuta aegu, tegumoode, 
kõneviise, isikuid või asendada sõnu lihtsa substitutsioonimeetodi järgi, et saada kas või 
lõpmata arvul erinevaid, kuid siiski sub-' tiilselt analoogilisi raamatuid. 

Järgnev lõik anti projektis stiilinäitena: 


Te riputate trepikotta mu vana isa saapad ja olete meeleheitel mu vana. ema sest teie 
saapad kuivate kokku eriti parema jala saabas teise naela ümbert vasakult millel on 
viieharuline tähekujuline roosteplekk ning tallanahk kahekümne kahe ja veerandi miili 
meetri pikkuselt pragunenud ent ikkagi olete te kõige ilusam saapapaar üle kvartali ja 
neljateistkümnes juuli teeb teist igal aastal-ohvrialtari. 

Castor-Brulhe passaaži literatronist tulnud teises versioonis muutus see tekst niisuguseks: 
Kus on saapad rippumas Eks trepikojas Kes on sinna nad riputanud 


Küllap vana ema sest täpsustama pean et mu vanale isale kuulusid nad ja mu vana ema 
oli meeleheitel et saapad nii kuivanud 

Kas täpselt nii 

Jah eriti parema jala oma 

Täpsustage 

tulgu nüüd järgki 

Talla all vasakult lugedes teise naela kohalt Oli sel naelal mõnd erilist tunnusmärki 

Jah üks viieharulise tähe kujuline roosteplekk ja selle kõrval oli pragu Kui pikk oli pragu 

Kakskümmend kaks millimeetrit ja veel veerand 

veel veerand 

jah 

Jätkake 

tulgu nüüd järgki 

Et nad olid kõige ilusam saapapaar üle kvartali tegi neljateistkümnes juuli neist igal aastal 
ohvrialtari. Tänan 

Kolmas versioon algas nii: Kui ma poleks riputanud liftikabiini oma vana onu balletikingi 
ja kui ma poleks meelt heitnud. .. jne. 

Oli isegi üks lastepärane versioon, millel ei puudunud muistsete muinasjuttude pleekinud 
võlu: 

Elas kord vana ema, kes oli riputanud oma mehekoletise seitsmepenikoormasaapad 
Sinihabeme torni trepikotta, ja ta oli väga kurb, sest. . . jne. 

Bernard Castor-Brulhe algatusel oli nii suur menu, et see pööras pea peale mitte ainult 
universaalkaubanduse, vaid ka raamatukaubanduse. Mitmed kirjastajad said sellest 
inspiratsiooni. Nõnda sündis kirjanduslik liikumine, mis on tuntud universaalromaani nime 
all. 

Kui ma neid fakte meenutan, siis selleks, et näidata, kui palju oleks meie kirjandus, meie 
kunst, kogu meie kultuur võitnud üldise literatroniseerimise läbi. Ja ma ei oska ennast 
küllalt kiruda ettevaatamatuse pärast, mida ma katsete otsustaval hetkel üles näitasin. Pärast 
seda kui «Masinakirjutaja, kuid neitsi» bestselleriks valiti, oleksin pidanud isiklikult 
jälgima tema tootmisselaskmist. Kuid mina jätsin kõik Fulgence Pipette'i mureks. Ise aga 
helistasin diskreetselt Fermigier'le, et avaldada talle kirjaniku nimi, keda ootasid 
literatroonilised loorberid. Nii oli meie vahel kokku lepitud, ja veel enne kui proua 
Hermione Biguet kolleegidelt oma tulevasest õnnest kuulda sai, külastas teda «Püha 
Loius'» kirjastuse esindaja ja võttis allkirja kirjastamislepingule. 

Järgmisel päeval oli ta «La Fourmerie's» vastuvõtul. See oli umbes kuuekümneaastane, 
kaunis lohakalt riietatud ja karjuvalt mingitud naisterahvas, aga ta silmis vilkus ergas 
mõistusesäde. Siiski märkasin temas otsekohe ka juba esimesi märke sellest, mida ma juba 
nimetasin 

Bleduri nähtuseks. Teos, mis tõotas talle kuulsust tuua, eksisteeris alles perfokaartide ja - 
elektriimpulsside näol literatron «Bumerangi» sisikonnas, ja ometi kirjutas ta juba teose 
väärtused enese arvele, kujutles, kuidas ta seda ammugi on eneses kandnud, vahest isegi 
valmis kirjuta-1 nud. Jätsin ta Poiret' ja Pipette'i küünte vahele, kes, nagu ma ilma suurema 
üllatuseta tõdesin, näisid teineteist hästi I tundvat, ja läksin otsima Lagneau'd, kelle kalbet 
nägu mai mõne hetke eest olin külaliste hulgas vilksamisi märganud. 

Kui ma ta leidsin, oli Huguette teda parajasti SylvieJe 1 esitlenud. Nad nõjatusid kahekesi 
kalderinnatisele järve ääres, mis on «La Fourmerie» pargi peamiseks ehteks, ning mind 
üllatas eriline hingesugulus, mis näis neid sidu-.j vat. See, mida ma mõnikord Sylvie juures 
pidasin külmuseks või tundetuseks, näis nüüd Lagneau pisut kuutõbise ükskõiksuse kõrval 
mingi siseelu kaitsva kestana; see siseelu ilmutas ennast silmades tugeva, hajusa valgusena. 
Mõistsin, miks ta hoolimata oma langusest, millega ta ise leppis, mida ta peaaegu et nõudis, 
alati oli tundunud minust kõrgemal seisvat. Sylvie oli omaenda elu juurest juba aastate eest 
ära läinud ja sel hetkel küsisin endalt mitte ilma armukadedusetorketa, kas ta pole nüüd 
äkki koju tulnud ja iseennast tagasi tahtma hakanud. 

«Tule,» ütles Huguette mind kaasa vedades. «Sylvie pani ta ühe ropsuga raudu.» 


«Ta ei tohiks liiale minna.» 

«Mis sul sellest on?» 

Huguette hääl värises viha ja pisarate piiril. Vaatasin teda ja sain aru, et me ei suuda 
enam kauem oma tundeid maskeerida. Tema kuulus mulle nagu mina temale. Leidsime 
varjatud nurgakese. Ta ulatas- mulle oma: huuled. 

«Kallis,» sosistas ta, «ma tahan jääda sinuga, alatiseks ...» 

«Ja Jean-Jacgues?» 

Ta näitas mulle Breali, kes kaugel eemal vestles Rateliga. 

f, «Vaata ise. Tal pole mind enam tarvis. Tema on enne neljakümmet kaugemal kui Ratel 
kuuekümne kaheksaselt.' Akadeemia, Nobeli preemia . .. Onuga olen ma selle tee juba ära 
käinud. See ei huvita mind enam; Mul on kõrinil neist teadusemonstrumitest.» 

Äkki võttis ta ennast jälle kokku, tõmbus eemale ja püüdis naeratada. 

«Enne kui mõtelda meile, tuleb mõelda sinule. Mul on Lagneau mustamiseks vahend 
käes. Rahvusvaheline Haritlaste Komitee, mis võitleb Prantsuse tuumalöögijõu vastu, 
organiseerib tuleval kuul Bernis kongressi. Seal on kakskümmend protsenti kommuniste, 
kolmkümmend protsenti nasserimeelseid ja ülejäänud on poldaavlased. Rääkisin sellest 
Sylvie'le. Ta korraldab nii, et Lagneau kutsutakse sinna kõnelema.» 

«Kas sa arvad, et ta läheb?» 

«Jah, kui ta teada saab, et Sylvie sõidab tuleval kuul samuti Berni oma lapsi vaatama.» 

«Kas sellest aitab, et teda kukutada?» 

«Parajasti. Kui ta läheb, siis ilma oma ministri loata. Ega talle suurt midagi teha ei saa, 
aga Cromlech on sunnitud ta kõrvale jätma. Fermigier aga ripub liiga oma ordeniiindi 
küljes, et Cromlechi pahandada.» 

Heitsime viimase pilgu Sylvie ja Lagneau poole. Nad jalutasid pikkamisi järve kaldal, 
süvenenud ebamaisesse keskustellu. 

Maja ees esitles Fermigier Bolduci ajakirjanikele. Minu kunagine leivaisa oli oma 
sõiduvees ja jutustas parajasti Berni kongressist. 

«Mul on häbi poldaavlane olla,» hüüdis ta, «kui ma mõtlen, et niisugune algatus võis 
heakskiitmist leida minu kaasmaalaste hulgas, kelle kätte poliitika heitlik mäng on andnud 
mu kaitsetu kodumaa valitsemise! Ainult prantslastel on õigus kahelda prantsuse vaimus, 
sest kriitiline meel ongi ju osa sellest vaimust, mida ei saa eksportida!» 

Varjatud nurgast andis Gedeon Denier kiiduavaldusteks märku. 


XIV PEATÜKK KUS NÄEN VÕITU KÄEULATUSES 


Fermigier' vastuvõtt toimus ühel ilusal ja soojal õhtul oktoobri lopu poole. Meil jäi 
sümpoosionini veel umbe kolm kuud. Ma olin otsustanud kasutada seda aega, et saavutada 
viimane pühitsus, mis tõotas mulle avada kerge ja tulusa karjääri kuningliku tee. 

Mul oli kaks peamist eesmärki: minu kinnitamine Hüp-nopeedia Ülikooli dotsendiks ja 
Rahvusliku Literatroonika Instituudi ametlik asutamine. Mõlema eesmärgi saavutamine 
eeldas Lagneau eelnevat kõrvaldamist. Kas ta läheb Sylvie lõksu? 

Selles osas oli mulle juba teatavaid lootusi. Proua Larruscade, kes hoidis mind kursis 
Haridusministeeriumi sisemiste asjadega, teatas, et Lagneau oli palunud puhkust Berni 
sõiduks, kuid talle oli ära öeldud, ettekäändel, et ta polnud esitanud oma palvet vähemalt 
poolteist kuud enne ärasõidupäeva. Lisaks oli Bordeaux' ülikooli rektorit diskreetselt 
palutud esitada vormilisi või moraalseid, ehkki mitte mingil juhul poliitilisi 
vastuargumente, et Lagneau'd oma plaanist loobuma panna. Keegi ei lootnudki, et need 
mõjutusvahendid mingeid tulemusi annavad. 

Nädala sees sai «Bumerang» «Masinakirjutaja, kuid neitsi» redigeerimisega valmis. 
Literatron oli töötanud ööd ja päevad jõudlusega neli lehekülge tunnis. Mulle kinnitati, et 


ükski kirjanik pole iial niisugust tööviljakust saavutanud, välja arvatud ehk ainult Georges 
Simenon, aga sedagi vaid ärkveloleku ajal, literatron seevastu ei maganud üldse. 
Südametunnistuse rahustamiseks heitsin pilgu käsikirja. See algas nii: «Terashallide 
silmadega neiu, kes Porte des Lilas' jaamas maha läks, oli tagasihoidlikult, kuid puhtalt 
riides ... Ja viimane lause kõlas nõnda: «Mees luges ta 

ekstaatilisest pilgust sõnamatu õnne tõotust.» Judisedes lõin köite kinni. 

«Tore, kas pole?» küsis Boussignot, kelle silmis säras vaimustus. 

«Hiilgav,» vastas Fulgence Pipette. «Kardan vaid, et Jean Nocher võib meid plagiaadi 
pärast kohtusse anda. Just nagu mõni tema jutt «Prantsusmaa päevades». Võibolla kasutab 
tema ise ka literatroni.» 

«Mulle see ei meeldi,» ütlesin mina. «Kas olete kindel, et kuskilt pole midagi läbi 
imbunud?» 

«Läbi imbunud? Ei, muidugi mitte. Miks te seda küsite?» vastas Fulgence Pipette 
kahtlase õhinaga. 

«Igatahes kirjutas Jean Nocher jutte juba ammu enne seda, kui «Bumerangi» ehitama 
hakati,» märkis Boussignot. 

«Ju see on siis lihtsalt ande küsimus.» 

Niisiis rändas «Masinakirjutaja, kuid neitsi» käsikiri trükikotta. Trükkal lubas teha kähku. 
Teos pidi avalikkuse ette saadetama kolme nädalaga, ja auhindamine ainužirii poolt 
kavatseti toimetada nädal pärast ilmumist. 

Oleksin meeleldi andnud hoogu ka «Projekt Arabel-le'ile», see aga venis analüüsimisele 
kuuluva materjali ülirohkuse tõttu. Päev-päevalt avastasid meie uurijad aina uusi 
koomiksisarju. Peagi selgus, et nimetatud sarjad moodustavadki prantsuse 
kirjandustoodangu põhiosa ja me hakkasime juba kahtlema, kas ei tuleks neid andmeid 
arvesse võtta «Projekt Parnassose» parandatud variandi juures. Boussignot omalt poolt 
leidis, et mõlemad projektid tuleks ühendada ja avaldada «Masinakirjutaja, kuid neitsi» 
fotoromaani kujul. 

Seniks, kuni see probleem laheneb, koondasime peatähelepanu «Projekt 500-le». 
Literatron «Kameeleon» oli juba esimeses katsetamisjärgus. Tal lasti läbi töötada mitme 
risti vastupidiste vaadetega poliitikategelase sõnavõtud. Imelikul kombel sõelus ta neist 
tekstidest välja ainult viis sõna, mis olid muutumatult ühed ja samad: mina, ise, 
Prantsusmaa, rahvas, tulevik. Selektsiooni avardamiseks alandati sagedusläve ja semantilist 
intensiteeti, millest allpool, asuvad sõnad analüüsist kõrvale jäid. Selle peale ilmusid: 
õitseng, rahu, õiglus, ja natuke hiljem vabadus. 

Asjalugu oli parajasti sealmaal, kui Gedeon Denier teatas mulle telefoni teel Lagneau 
sõidust Berni. 

«Te olete tunnistaja,» ütles Denier, «et ma olen seda Lagneau'd alati umbusaldanud. Ilma 
minuta oleks ta teid Cromlechi ees maatasa teinud. Igatahes näitas ta nüüd oma tõelist nägu 
ja mul oli võimalus peremehele öelda, mis meil mõlemal, nii teil kui minul, juba ammu 
südamel on.» 

«Ja mis peremees ütles?» 

Ta mängis oma osa nii hästi, et tahes-tahtmata pidin talle repliigi jätma. Pealegi, kui ta 
minule soodsad toonid peale võtab, mis mõtet siis minulgi on vigurdada? 

«Peremees märatseb. Võite isegi arvata, et nüüd, ku Bledur kuluaarides intrigeerib, pole 
tal kuigi mõnus Territoriaalsele Julgeolekule seletusi anda.» 

«Territoriaalsele Julgeolekule? Mis sellel Lagneau afääriga pistmist on? See, et ta Berni 
sõitis, pole ju veel riigireetmine! Tühipaljas ametkondlik asjake.» 

«Kui oleks ainult see Berni-sõit, armas sõber, mis siis viga! Aga seal on midagi hoopis 
rohkemat, kui teie arvate. Midagi on läbi imbunud.» 


«Läbi imbunud?» 

Mõtlesin kohe jutuajamisele, mis meil paari päeva eest Boussignot' ja Pipette'iga oli. Aga 
miks peaks kirjanduslik kumu huvitama Territoriaalset Julgeolekut? 

«Ma ei saa teile telefoni teel üksikasjadest rääkida, aga kui soovite, saame homme kokku. 
Me peame nüüd ühte hoidma, eks ole?» 

«Kuidas muidu!» 

Panin telefonitoru kaunis murelikult hargile, sest kui politsei nõuab Cromlechilt seletusi 
Lagneau asjus, siis e tule mul endal ka kuigi kaua ülekuulamist oodata. Kuid mis mul öelda 
on? Selleks et kasulikult valetada, peab vähemalt tõtt teadma. 

Murdsin ikka veel pead, kui telefon uuesti helises. See oli Huguette. 

«Kallis, mis lahti on? Mingi inspektor kuulas äsja Jeanj Jacgues'i üle. Mul on sinu pärast 
hirm.» 

«Milleks? Mulle pole midagi ette heita. Asi on ju Lagneau'*s, kelles siis muus!» 

«Paistab nii, aga mul on siiski mulje, et on midagi muud ka. Tead, kui sind üle 
kuulatakse, ära süüdista Lagneau” liiga rängalt. Praeguses olukorras saaks skandaal meile 
kõigile saatuslikuks ...» 

«Selge.» 

Sel hetkel helises uksekell ja ma pidin kõne lõpetama. Läksin avama ja sattusin silm 
silma vastu kindral Gali-pe'iga. Ta kandis vana kulunud joppi ja paljaks aetud pealage 
kattis barett, kaenlas tolknes tal vihmavari. Rohkem kui iial enne meenutas ta nälginud 
raisakulli ning ta silm lõi läikima, justkui oleks minus avastanud iseäralikult isuäratava 
raipe. Ta astus pikal kuresammul sisse, pani vihmavarju kirjutuslauale ja istus leentooli. 

«Nii et kohtusime jälle, noormees.» 

«Teie käsutuses, härra kindral.» 

Mul õnnestus oma tänavakingade kandadest väike plaksatus välja pigistada. 

«Vabalt, vabalt! Te peate mind vanaks puupäiseks sõjameheks, eks. . . Ärge vaielge 
midagi! ... Ja teil on õigus, noormees, ma olengi vana sõjaväeline puupea. Ja sellena ma 
kuulan ülema käsku. Teie see... taaderitataa taadera-tataa ... mis ta nimi oligi?» 

«Literatron.» 

«Literatron, jah. . . teate, mis ma sellest arvan. See on üks esimest sorti jama, ja mina 
tunnen asja. Aga peastaap on leidnud, et see on riigikaitseliselt tähtis. Ja mina pean lõuad. 
Suli, aga sõnakuulelik suli. Pean teile ütlema, et juhatan üht vastuluureteenistust, ärge 
küsige mille vastu, mulle endale ka ei öeldud. Tuleb välja, et teie teenistuses on üks 
kommunistlik professor.» 

«Esiteks ei ole Lagneau mingi kommunist, härra kindral. Ja teiseks ma ei näe, mis mõttes 
võiks literatron huvitada riigikaitset!» 

Ta tõmbas taskust UNESCO sümpoosioni programmi, mille Poiret oli eelmisel nädalal 
trükkida lasknud ja laiali saatnud. 

«Aga mis see on? Ma olen vana nahk, aga lugeda ma oskan. Ja ma loen: 3. sektsioon: 
«Literatroonika ja riigikaitse» . . .». 

«See on puhtteoreetiline, härra kindral! Komisjoni esimeheks on üks Šveitsi kolonel ja 
ettekandjate hulgas jugoslaavia kapten!» 

«Mul ükskõik! Meie päevil on riigikaitse asjad riikidevahelised asjad. Sõjasaladusel ei 
ole kodumaad, noormees. Pealegi paistab, et see teie professor on plehku pannud.» 

«Ta on Bernis.» 

«Kus ta võtab osa õõnestuslikust kokkutulekust.» 

Mulle tuli äkki inspiratsioon peale. 

«Tahate ma ütlen teile sula tõtt, härra kindral. Lagneau sõitis Berni, et kohtuda Sylvie 
Comte'iga, härra Fermigier du Chaussoni armukesega.» 

«On see tõsi?» 


«Ausõna, härra kindral. Palun ainult, et te seda uudist ei levitaks. Fermigier on üks meie 
peamisi finantseerijaid, mõistate...» 

Ta uuris mind teraselt. 

«Hüva. Üks kahest — ma kas hakkan alla käima või te räägite tõtt. Mulle pole iialgi 
keegi valetanud, ilma et ma' seda märganud poleks...» 

Südames kiitsin ennast selle eest, et olin osanud seostada kõige täielikuma siiruse 
manöövriga, mis pesi Lagneau Galipe'i silmis puhtaks, jättis ta aga ikkagi kahtlaseks 
Cromlechi ja tema sõprade meelest. Kui oleksin kas või kõige tühisemal määral fakte 
moonutanud, oleks see” kuratlik vanamees seda otsekohe märganud. Vana tolvani maski 
taga, mida ta armastas kanda, säras irooniline läbi-, nägelik pilk. Tundsin, et ta ei lasknud 
ennast haneks! võtta, kuid ta muutus äkki järeleandlikuks. 

«Olgu peale. Selle asemel et teile inspektoreid kaela“ saata, pidasin paremaks ise tulla, 
sest Belhade'is jätsite-;, mulle sügava mulje. Ega te äkki ei tahaks minu juurde] tööle 
tulla?» 

«Härra kindral, ma olen väga meelitatud, aga mu siinsed kohustused ...» 

«Selge. Ärge vabandage. Liiga riskantne, eks? Ja ega te ei eksigi. Sõjamehe amet on üks 
sant amet. Kas teate, kelleks ma hakkaksin, kui saaks uuesti alustada?» 

«Ei, härra kindral.» 

«Mungaks. Siis on vähemalt lootust, et see, millesse sa kord usud, ka püsima jääb. Pole 
nii nagu mujal, kus iga kümne aasta tagant kõik uperkuuti lüüakse . .. Noh, nägemiseni, 
noormees. Ja hoidke oma mänguasjal silm peal, kui te ei taha pahandusi...» 

Ta võttis vihmavarju ja tüüris ukse poole. Enne väljumist pöördus ta veel kord ümber. 

«Öelge nüüd ausalt, kas see ikka oli pesupesemismasin?» 

Ma ei tea, mis mulle pähe tuli, aga sel hetkel rikkusini karjerismi kuldset reeglit — mitte 
iialgi tunnistada ei pettust, ei kelmust, isegi mitte süütut luiskamist. 

«Jah, härra kindral, oli küll pesupesemismasin.» 

Ta pilgus välgatas rahulolu. 

«Tänan selle usaldustõenduse eest. Ma olen diskreetne.» 

Politseialarm lõppes niisiis ilma muude tagajärgedeta, ainult Lagneau langemise muutis 
see veel tõenäolisemaks. Muide — tal ei paistnud Prantsusmaale tagasitulekuga kiiret 
olevat. Sylvie'st polnud kippu ega kõppu, kuid me olime kokku leppinud, et ta kirjutab 
ainult läbikukkumise korral. Et ülikoolides oli õppetöö juba alanud, ei võinud Lagneau 
tagasitulek enam väga kaua viibida. 

Novembri algul toimus muide sündmus, mis Berni kongressi lõppu kiirendas. Kolm 
Lõuna-Poldaavia rügementi tõstsid mässu, marssisid pealinna peale ja vallutasid pärast 
lühikest võitlust valitsuse residentsi, kus ametis olev president koos tähtsamate ministritega 
ilma pikema jututa seina äärde pandi. Kolmest kolonelist koosnev revolutsioonikomitee 
väljendas oma poolehoidu sisesotsialistide liidrile Bolducile, keda vaimustatud rahvahulgad 
kui Isamaa Isa taga nõudsid. Ta kutsuti Pariisist koju, et teda uue režiimi presidendiks tõsta. 
Bolduci ärasõit Orly lennuväljalt kujunes suureks triumfiks ning esimest ja viimast korda 
liitusid Fermigier' ajalehed valitsuse häälekandjatega, ülistades ühel häälel uue 
prantsusesõbraliku Poldaa-via sündi. 

Poiret läks reisile. Ta tõotas peagi tagasi tulla ja sümpoosioni organiseerimise lõpule viia. 

«Ja Bolduc?» küsisin mina. «Meil tuleb temast puudus.» 

«Pole viga. Ta tuleb jaanuaris sümpoosionile. Ta ei jäta kasutamata nii head võimalust, et 
Prantsusmaale ametlikku visiiti teha.» 

«Arvate?» 

Poiret' suurtesse hägustesse silmadesse ilmus tuttav haletsev pilk. 

«Vaene mees! Te ei saa iial millestki aru. Ta peab ju tulema rahalist abi taotlema. Kas te 
mõtlete, et prantsuse-sõbralikkus ei maksa midagi?» 

«Ta võib ju ka mujalt raha saada...» 


Esimest korda sellest ajast peale kui ma temaga tutvusin, nägin Poiret' pilgus midagi, mis 
oli huumori moodi. 

«Poldaavias võib ju veel teinegi riigipööre tulla ja sel juhul saate seda oma naha peal 
tunda, ja rohkem kui mina. Halvemal juhul ähvardab teid vangla, armas sõber. Kui asjad 
peaksid õnnetuseks tõesti niikaugele minema, siis lubage teile nõu anda: tunnistage üles ja 
paljastage. Ülestunnistus ja reetmine on politseis seesama mis sõjaväes 

kannaklõpsutamine ja vabatahtlik etteastumine: see petab lollid ära ja sunnib teisi teid 
korralikult kohtlema, isegi kui nad seda ei taha.» 

See oli viimane kord, kus ma Poirefd nägin. Ta kadus tükk aega hiljem mingi 
puhastusaktsiooni ohvrina, olles tõusnud üheks kõige silmapaistvamaks tegelaseks Rahva- 
demokraatlikus Poldaavias, mis järgnes Bolduci režiimile. Ta oli hull, rahutuks tegev, 
ohtlik, kahjulik inimene. Ehkki ta lõpuks kaotas mu silmis saatanliku oreooli, millega ma 
teda Poldaavias ehtisin, tekitas ta minus alati ühesugust kohmetust. Kuid väga paljude 
inimeste hulgas, kellega mul on tulnud elus kokku puutuda, oli ta ometi üks väga väheseid, 
keda ma meenutan vastikustundeta, sest ta oli ühtlasi üks väga väheseid, keda ma iial ei 
tabanud õilsuse teesklemiselt. 

Poldaavia bolducistliku revolutsiooni vahetud tagajärjed olid mulle äärmiselt soodsad. 
Bolduci ootamatu hiilgus kuldas kõiki, kes tema ümber seisid, ja andis kogu lite- 
ratroonikaüritusele presidentliku sära. Literatroni aktsiad tõusid diplomaatilisel turul 
kõrgesse hinda. Asi läks niikaugele, et kord ühel vastuvõtul õnnistas keegi tähtis 
Välisministeeriumi tegelane mind sõbraliku peanoogutusega ja nimetas mind oma armsaks 
sõbraks — auavaldused, mis teatavasti on reserveeritud ainult elukutselistele 
diplomaatidele ja sedagi alles saadikust alates. 

Iialgi pole mul nii palju sõpru olnud kui siis. Oleksin võinud kerge vaevaga kuulsaks 
saada, sest mult paluti intervjuusid küll raadiole, küll televisioonile, küll ajakirjandusele, 
aga ma jäin truuks usina uurimistöö poolhämarale atmosfäärile, millega ma algusest peale 
olin end ümbritsenud. Oli vaja, et mind tuntaks, ilma et keegi minust siiski liiga palju teaks. 
Ja teisest küljest — kui literatroni kohta oleks liiga palju üksikasju teada saadud, oleksid 
mõned tema rakendused kindlasti opositsiooni tekitanud. Tuli püüda niisuguse ideaalse 
seisundi poole, kus teatav müütiline ettekujutus annaks üldsusele samasuguse pool- 
religioosse usu literatroonika ja minu enda sisse nagu tal on Freudi ja psühhoanalüüsi ning 
Einsteini ja relatiivsusteooria sisse. 

Kui «Masinakirjutaja, kuid neitsi» raamatukauplusse jõudis, saatsin proua Hermione 
Biguette'i üksinda filmi-ja televisioonikaamerate ette. Ta tuli sellest muide päris auga välja. 
Bleduri nähtuse sümptoomid klappisid üsna 

loomulikul viisil kirjandusliku temperamendi pretensioonidega. Proua Hermione Biguette 
rääkis peamiselt iseendast, kujutades literatroni poeetiliselt nagu mingit automaatmuusat, 
helde haldja Elektrika kingitust tänapäeva kirjanduskuningriigi Tuhkatriinule. Mina 
viirastusin tema kõne tagaplaanil mingi kergelt saatanliku, kuid üldkokkuvõttes siiski 
heatahtliku võlurina. 

Umbes niisuguselt positsioonilt lähtudes nõustusingi esinema literatronile pühendatud 
teaduslikus televisioonisaates. Saate juhatas sisse Boussignot, andes tagasihoidliku ülevaate 
literatroonikateadusest üldse ning osutades viitamisi mitmesugustele rakendusvõimalustele, 
ilma ühtki neist täpsustamata. Sellessamas saates näidati ka esimest korda ekraanil «Projekt 
Arabellel» eksperimentaalseeriat. Joonistused olid veel üsna ebatäiuslikud, ent veerand 
tunni pärast olid Raadio- ja Televisioonimaja telefoniliinid üle koormatud vaimustatud 
televisioonivaatajate kõnedest: kõik tahtsid teada, millises ajalehes nad seeria järge jälgida 
võiksid. Seevastu keelduti esitamast suurepärast «Keel 500» näitefragmenti, mis algas 
niisuguse fraasiga: «Et Prantsusmaa on Prantsusm.aa ja et maailm on nagu ta on, siis on 


asjade loomuses see, et me oleme need, kes me oleme.» Kardeti, et õelalt meelestatud 
isikud võiksid siin näha aupakkumatut osatamist. 

Lühikeses vestluses, millest võttis osa ka Fulgence Pipette, tõstatati literatroonika 
kirjanduslike rakenduste probleem. Arutlusele ei palutud kirjanikke, kirjanduskriitikuid ega 
kirjandusprofessoreid, kartes, et nende seisukohad kujunevad paratamatult 
eelarvamuslikuks. Üks osavõtjatest, suure raamatuäri juhataja, tegi ettepaneku 
konstrueerida telefoniketta tüüpi seadmega varustatud aparaat, mille abil lugeja võiks oma 
maitse lihtsasse koodi kanda. Vastavasse pilusse lastud raha eest võiks ta siis mõne minuti 
jooksul saada täpselt oma soovidele vastava originaalteose. «Ühesõnaga,» ütles ta 
kokkuvõtteks, «see oleks kirjandusautomaat, nagu on olemas limonaadiauto-maat.» 
Boussignot märkis idee üles. 

Proua Larruscade kommenteeris filmilõike literatroni pedagoogilistest rakendustest. Muu 
hulgas esitati tasku-literatroni näidis, millega järgmisel õppeaastal kavatseti varustada kõik 
koolid. Üks meie üritusse pooldavalt suhtuv inspektor ütles intervjueerijale, et tema arvates 
on kogu eksperimendi juures ainukeseks ohuks literatroni 

võime töötada mõlemas suunas, see tähendab, et ta võib kirjatöid niisama hästi ka 
kirjutada kui parandada; kuritarvituse korral võib viletsate õpilaste jaoks tekkida lite- 
ratrooniliste valmistööde must turg. Ta tuli järeldusele, et neid aparaate võib seepärast 
usaldada üksnes kvalifitseeritud õpetajate asjatundlikesse ja tarkadesse kätesse. Proua 
Larruscade noomis teda viisakalt niisuguse pretensioonikuse pärast, meenutades, et kogu 
see ala peab jääma ainuüksi Rahvusliku Literatroonika Instituudi diplomeeritud 
kooliliteratroonikute kontrolli alla. Ta andis mõista, et pole mägede taga see päev, kus 
kõiki tunde kogu Prantsusmaal annab üksainus, häälikulise kõne süntesaatoritega 
varustatud mammutliteratron. õpetaja ülesandeks jääb siis kõige olulisem — esindada 
klassis inimlikku elementi. Kõik muu teeb ära literatroonika. 

Ekraanile ilmus ka — ehkki väga lühikeseks ajaks — minu ameerika kanoonik, kelle 
oikumenotron oli Roomas tagasi lükatud ja kes nüüd viimistles sünkretotroni, mis pidi 
automaatselt ühendama kõik teoloogiad. Niisamuti — peamiselt kartes Galipe'i 
vahelesegamist — oli jäetud üsna vähe saateaega ka Šveitsi kolonelile, kelle ülesandeks oli 
tutvustada literatroni sõjalisi rakendusi. Kolonel rääkis peamiselt väikesest uurimusest, 
mille me olime usaldanud «Bumerangile» ja kus võrreldi šveitsi sõdurite adjektiiv-set 
sõnavara ühelt poolt oma jaoülemate ja teiselt poolt oma lemmikšokolaadi teemal peetud 
vestlustes. Sealjuures ei selgunudki õieti, kas üritati Šveitsi sõdureid šoko-laadi söömisest 
võõrutada või jaoülemate populaarsust suurendada. 

Saade lõppes suure plaaniga, kus topeltkaadris näidati mind ja «Kameeleoni» 
juhtimispulti ning kommentaatori hääl ütles: «Maailmas, kus masin nõuab sõnaõigust, 
püüab literatroonik olukorra kõrgusel püsida!» 

Pean ütlema, et see oli tolle ebatavalise literatroonika-avantüüri kulminatsioonipunkt. 
Viimased tõkked varisesid mu teelt. Järgmisel päeval teatas proua Larruscade mulle 
telefoni teel, et Rahvusliku Literatroonika Instituudi loomise dekreet on allakirjutamisel. 
Minu doktorikraadi kinnitamist arutav komisjon pidi kahe nädala pärast kokku tulema ja 
tema otsus seisis väljaspool kahtlust. 

Ühel õhtul külastas Huguette mind mu Chartres'i korteris, nagu tal iga paari-kolme päeva 
tagant oli kombeks teha. 

«Asjad on ühel pool,» ütles ta. «Ma lähen tuleval nädalal Jean-Jacgues'ist lahku. Oh 
kallis, me ei lahku enam 

teineteisest!» 

«Ja mis Jean-Jacgues ütles?» 

«Ta on õnnetu, aga tegelikult ma vaid jõuan tema soovidest ette. Ta nimetati äsja 
ametkohale, mis saab ta senise karjääri krooniks, ja ma oleksin talle ainult koormaks ...» 


«Mis kohale?» 

«Ta määrati esimese rahvusvahelise sidesputniku meeskonda. Raadioside laboratoorium 
jääb tema juhatada. Me teadsime juba ammugi, aga seda hoiti saladuses kuni eile 
hommikuni. Sõjaväevastuluure tuhnis kõik viimseni läbi — tema mineviku, tuttavad, 
kirjutised ...» 

«Nüüd ma mõistan, miks sul nii suur hirm oli, kui Territoriaalne Julgeolek teda üle 
kuulas.» 

«Ma kartsin meie pärast. .. Nüüd sõidab ta varsti Ühendriikidesse väljaõppele, mis 
kestab mitu aastat. Tal oli süda minu pärast veidi raske, aga nädalate kaupa ei mõtle ta 
tegelikult enam muule kui ärasõidule... Oh, Meric, ma olen tema peale uhke ja mul on 
häbi... Ala tahaksin väga, et suudaksin kurvastada!» 

Ta hakkas nutma, ja kui ma teda kallistasin, tundsin, et minagi olen oma unistuste randa 
jõudmas. Aga kes võib ette teada, kus ja millal tõuseb torm? 


XV PEATÜKK KUS TEE VIIB KAPITOOLIUMILT TARPEIUSE 
KALJULE* 


Ma ei tea, mille või kelle näol saatus ennast ilmutas, kui ta mulle esimese hoiatuse andis. 
Fakt on see, et ma ei osanud teda ära tunda. Selsamal õhtul, kui Huguette teatas oma 
kavatsusest Jean-Jacgues'i maha jätta, pidas Bolduc Poldaavia Seadusandlikus Kogus tähtsa 
kõne, aga mind ei teinud see ettevaatlikumaks. Järgmisel hommikul — see oli reede — 
hakati raamatukauplustes müüma uut kriminaalromaani, mille pärast ostjaskond kohe 
kisklema läks. Keskpäevaks oli üksnes Pariisis müüdud kolm tuhat eksemplari. Aga mina 
ei tõstnud hommikupoolikul jalga välja. 

Kella kahe ajal samal päeval tuli kolmas hoiatus telefonikõne kujul. Helistas Lagneau. Ta 
tahtis minuga otsekohe kokku saada. 

Olin Lagneau tagasitulekule juba ammu mõelnud ja oma käitumisjoone tema suhtes 
kindlaks määranud. Kuni doktorikraadi kinnitamiseni võis ta mulle veel kahju teha ja ma 
kartsin, et ise ebasoosingusse langedes, otsustab ta äkki mind oma languses kaasa kiskuda. 
Teiselt poolt tuli taas kõne alla mu esialgne plaan anda talle literatroo-nikas silmapaistev, 
kuid vähetähtis positsioon, kuivõrd ta sellest enam kasu ei saanud lõigata. Miski ei 
takistanud mind enam kasutamast teda akadeemilise seljatagusena ja peibutisena 
Sorbonne'i pääsemisel. Esinedes tema sõbra ja kaitsjana, poleks enam vaja pidevalt valvel 
olla, kartmata sealjuures, et ta jällegi minu kontrolli alt pääseb, sest Berni-reis oli talt 
ajutiselt, kuid täielikult röövinud valitsusvõimude sümpaatia. Tulevikus tuleb tal 
paratamatult pidada ennast minu tänuvõlglaseks, sest oma tagasihoidliku 

literatroonikapiruka tüki eest võlgneb ta tänu ainult minule. 

«Milline üllatus!» hüüdsin ma. «Tulge kohe! Kus te praegu olete?» 

«Chartres'is, üsna teie lähedal.» 

«Tulge üles. Ma ootan teid.» 

«Pean teile ütlema... et ma ei ole üksi.» 

«Kas ma tohin küsida...» 

«Me oleme koos Sylvie Comte'iga.» 

Mul läks südame alt külmaks. 

«Sylvie'ga? Kas ta ei sõitnud siis Fermigier'ga nädalalõpuks «La Fourmerie'sse»?» 
«Ei. Fermigier on äriasjus Brüsselis. Ta tuleb tagasi esmaspäeva hommikul.» 


5 Sealt heideti alla kurjategijaid. 


Esmaspäeval pidi Drouant'i restoranis Rahvuslik Kirjandusauhind välja antama. Õhtul oli 
Fermigier' juures ette nähtud vastuvõtt proua Hermione Biguette'i auks. 

«Tulge siis mõlemad.» 

Ma olin täielikus segaduses. Mõneminutilise ooteaja vältel lasksin peast läbi kõik 
võimalikud hüpoteesid, aga ükski neist ei tundunud rahuldavana, välja arvatud vahest 
võimalus, et Sylvie on mu reetnud — aga miks siis Lagneau sel juhul ikkagi lõksu läks? 
Miks oli ta nii kaua vaikinud? Arvasin, et ta on juba ammugi jälle Bordeaux's ja lakub oma 
haavu. Aga sellel Lagneau'1, kes minuga kõneles, ei olnud meeleheitele aetud, veel vähem 
vihase inimese hääl. 

Kui nad sisse astusid — mõlemad kuidagi kauged, silmis pahateolt tabatud alaealise 
äraolev pilk, taipasin masendusega sedamaid, mis oli juhtunud. 

«Meie Sylvie'ga kavatseme abielluda,» pahvatas Lagneau nagu väljakutseks. 

«Soo? ... Noh, õnnitlen teid südamest. Kas härra Fermigier du Chausson on seda juba 
teinud?» 

«Ta ei tea veel midagi. Tahtsin, et teie sellest esimesena kuuleksite.» 

«Tänan. Aga miks? Kas loodate, et mina võin seda hoopi pehmendada? Raske ülesanne. 
Te teate ju, Lagneau, et ma olen teid alati kaitsnud...» 

«Ärge pingutage üle. Sylvie jutustas mulle kõik.» 

«Kas kõik, Sylvie?» 

Ta kannatas mu pilgu välja, naeratas nukralt ja kehitas õlgu. 

«Kõik, Meric. Sa pead aru saama, see ei võinud niimoodi enam edasi kesta ... Mul on 
lapsed, neil on vaja kodu ... Ja ma olen nii üksi...» 

Lagneau võttis ta käe. 

«Ei, Le Guern,» ütles ta. «Kui ma teid hoiatama tulin, siis üksnes seepärast, et minu 
arvates tuleb teil enesel Fermigier'ga raskusi. Te vahest ei usu seda, kuid ma ei vihka teid. 
Lõpuks kohtasin Sylvie'd ju ainult tänu teile. Härra Pierre Fanal on Saint-Flouri tagasi 
sõitnud ja jäägu ta sinna, kui te nii soovite. Ma ei nõua teilt enam muud, kui et teie mindki 
rahule jätaksite, et saaksin aega hoolitseda Sylvie... ja meie laste eest. Muus osas ei maksa 
teil illusioone teha: mul on teie vastu niisama vähe sümpaatiat ja niisama vähe 
lugupidamist kui enne. Teie esindate siiamaani niisugust petisetüüpi, keda ma alati kõige 
rohkem põlanud olen. Sellepärast ma teie vastu ka võitlesin ja võitleksin veelgi, kui 
viitsiksin. Aga see mäng ei huvita mind enam. Mul on nüüd paremat teha.» 

Vaevaga varjasin oma kergendustunnet. Polnud enam mingit riski, võisin aumehe osa 
edasi mängida. 

«Öelge, miks te mind õieti ei usalda. Ma olen endiselt valmis andma teile literatroonilises 
uurimistöös väljapaistva koha, mis õigusega teile kuulub. Võitlesin ainult teie liialdatud 
pretensioonide vastu. Aga ma kordan: teil saab Bordeaux's olema oma 
eksperimentaalliteratron ja muidugi mõista teie huvidele kohandatud uurimiskeskus. Olen 
valmis teid selles aitama, hoolimata raskustest, mida võib tekitada teie osavõtt Berni 
kongressist.» 

Ta kehitas õlgu ja hakkas naerma — pisut kohmetunult, nagu mulle näis. 

«Seegi on möödas, armas sõber. Mul pole enam aega literatroonikaga tegelda. Tõtt ütelda 
— ma lahkun Bordeaux'st. . . Sorbonne'is loodi strukturaalse glossemaatika kateeder ja ma 
lasksin end veenda. . . ma olin ainuke kandidaat...» 

«Sorbonne? Nii ette siis ikkagi kummardate seda, mida olete põletanud ...» 

«Kummardan — see on liiga palju öeldud. ..» 

Ja nagu toetust otsides lähenes ta alateadlikult Syl-vie'le. Vaatasin neid mõlemaid ja 
mulle näis äkki, nagu oleksid nad kahvatanud, värvituks ja läbipaistvaks muutunud otsekui 
surnute varjud, kes Odysseuse kutse peale ilmusid. Ma ei mäleta enam, kuidas nad minu 
juurest 

lahkusid. Ma ei ole neid enam iial näinud ja mõtlen vahel, kaš neid üldse enam olemas 
ongi. 

Seevastu valdas mind vägagi reaalne hirm, kui kujutlesin, mis näo teeb Fermigier, 
kuuldes Sylvie truuduse-murdmist. Just mina olin talle Lagneau'd nädalate kaupa soojalt 
soovitanud ja võimalik, et oma hüljatud armastuse raevus viib ta meie kahe nimed kokku. 

Kui ma õhtul televisiooniuudiseid vaatasin, leidsin küllaga uusi põhjusi, et hirmust 
värisema hakata. Ekraanil näidati tähtsamaid lõike kõnest, mille Bolduc oli eelmisel päeval 
pidanud. See algas heliseva kiidulauluga kindral de Gaulle'ile ja Prantsuse-Poldaavia 
sõprusele. «Sellesama sõpruse nimel,» jätkas Bolduc, «on Poldaavia valitsus otsustanud 
oma maal ära keelata rea prantsuse ajalehti, mis lubavad endale õigustamata väljaastumisi 
bolducistliku Poldaavia aadressil (järgnes loend) või mis emaenda valitsust kritiseerides 
annavad Prantsusmaast moonutatud pildi» (järgnes uus loend, mille hulgas märkisin ära 
kõik Fermigier' lehed). Aga see polnud veel kõik. Samas vaimus teatas Bolduc, et esimese 
käsirahana sellest majanduslikust abist, mida loodetakse saada Prantsusmaalt, Poldaavia 
sõsarrahvalt, kuulutab Poldaavia valitsus välja kõigi prantsuse põllumajanduslike, tööstus- 
like ja äriliste varade viivitamatu konfiskeerimise. 

Keerasin aparaadi kinni, et sellest mitte rohkem kuulda. Tol ööl kulus mul mitu 
unerohutabletti, enne kui suutsin uinuda. Oleksin hea meelega helistanud Huguette'ile, aga 
ma võisin sattuda Jean-Jacgues'i peale ja see oleks piinlik olnud. 

Järgmise päeva ajaleht kinnitas seda uudist ja tõi ära täiendavat informatsiooni, mis oli 
kõike muud kui julgustav. Esimeselt leheküljelt vaatas vastu Poldaavia sekvest-ratsioonide 
ja konfiskatsioonide minister, kelle ülesandeks oli prantsuse varade ülevõtmine. Nagu foto 
allkiri teatas, oli see Bolduci lähikonda kuuluv prantslane, kes alles hiljuti oli saanud 
Poldaavia kodakondsuse. Pilt oli vilets, aga ma tundsin selles vähimagi vaevata ära Poiret'. 

Sylvie ja Lagneau, Bolduc ja Poiret — reetmiste ring tõmbus minu ümber kokku ja asetas 
mind punkti, kus konvergeerus Fermigier' kogu viha. Sellest ringist tuli iga hinna eest välja 
murda. Aga kuidas? Ma ei võinud loota enam kellegi peale, välja arvatud vahest 
Boussignot. Lite-ratron ise jäi lõpuks siiski asjast kõrvale. 

137 

Oli parajasti laupäev, päev, kus meil Boussignot'ga oli kombeks Neuilly laboratooriumis 
kohtuda, et nädala-kokkuvõtet teha. Autosse istudes märkasin raamatupoe vitriinis, mille 
ees olin parkinud, eelmisel õhtul ilmunud bestselleri eksemplare. See oli kriminaalromaan 
ja raamatu piltkaanelt lugesin jahmatusega: Leopold Pouliche'i «KAHVLIGA KÕHTU» 
«Jeanne d'Arci» kirjastusel. 

Ostsin ühe ja lehitsesin palavlikult läbi. Ei vähimatki kahtlust: see oli tõesti «Bumerangi» 
toodetud materjal, stiili literatrooniline kvaliteet ei lasknud end vääriti mõista. Pealegi oli 
Leopold Pouliche täiesti võimetu raamatut kirjutama. Kuidas sattus selle ilmselt piraatliku 
köite kaanele Joseph Bleduri usaldusmehe nimi? Kõik see lõhnas vandenõu järele. Aga 
kelle vandenõu see oli? Kelle vastu? Kas ka Boussignot oli mind reetnud? 

Ei tea isegi, kuidas ma Neuillysse jõudsin. Mäletan, et põrutasin mitu korda punase tule 
alt läbi. Nagu autost välja sain, tormasin Boussignot' kabinetti, kuid see oli tühi. Kogu 
KRRK laboratoorium nägi välja nagu maha jäetud. Selles polnud ka midagi imelikku. 
Pisikesed parunid enamasti laupäeviti tööl ei käinud ja peaaegu kogu literatrooniline 
aparatuur asus nüüd Chartres'is. Uksehoidja ütles, et Boussignot'd pole juba kaks päeva 
näha olnud. Kindlasti oli ta Brive'is. Helistasin talle koju, aga keegi ei vastanud. Kui 
Boussignot Brive'is käis, siis sõitis ta enamasti juba neljapäeval minema ja tuli tagasi püha- 
päeval. 

Täiesti roopast väljas ja teadmata mis teha, püüdsin Vertuchoux' juurest Fulgence 
Pipette'i kätte saada ja helistasin Gedeon DenierTe Cromlechi ministeeriumi. Kuid 
kumbagi polnud kohal. Ma ei teadnud Pipette'i kodust aadressi. Denier' juurest ütles 
lapsehääl pärast korduvaid sosistamisi, et papa on esmaspäevani maal. 


Polnud muud teha kui Chartres'isse tagasi minna. Veetsin pärastlõuna, lugedes «Kahvliga 
kõhtu», mis oli minu meelest mage. õhtu eel keerasin televiisori lahti ja sattusin päevakaja 
kirjandusrubriigi peale. Tundsin Fulgence Pipette'i eputava hääle ära veel enne, kui ta nägu 
ekraanil, ilmus. 

«Arusaadavalt olen väga rõõmus, et minu ametisseastumist «Jeanne d'Arci» kirjastuse 
direktori kohale tähistab niisuguse mastaabiga kirjanduslik õnnestumine, kuid eriti 

õnnelikuks teeb mind see, et minu kirjastus sammub kirja ndusküsimustes teadusliku 
progressi avangardis. Leopold Pouliche'i mehine talent toetub kõige moodsamale tehnikale 
ja «Kahvliga kõhtu» on otseselt välja kasvanud elektroonika kõige julgematest 
avastustest.» 

Nad olid kaamerate ees kolmekesi: Pipette ja Pouliche kõrvuti diivanil ja Georges Bortoli 
nende vastas, seljaga vaataja poole. 

«Muidugi vihjate literatronile,» ütles viimane. «Aga kas ei ilmunud hiljuti veel teinegi 
teos, milles väidetavasti kasutati sama tehnikat?» 

Fulgence Pipette naeratas põlastavalt. «Küllap mõtlete seda sentimentaalset lapsikust, mis 
kannab ühe üsna tuntud naiskirjaniku allkirja ja mille kirjastas üks meie konkurent? Selle 
käsikirja tekst oli tõesti literatron «Bumerangi» toode, aga ta polnud avaldamiseks 
mõeldud. See oli üksnes käeharjutus, te mõistate mind, proovitöö . . . Leopold Pouliche'i 
teos seevastu on jõuliselt originaalne ...» 

Mul polnud tarvis rohkem kuulda. Nüüd oli kõik selge. See oli juba ammu ette 
valmistatud salanõu. Vertuchoux või õigemini need, kes tema seljataga seisid, paigutasid 
Fulgence Pipette'i minu juurde ainult selleks, et kasutada enda huvides operatsiooni, millest 
Fermigier lootis tulu oma «Püha Louis» kirjastusele. Kirjandusala direktori koht, mille too 
alatu Fulgence «Jeanne d'Arci» kirjastuses sai, kujutas endast küll väga soodsa kursiga 
kolmekümmet hõbeseeklit. Veel enam — Leopold Pouliche'i valimine autoriks osutas, et 
on käimas pealetung Cromlechile. Kas oli Joseph Bleduri klikk siis nüüd liidus 
Vertuchoux' salapärase, tabamatu meeskonnaga? 

Seda näisid kinnitavat Fulgence Pipette'i viimased sõnad ekraanilt: 

«Tagasihoidlikkus on Leopold Pouliche'i siiani takistanud avamast oma köitva isiksuse 
teist poolt. Aga ma pean ütlema, et tema kirjanduslikule talendile sekundeerib peen 
poliitiline vaist. Meie sõber on kuulsa Vezere'i rahvasaadiku Joseph Bleduri lähedane 
kaastööline ja pole kahtlust, et juba lähemal ajal hakkab ta mängima tähelepanuväärset rolli 
meie kodumaa saatuses.» 

«Tohin ma väljendada lootust,» lisas Georges Bortoli kähku juurde, «et see ei takista teda 
veelgi kriminaalromaane kirjutamast?» 

Tundsin, et olen lõksus. Pipette-Vertuchoux' kaksik-reetmine nagu sulges piiramisrõnga 
minu ümber ja jättis mu Fermigier' viha ohvriks. Ja samas tundsin ka, et salapäraste 
manöövritega lõigatakse ära ka mu viimane kaitse-positsiöon, Cromlechi kabinet. 

Meeleheide ja mure sundisid mind nüüd tegema seda, mida ma oleksin väga tahtnud 
vältida. Helistasin Brealide ukse taga. Jean-Jacgues oli kodus, vaevatud nägu peas, 
kahvatum kui muidu, aga südamlik nagu alati. Oma esimeste sõnadega hajutas ta mu 
kohmetuse. Ükskõik millised ta isiklikud mured ka olid — ta mõistis hästi, et tal pole 
õigust oma uurimistööd ja teaduslikku karjääri Huguette'i õnnest kõrgemale seada. Ta 
soovis vaid, et võiks ka tulevikus meiega sõbralikesse suhetesse jääda: sõpruse haavad, 
nagu ta ütles, olevat vähem silmatorkavad, kuid sügavamad kui armuhaavad. Ma ei 
teadnud, kuidas teda tänada, kuid ta ise päästis mind kimbatusest, küsides, mis asjad mind 
tema juurde toovad. Ta kuulas mu jutu tähelepanelikult ära ja kehitas õlgu. 

«Jah, niisuguses atmosfääris elan ma juba viisteist aastat,» õhkas ta. «Seepärast pole teile 
vististi üllatuseks, et igatsen nüüd planeetidevahelise ruumi rahu. Aga selles suhtes, mis te 
nüüd peaksite ette võtma, oskab Huguette teile paremini nõu anda kui mina.» 


«Mericil ei aita muud, kui teeselda surnut,» arvas Huguette. «Kõike, mida ta ütleb või 
teeb, võidakse kasutada tema vastu. Kui ta aga teistel tegutseda laseb, õnnestub tal võib- 
olla avastada nende nõrk koht.» 

«Huguette'il on õigus,» leidis Jean-Jacgues. «Ärge võtke midagi ette. Fermigier' koha 
pealt ei saa ma teie heaks kuigi palju teha, aga lõppude lõpuks pole tal teile ette heita muud 
kui isiklikku laadi asju. Oluline on, et teil õnnestuks võimalikult kähku luua instituut ja 
lasta ennast selle direktoriks määrata. See on juba administratsiooni ja valitsusasutuste asi. 
Luban kasutada teie toetamiseks kogu oma mõju.» 

Hämmastusega, mida ma küll eriti ei lasknud välja paista, vaatasin inimest, kelle kodu ma 
olin hävitanud, kes aga vähem kui viie minuti jooksul pakkus mulle nii oma sõprust kui ka 
abi mu raskes seisukorras. Ma ei saa Öelda, et see oleks mind eriti liigutanud. Ma lihtsalt ei 
saanud aru ja nagu alati, kui ma millestki aru ei saa, ajas see mul hinge täis. 

«Boussignot” juurde võiksin ehk siiski minna, või kuidas?» 

«Boussignot” juurde küll. Ta on lihtsalt spetsialist. Tal pole nii pikka kätt, et temast 
mingit ohtu oleks.» 

Kui Huguette mind uksel suudles, olid ta silmad pisarais. 

«Ole ettevaatlik, MEric.» «On sul hirm?» 

«Ei. .. aga mul on aimus ... et kaotan su...» «Mispärast, kallis? Ükskõik, kuhu ma nüüd 
ka lähen, me jääme ühte.» 

See käik andis mulle enesevalitsemise tagasi. Ja kõhklemata helistasin järgmise päeva 
pärastlõunal Boussignof kahetoalise korteri ukse taga Vaugirard'i tänavas. Mulle avas halli 
vihmamantliga mees, kes mind sedamaid üheainsa liigutusega üle läve tõmbas. 

«Tulge sisse ja ilma tembutamata...» «On teil mõni käes, Bourdaine?» kostis teisest toast 
hääl, mille ma kohe ära tundsin. 

«Jah, härra kindral, see Chartres'i poiss. . .» Kaks meest olid parajasti ametis tugitoolide 
polstri lõikumisega ja vilksamisi nägin kolmandat, kes revideeris tillukeses köögis 
seinakappe. Galipe astus pikkade sammudega tuppa. 

«Ahaa! Minu sõber Le Guern! Laske ta lahti, Bourdaine, tema pole asjasse segatud, aga 
ta jutustab meile kõik, mis ta teab. Eks ole nii, Le Guern?» 

Ma ei teadnud mitte kui midagi, või vähemalt mitte midagi erilist. Sellegipoolest kestis 
ülekuulamine kogu õhtupooliku ja osa ööst. Boussignof saatusest ei saanud ma midagi 
teada. Kui mind vabaks lasti, soovitas Galipe järgmisel päeval ajalehti lugeda. 

Ülejäänud osa ööst veetsin unetult ühe läheduses asuva hotelli numbritoas. 
Varahommikul läksin ajalehti ostma. Boussignof afäär oli igal pool esiküljel. Mõne kuu 
eest (täpne daatum langes vististi kokku «Projekt Arabelle'i» käikulaskmisega) oli 
Prantsuse salaluures tähele pandud imelikku sarnasust mõnede nõukogude pildiseeriate ja 
ameerika koomiksite vahel. Järeleuurimisel selgus, et nende ühine allikas asub 
Prantsusmaal. Veidi hiljem, kui seesama luureteenistus hakkas literatrooniliste uurimis- 
tööde salastamise eest hoolitsema, märgati, et nii Venemaal kui Ameerikas oli lähtealusena 
kasutatud «Bumerangi» 

eksperimentaalseeriaid. Otsekohe langes kahtlus Boussignot*le, kellele pandi vaikselt, 
kuid väga tihedalt saba taha. Just literatroonikale pühendatud televisiooni-saade võimaldas 
teda paljastada. Kui üks vestlusest osavõtjaid soovitas konstrueerida telefoniketta-tüüpi 
seadeldisega varustatud automaatliteratroni, mille abil saaks äärmiselt lihtsal viisil tellida 
lektüüri, siis oli Boussignot selle idee kähku üles märkinud. Ühele inspektorile oli see silma 
hakanud. Boussignot' paberikorvi sisu uurimine järgmiste päevade jooksul näitaski, et ta oli 
probleemi kallal tööle asunud ja visandanud niisugustele nõudmistele vastava aparaadi 
skeemi. Kümme päeva hiljem varastas üks meie Moskva agent GUM-i jaoks määratud apa- 
raadi plaani, mis kandis nime Samolitšik. Samal ajal kuulutas Macy New Yorgis oma 


klientidele LITOMAT-i peatsest käikulaskmisest. Samolitšiku montaažiskeem ja 
LITOMAT-i kirjeldus vastasid täpipealt Boussignot' juurest leitud joonistele. 

Boussignot vahistati Austerlitzi vaksalis, parajasti kui ta tahtis Brive'i sõita, ja ta tunnistas 
otsekohe kõik üles. Kaheteistkümnendast eluaastast saadik ühte ameerika koo- 
miksientusiastide klubisse kuuludes oli ta juba sõjajärgsetest aastatest peale kirjavahetuses 
Pulkovo observatooriumis töötava nõukogude astronoomiga, kellel oli samasugune kirg. 
Koomiksite vahetamine klubi liikmete vahel oli tavaline asi ja Boussignot oli ka oma 
nõukogude sõbra kaasa tõmmanud. Mõlema leeri spioonid olid selle ahela siduva lüli üles 
otsinud ja muutnud alguses päris süütu vahetuse konfidentsiaalse, koguni salajase 
informatsiooniga kauplemiseks. Koomiksite kirg oli Boussignot' juures kohusetundest 
võitu saanud. Üks Tarzani esikväljaanne ja üks üliharuldane nõukogude pildiseeria 
Majakovski tekstile 1922. aastast said Boussignofle tasuks Samolitšiku alias LITOMAT-i 
plaanide eest. 

Boussignot kinnitas, et ta pole tasuks saadud koomiksitest iialgi mingit ärilist kasu 
otsinud, aga üks opositsiooni leht kirjutas: «Kui mõelda, et mees, kes viisteist aastat juhatas 
rahvuslikku retoorikat ja arendas meie riigijuhtide ilukõneoskust, oli mürgitatud kõige 
madalamast ja vastutustundetumast kirjandusest, siis on meil seaduslik õigus küsida, 
milliseid õõnestavaid ideid, milliseid targalt läbi kaalutud eksiarvamisi, milliseid 
absurdsusi ta küll 

võis suhu panna kümnetele ametiisikutele, ilma et keegi seda märganud oleks?» 

Telefonikõnest Chartres'iga selgus, et politsei on hõivanud minu asutuse ruumid. 
Kindlasti oli Neuilly laboratooriumiga sama lugu. Mõistsin, et mu olukord on meeleheitlik. 
Galipe mind muidugi ei süüdista, aga mis väärtust on tema protektsioonil, kui hakatakse 
patuoinast otsima? Mulle jäi veel viimane, tõtt öelda õige nõrk lootus: anda end Cromlechi 
kaitse alla ja usaldada Gedeon Denier' heasoovlikkust. 

Meeleheite energiaga murdsin viimati nimetatud isiku kabinetti, ehkki ta ilmselt oli 
andnud korralduse mind tagasi saata. Ta ei pakkunud istet ja vaatas demonstratiivselt kella. 

«Le Guern,» ütles ta, «see, mis teiega juhtus, on teie enda süü. Kui te poleks püüdnud 
mind Cromlechi silmis mustata ja seda Lagneau'd ette lükata, siis te poleks praegu seal, küs 
te olete. Ma olen teile alati soovitanud mitte usaldada toda Boussignot'd, aga teil polnud 
muud mõtet, kui mulle kaikaid kodaraisse pilduda. Kahetsen väga, aga ma ei saa teie heaks 
midagi teha. . . Nüüd aga palun mind vabandada, mul on seoses võimude vahetusega palju 
tööd...» 

«Võimude vahetusega?» 

«Kas teie veel ei tea? Selle õnnetu Boussignot' afääri tõttu tuli härra Cromlechil esitada 
lahkumispalve. Kolmapäevasel Ministrite Nõukogu koosolekul võetakse see vastu.» 

Hakkasin aru saama. 

«Ja tema järglaseks saab vististi härra Bledur?» «Täpselt. Härra Bledur on nõus seda 
rasket koormat oma õlgadele võtma.» 

«Te siis lahkute ministeeriumist?» 

«Ei, mina mitte. Keegi peab ju jääma, et hoolitseda järjekestvuse eest. Härra Bledur palus 
mind jätkata samade ülesannete täitmist, mis mul olid härra Cromlechi ajal.» 

Denier-Bledur — neljas reetmine. Olin läbi. Mul jäi vaid painutada pea ja kannatada 
välja saatuse viha, mis esimeses järjekorras Fermigier' kuju pidi võtma. Kell kaks päeval 
anti Drouant'i restoranis Rahvuslik Kirjanduspreemia Leopold Pouliche'ile tema romaani 
«Kahvliga kõhtu» eest. «Masinakirjutaja, kuid neitsi» sai üheainu- 

kese hääle, ilmselt sündikaadi presidendi oma: ta näis olevat aus inimene. 

Läksin tagasi Chartres'isse, kus ukse ette paigutatud politseinik mind tervitas, ja jäin 
ootama Fermigier' väljakutset, mis minu arvates ei võinud enam kaua viibida. 


— 

XVI PEATÜKK KUS ASJAD VÕTAVAD PÖÖRDE, MILLE NAD VÕTMA 
PIDID 


Fermigier' väljakutse laskis ennast oodata. Möödus pärastlõuna, siis õhtupoolik. Istusin 
telefoni juures, suitsetasin ja jõin viskit. See hingetõmbamise hetk oli mulle õnneks, sest 
mul läks korda enesevalitsemist tagasi saada. Mul oli häbi paanikahoo pärast, mis mind 
eelmisel õhtul haaras, ja ma värisesin vastikusest, meenutades alandavat, hirmu sunnil 
ettevõetud käiku Gedeon Denier' juurde. Niisugusest puust mees nagu mina oleks pidanud 
paremini tundma mängureegleid ja otsima ebaõnnes vaid vasturünnaku ja uute võitude 
võimalusi. Ehkki mind ajutiselt ähvardas oht, oli mul siiski veel trumpe käes. Ja mis peaasi 
— ma polnud üksi: Huguette oli minuga. 

Olin enda peale vihane eeskätt sellepärast, et lasksin mööda võimaluse, mida pakkus 
ülekuulamine Galipe'i juures. Piirdusin seal vaid enda kaitsmisega nagu mõni koolipoiss. 
«Tunnistage üles ja paljastage!» oli öelnud Poiret, ja kui õige see soovitus oli! Aga keda 
paljastada? Mu väsinud vaim sorteeris nimesid ja peatus äkki ühel. .. Fermigier ... 
Muidugi! ... Ilus kahekordne löök! See mõte pani mind naeratama. 

Just sel hetkel helises telefon. Kell oli üks öösel. Fermigier' hääl oli peaaegu südamlik. 

«Halloo, Le Guern? Ega te muidugi veel ei maganud? ... See mind ei üllata, ehee. Ega 
minagi ole veel magama saanud. Aga nüüd ma lähen voodisse, sest olen oma asjad ära 


klaarinud . .. Ma rõhutan.. . oma asjad, te mõistate? Selleks, et teie asju klaarida, ootan teid 
oma kodus homme hommikul punkt kell kümme.» 

Ta pani toru ära, enne kui jõudsin vastata. Mis teha? Korraks mõtlesin juba Galipe'i üles 
otsida ja Fermigier'd 

kiiruses üle trumbata. Aga ma olin liiga roidunud, ei teadnud Galipe'i osakonna nimetust, 
ja lõpuks oli ikkagi targem esialgu välja uurida, mis Fermigier'il minu jaoks varuks on. 
Täpselt kell kümme olin Foche'i avenüül. 

Seekordne kohtumine oli imelikul kombel väga meie esimese, kolm aastat tagasi 
toimunud kokkusaamise moodi. Mul oli niisamasugune magamata öö maitse suus nagu 
tookord, pärast pöörast ööd, kus me Breali ja Comte'iga olime kavandanud literatronile 
pühendatud erinumbrit. Fermigier' kandis sama hommikukuube ja sellal kui sama 
kammerteener giljotineeris hommikueine juurde kuuluvat keedetud muna, koputas 
peremees sama monokliga märk-metele, mis lebasid laual tema ees. 

«Teeme kokkuvõtte,» ütles ta. «Et ma sarved sain, selles on süüdi minu iga. Et mind 
Poldaavias paljaks kooriti, kuulub äririski juurde. Et Vertuchoux mul naha üle kõrvade 
tõmbas, selle olin ära teeninud. Muide, eile õhtul sai see joonde aetud. Sissekukkumine 
Bleduriga on pahandav ordenilindi pärast. Cromlech lubas mulle ühe järgmisest leivateost, 
aga eks ma pea leppima. Jääb veel see teie sõber .. . mis ta nimi oligi.. . see teie sõber 
salakuulaja.» 

«Boussignot? Ta ei ole ...» 

«Ta ei ole teie sõber, tean, tean. Sellel pole vähematki tähtsust, niikuinii keegi ei usu 
teid.» «Lubage siiski...» 

«Lubage ise, mu armas. Sarved sain mina, kas pole. Ma ütlesin niisiis: jääb veel teie 
sõber... ee ... Boussignot. Minu positsiooniga mees võib enesele lubada kõike, välja arvatud 
niisugust sorti naljad. Järelikult — spioon Bous-signofd ei ole olemas: küsimus on valesti 
seatud, sellest tuleb vabaneda.» 

«Kas te tahate Boussignot' tappa?» 

«Ei, mu armas, ei! Üks Fermigier tapab inimesi ainult kahel viisil: oma vaenlasi duellil ja 
oma ametnikke nälja-palgaga aeglasel tulel. Me lihtsalt kujundame selle sünge 
spionaažiafääri ümber süütuks sulitembuks, garneeritud ametialaste kuritarvituste, 
altkäemaksu võtmise, riigi raha kõrvaldamise ja muu kribu-krabuga.» 

«Kas peate seda vähem ohtlikuks?» 

«Armas noormees, inimene, kellel on niisugune varandus nagu minul, seisab 
kahtlustustest kõrgemal. Pealegi pesevad süüdlase ülestunnistused mind kõigest puhtaks.» 

«Ja te loodate Boussignot' peale...» 

«Kes räägib siin ... ee... mis ta nüüd oli... Boussignot'*st? Süüdlane olete teie.» 

«Mina?» 

«Muidugi. Mis ma teist õieti tean? Mitte kui midagi! Ühel ilusal hommikul ilmusite siia 
ja ajasite oma masinast enam-vähem udujuttu. Mina oma teadusearmastuses ja progressile 
kaasaaitamise õhinas jäin teid uskuma. Lubasin teil ette valmistada erinumbri koos selle 
vaese. .. mis ta oligi... Comte'iga. Kena poiss oli, ajakirjanduse märter, langes 
informatsiooni auväljal.. . Veel üks teie ohver ... Ja mis see teie ... ee .. . literatron õige oli? 
Pesu-pesemismasin! ...» 

Raevukalt koputas ta monokliga ajakirjaleheküljele, kus me tõepoolest olime kasutanud 
kunstilise häguga õilistatud pesupesemismasinat. 

«Pesupesemismasin! ... Ja ongi kogu selle ... ee... literatroni müsteerium! Sõjasaladus? 
Minge ikka! Paljalt kelmus, millega suli pettis välja. .. kui palju? ... ah! ... miljard vana 
franki!» 

«Aga ma ei jätnud ju midagi endale!» 


«Mitte midagi? Kuid millest te siis elate, härra? Teil ei ole varandust, kuskilt te palka ei 
saa. .. Aga mul, näete, on siin teie korteri üürisumma, teie ülikondade arv, teie auto mark. . 
. Kes kõige selle eest maksis?» 

Kas ma sain talle öelda, et maksja oli tema ise, Sylvie vahendusel? ... Jah, võisin! Ta 
aimas seda vist niikuinii. 

«Te teate isegi.» 

«Muidugi tean,» vastas ta lahkelt, «aga ega avalikkus ei tea. Uskuge mind, kallis sõber, 
see miljard — vanades frankides, et kohtu-uurijale kõvemat muljet jätta — pluss Comte, 
keda vandekohus teie ohvriks peab, kindlustab teile mitu head aastat.» 

Ta pistis leivakillu munasse ja näis mind päris unustavat. Huvi minu vastu ärkas temas 
alles pärast seda, kui oli kohvitassi tühjendanud. 

«Õnneks on minul kõigest selge pilt. Mina hindasin teid kohe ära. Olete just seda sorti 
suli, keda mul vaja läheb.» 

«Lõppude lõpuks . ..» 

«Kas «suli» häirib teid? Ütleme siis kaastööline. Tähendab, te olete definitsiooni poolest 
ilmsüüta kogu selles alatus pettuses.» 

«See ei ole pettus. Me .saavutasime tulemusi. Ja ma võin seda tõestada.» 

«Kuidas? Kas loodate, et Bledur hakkab «Operatsioon Narkissosega» hooplema? Kas 
ootate, et proua Hermione Biguet või härra Leopold Pouliche hakkavad ajakirjanikele 
seletama «Projekt Parnassose» mehhanismi. Crom-lechi saaksite ehk «Projekt 500» puhul 
nõusse, aga keegi ei usuks teda. Ei, mu sõber, te olete süütu sellepärast, et mina nii 
otsustasin, sellepärast, et võite mulle kasulik olla.» 

«Ja millega ma võin teile kasulik olla?» 

«Eks näe. Praegu vajate puhkust. Kindlasti on teil mõni rahulik nurgake, kuhu mõneks 
ajaks kaduda?» 

Mu silme ette kerkis äkki väike majake Gujani mändide all nagu sadam pärast tormi. 
Küllap kanarbik õitseb veel ja võib korjata viimaseid seeni. 

«Jah, minu onu maja Gujanis.» 

«Sinna te sõidategi. Juba eile lasksin teie arvele kanda väikese summa, mis annab teile 
aega järelemõtlemiseks. Sõitke nii ruttu kui võimalik, kõige parem veel täna.» 

«Jah.» 

Kuulasin sõna nagu unes. Tundsin juba sõõrmeis vaigu ja niiske huumuse hõngu: talvise 
männimetsa hõngu. 

«Kuid enne ärasõitu üks väike asi, lihtne formaalsus: te kirjutate seletuse, mille me 
avaldame ajakirjanduses kommünikeena; teeme sellest oma ajalehtede erivälja-ande. Selles 
seletuses annate avaliku arvamuse kätte vääritu tüübi, kes teid, naiivset teadusemeest, 
saatuslikku valede keerisesse tõmbas. Te avaldate ta nime.. .» 

«Kelle nime?» 

«Kust mina tean! Leidke mõni. Peaasi, et te ta paljastate. Kõrvaltoas on kirjutusmasin.» 

«Tunnistage üles ja paljastage.» Mulle meenus jälle Poiret' nõuanne ja taas pidin oma 
õpetajate ees pea langetama. Aga keda paljastada? 

«Boussignot?» 

«Ei, see pple tema ampluaa.» 

«Lagneau?» 

«Oh ei! Siis öeldakse, et õiendan isiklikke arveid.» 

« Denier ?» 

«Puutumatu! Eilsest peale on ta minu palgal, luurab Bleduri järele.» 

«Pipette? » 

«Jäite hiljaks. Eile õhtul sõlmisin lepingu, millega «Püha Louis'» ja «Jeanne d'Arci» 
kirjastused ühinevad. 

Otsige oma sõprade hulgast. Tuletage meelde — kas te olite Comte'iga kahekesi tol ööl, 
kui te erinumbrit ette valmistasite?» 

«Brealid olid ka. Mees on füüsik, naine Rateli vennatütar.» 

«Noh, nemad sobivad meile! Paljastage.» 

«Te ei taha ometi Breali suliks teha?» 

«Ei. Ta tegutses auahnuse ajel. Seda võetakse arvesse. Ja pealegi, arvestades tema ja 
Rateli reputatsiooni, jäetakse ta varsti rahule.» 

«See hävitab ta karjääri.» 

«Ta on noor. Küll ta hakkab jälle otsast peale.» 

«Ratel jääb Nobeli preemiast ilma.» 

«Ja kas mina ei jää oma ordenist ilma, ah?» 

Oma põhjatus ahastuses imetlesin siiski seisukorra traagilist ilu ja tundsin sellest teatavat 
valulist rõõmu. Teadsin väga hästi, mis nõu Huguette mulle oleks andnud, ja see oligi kõige 
hirmsam. Ma otsekui kuulsin ta häält, mis ütles: «Paljasta, lollakas!» Kui ma taganen, pole 
ma tema Vääriline. Kui sõna kuulan, riskin teda alatiseks kaotada. 

Määratu pingutusega tõusin püsti ja läksin kõrvaltuppa, kus mind ootas kirjutusmasin. 
Südametunnistuse ja autundega inimesed, kes minutaolisi põlgavad, ei tea, millist 
hiiglaslikku hingejõudu ja enesevalitsemist on tarvis, et külmavereliselt reeta niisugust 
sõpra nagu Jean-Jacgues, tasuda suuremeelsuse eest absoluutselt alusetu salakaebu-sega. 
Kogu aeg, kui ma oma «pihtimust» kirjutasin, tundsin enda kõrval Huguette'i, kes ka 
kannatustes ei kaota kindlameelsust, ja ainult see tugi aitaski mul oma ülesannet täita. Nagu 
paljud õnnetud armastajad ajaloos tõime oma õnne ohvriks auahnusele, mis meid teineteise 
vääriliseks tegi. 

Sõitsin Pariisist välja veel enne lõunat, käinud Chartres'ist läbi ainult selleks, et mõned 
isiklikud asjad kaasa võtta. Gujani jõudsin õhtul. Ilm oli soe, nagu sageli sügisesel ajal 
Edela-Prantsusmaal. Lükkasin aknad männimetsa poole lahti ja jäin nii rahulikult magama, 
nagu seda juba nädalaid polnud juhtunud. 

Tõusin hilja ja läksin siis mereväe baari kohvi jooma. Peremees tundis mu ära, 
väljendamata mingit üllatust. Ta näitas ajalehte. 

«Hästi tehtud, härra Le Guern. Julge tegu. Niisugustele ennast täis tüüpidele tuleb nende 
koht kätte näidata.» 

«Laske ma vaatan.» 

Üle kolme veeru käis pealkiri: Literatron: Normaalkooli endise kasvandiku Jean-Jacgues 
Breali temp! Ja selle all: See oli tavaline pesupesemismasin, tunnistab Meric Le Guern, 
pettuse, esimene ohver. «Olgu muuga kuidas on,» jätkas artikli autor vaimukalt, «kuid see 
pesupesemismasin peseb igasugusest kahtlusest puhtaks KRRK direktori Boussignot', keda 
hiljuti süüdistati spionaažis. Hästi informeeritud ringkondades antakse mõista, et vastavat 
sala-teenistust juhatanud kindral, kes nimetatud vahistamise eest vastutab, on oma kohalt 
tagandatud.» 

Niisiis oli Galipe minu pihtimuse esimene ohver. Kui palju neid veel tuleb? Ma ei 
tundnud nende pärast vähimatki südametunnistusepiina, asi huvitas mind lihtsalt 
statistiliselt. 

Oli niisugune mahedalt hägune helesinine päev, nagu seda vaid Arcachoni lahe ääres 
näha võib. Sõitsin autoga aeglaselt ümber La Teste-Pyla-Moulleau, ümberringi viimased 
õitsvad kanarbikututid ja esimesed leetpõõsa-õied. Lasketiiru sissepääsu juures kohtasin 
väikest kõhukat kiilaspäist mehikest. Tundsin temas kohe ära kunagise noore Richard'i 
riismed; omal ajal oli ta onu Geoloogilise Luure Laboratooriumi juhataja kohalt välja 
tõrjunud. Kohtumine selle kunagi nii auahne mehega, kes oli langenud pisikese, rahuldust 
leidnud auahnuse lõksu ja selle läbi juba peaaegu hävitatud, laskis mul õiglaselt hinnata 


omaenese õnne. Ta oli minust vaevalt paar-kolm aastat vanem, aga meie vahel oli juba 
põlvkondade barjäär. Kandsin eneses läbikukkumise noorust. 

Ta tervitas mind südamlikult ja pakkus mulle Thiers'i väljakul aperitiivi. 

«Nägin tänahommikuses ajalehes teie artiklit,» ütles ta. «Mis inimene see Breal õige on?» 

«Tõtt ütelda täitsamees,» vastasin. 

«Teate, ma kadestan teda... Niisuguse mastaabiga nalja ei saa igaüks endale lubada, 
eriti kui sul on juba teatav reputatsioon. Teaduslikult on ta arvestatav kuju, uskuge mind. 
Tean tema töid. Ja nüüd tõmmatakse ta porri.» 

«Mis te temast siis kadestate?» 

Ta on vaba. Ta on võimeline ühe võllanalja pärast kõik vastu taevast laskma.» 

«Kas arvate, et ta tegi seda meelega?» 

«Nii te vähemalt oma ajalehes väidate. Meelega või 

mitte — mina igatahes selleks võimeline ei ole. Ma kirun ja põlastan iseennast, mõistate! 
Ma pole teadlane, vaid köögitüdruk. Teaduslik laboratoorium või asi! Avastuste tegemine 
on keelatud ... Mitte lillegi ei tohi liigutada . .. Aga ma olen ju tippu jõudnud, eks ole...» 
«Seda te ju tahtsite.» 

«Täpselt. Ronisin koguni teie onu kukile, et üles jõuda. Vaat Philippeau oli tõeline uurija! 
Teate, tema leiutis oli sensatsiooniline. Praegu kaalutaks see kullaga üles.» 

Kikitasin kõrvu, minus ärkas äkki huvi. 

«Või nii?» 

«Uskuge mind. Sellega võiks säästa miljardeid. Isegi tol ajal oli see huvipakkuv. Kuid 
liiga palju inimesi oleks kõrvale tõrjutud. Järelikult — kalevi alla!» 

«Kuid seda võib ju kalevi alt välja tuua!» 

«Vaevalt! Materjalid on liiga lünklikud. Philippeau ei usaldanud meid. Ta avaldas meile 
ainult hädavajaliku. Ja kes teab, kus ta ülestähendused nüüd on?» 

«Kes teab!» 

Laotasin nõutult käsi. Aga samal õhtul, kui olin üksinda Gujani majakeses, läksin 
kõrvalhoonesse, kus onul oli kombeks nokitseda, ja võtsin katte imelikult aparaadilt, mille 
kallal ta surmatunnini töötas. Vaatlesin seda kaua ja avasin siis tolmunud kasti, mis seisis 
laua all. Seal oli mitu pungil kausta. Võtsin ühe, mis kandis pealkirja «Detektori 
tööpõhimõte» ja viisin oma tuppa. 

Algul lootsin vaid, et nende peamurdmist nõudvate märkmete lugemine aitab unustada 
mõningaid mõtteid, mis mulle aeg-ajalt nagu liivaterad mäluratastiku vahele tikkusid. Kuid 
oma suureks üllatuseks avastasin, et märkmed on mulle täiesti arusaadavad, ja koguni 
kaasakiskuvad. Tulin järeldusele, et literatroonikaeksperiment oli mulle andnud vähemalt 
päris soliidse teadusliku karastuse. 

Nüüd algasid ühtaegu laisad ja töökad pikad päevad. Hommikuti käisin metsas kastaneid 
otsimas ja leidsin vahetevahel mõne hilise puraviku. Õhtul lugesin onu märkmeid ja 
küpsetasin tuha sees kastaneid. Kirjakandja tõi igal hommikul värske ajalehe ja aeg-ajalt ka 
mõne kirja. 

Sain teada, et Cromlechi täht oli uuesti tõusmas. Leopold Pouliche, Joseph Bleduri 
loomulik järeltulija Bourboni palees, esimene Rahvusliku Kirjanduspreemia laureaat 

nimetati Vertuchoux' ettepanekul Alamkirjandu.se alamriigisekretäriks ja pidi seega 
deputaadimandaadist lahti ütlema. Ja nii tuli Pedouillaci rahval teist korda ühe aasta jooksul 
valida endale uus esindaja saadikutekotta. Arvati, et nüüd, kus Bledurist on lahti saadud, 
võidab doktor Stephene Bugne. Kuid Cromlech, kes esitas oma kandidatuuri viimasel 
minutil, viis trummipõrinal läbi täpselt samasuguse valimiskampaania kui Bledur omal ajal 
ja sai rahva volitused 89 protsendiga häältest. Mina olin üks vähestest, kes aimasid, et 
Veenmisministeeriumist lahkudes viis ta kaasa «Operatsioon Narkissose» materjalid. 


Sain kirja ka oma ameerika kanoonikult. Sünkretotro-nil oli Roomas niisama vähe menu 
olnud kui oikumenotro-nil, aga mees ei heitnud meelt ja pani suuri lootusi kohendustele, 
mis Vatikani kirikukogu järjekordne istungjärk tingimata pidi ette võtma paavsti 
ilmeksimatuse mõiste määratluses. Ta plaanitses hiiglaslikku dogmatroni, mis lubaks 
realiseerida «Operatsioon Narkissost» kogu ristiusumaailma mastaabis ja tuletada kõige 
rangemal viisil kõigi usklike heakskiidu põhitingimused. 

Minu parim informatsiooniallikas oli aga ikkagi proua Larruscade. Sel naisel oli 
sissesündinud lojaalsusetunnet. Võib-ollä äratasin temas mingit ebamääraselt emalikku 
kirge. Tema kirjadest sain teada, et literatroonikaseadmed on väikesel viisil üle võtnud 
MÜO (Ministeeriumidevaheline Üldretoorika Operatiivgrupp), vahetult peaministrile alluv 
organ. Hüpnopeedia Ülikooli osas aga, lisas proua Larruscade, pole mul midagi kahetseda. 
See asutus oli varsti pärast minu ärasõitu laiali saadetud, põhjendusega, et niisugune 
haridustöö vorm olevat siiski vähem veenev kui teleõpetus. Uue Rahvusliku Teleülikooli 
Teleteenistuse telejuhatajana oli proua Larruscade niisuguse otsusega ka täiesti päri. 
«Hüpnopeedia abiga,» kirjutas ta, «loodeti ju kokku hoida auditooriumide ehitamise 
kulusid, kuid selle asemel oleks tulnud ehitada eriliselt sisustatud maga-misruumidega 
üliõpilaslinnakesi, mis aga oleks veel kallimaks läinud. Seevastu vabastab Teleülikool 
üliõpilastele peavarju otsimise muredest — nii õppetöö kui ka uneajaks. Õppija ei vaja 
muud kui transistorvastuvõtjat ja kohakest silla all.» Lõpuks lisas ta veel, et detsentrali- 
satsiooni laiendamise huvides kaalutakse, kas mitte 

konstrueerida provintsiülikoolidele kaugjuhitavaid telerektoreid. 

Peamine mulje, mis mulle kõigest sellest jäi, oli tohutu populaarsus, mis momendil sai 
osaks prefiksile tele. Ilmselt oli just tele nüüd saanud seesamiks, mis viib neljakümne 
rahandusinspektori valve all olevasse aaretekoo-passe. Panin selle kõrva taha. 

Muus osas ma endale erilisi muresid ei teinud, teades, et ehkki meie haridussüsteem 
vahel langetabki kergemeelseid otsuseid, on ta oma vaimulikust algupärast siiski säilitanud 
harjumuse vaadata asjadele igaviku aspektist. Sain selle kohta järjekordse tõendi, kui mulle 
kaks kuud pärast Pariisist põgenemist läkitati rahvahariduse ministri pitseriga otsus, mis 
kompetentse komisjoni soodsat seisukohta arvestades tunnistas minu poldaavia 
doktorikraadi võrdseks prantsuse doktoritiitliga. 

Selleks ajaks olin ma onu märkmete läbiuurimisega peaaegu lõpule jõudnud ja 
saavutanud asjatundlikkuse ning võime probleemist kõnelda ilma hirmuvärinateta, mis 
mind literatroni afääri ajal alatasa kiusasid. Esimest korda elus olin ma ühes asjas tõesti 
kompetentne ja imelik küll — see äratas minus senitundmatu häbelikkuse. Alguses 
mõtlesin viia onu leiutise Fermigier'ile lihtsalt kingituseks, mis tähistaks minu õnnelikku 
tagasipöördumist. Aga kuidas seda talle esitada? Ma teadsin asjast liiga palju, et jälle välja 
minna blufi, riski, hiilgavate improvisatsioonide peale, mis veenavad hoopis paremini kui 
tõde. Ühesõnaga, olin eneselegi märkamatult astunud teisele poole barrikaadi, asjatundjate 
poolele, keda ma varem nii väga põlastasin. Nüüd, kus ma ise mõnesuguse vaevaga saagi 
olin koristanud, ei osanud ma oma töö vilju enam hästi müüa. 

Tuli talv lühikeste hämarate päevadega, kus vaikne leige uduvihm lakkis männioksi. 
Melanhoolses metsas polnud kuulda muud häält kui vee tilkumist puudelt, aegajalt mõne 
linnu hõiget, ja mõnikord, väga kaugel, lahel, paadimootori aeglast popsumist. 

Ühel niisugusel päeval, kui ma parajasti olin õhtueinet lõpetamas, peatus maja ees auto, 
ja enne kui jõudsin toolilt tõusta, astus sisse Huguette. Viivu aega seisis ta ukselävel, hästi 
sirgelt, nägu varjus. 

«Kallis!» 

Äkki oli ta mu käte vahel. 

«Ega sa minu peale vihane ei ole?» 


«Miks ma peaksin vihane olema? Tegid, mis tegema pidid. On sul midagi süüa? Tulin 
Bordeaux'st tühja kõhuga tulema ja olen jube näljane.» 

Ta tegi ühe lauanurga lagedaks ja istus. 

«Jean-Jacgues?» 

«Ta on Bordeaux's. Bolduc pakkus talle Poldaavia Rahvuslikus Ülikoolis kateedrit. Laev 
läheb homme õhtul.» 

«Sa lähed temaga kaasa?» 

Ta võttis minu käest kausi, kuhu ma olin löönud mune, ja hakkas kloppima. 

«Ta palus, et ma seda teeksin ... või õigemini pakkus mulle niisugust võimalust. Ta arvab, 
et sa oled mind maha jätnud. Niisuguste inimeste jaoks nagu tema on kõik hirmus lihtne, 
kristallselge...» 

«Ta vist põlgab mind.» 

«Algul ehk põlgas... aga ma ei usu õieti sedagi. Ta ei mõtle enam selle peale. Ainus, mis 
talle muret teeb, on see, et Poldaavia laboratooriumid on väga kehvasti varustatud. Tal pole 
kerge oma uurimuste otsa jälle üles võtta. Kulub hulk aega ja energiat, enne kui ta suudab 
pinnale tõusta. Selleks tal mind õigupoolest vaja ongi.» 

Lasksin omleti pannil küpseda, enne kui esitasin küsimuse, mis mul südamel oli. Ümber 
pööramata, nägu korstnajala varjus, küsisin: 

«Ja kuidas sa otsustasid?» 

«Ma ei tea veel. Tulin vaatama...» 

Ta sõi ja jõi hea isuga. 

«Tulin vaatama, kes teist kahest mind rohkem vajab.» 

«Sa veel küsid?» sosistasin teda süleldes. 

Nagu kunagi Hossegoris lebasime kõrvuti pimeduses ja nautisime männimetsa niisket 
vaikust. Poolunes kuulsin, kuidas ta käekotist sigaretti otsis, siis tõusis ja askeldas tooli 
juures, kuhu ta oma riided oli jätnud. Pöörasin end külili. 

«Kus tikud on?» sosistas ta. 

«KÖÖGIS.» 

Uks kääksatas tasakesi ja ma langesin jälle poolunne, mis mu silmad kinni vajutas. 
Sirutasin käe välja, et ta uuesti voodisse heites seda kindlasti puudutama peaks. Hea tüki 
aja pärast ajas mootorimürin mind pooleldi üles, aga alles siis, kui tajusin, et mu käeõnnal 
on tühi, ärkasin äkki täiesti. Koht minu kõrval oli peaaegu külm. 

156 

Tõusin voodis istukile ja kuulatasin. Köögis oli surmvaikne. 

Hüüdsin «Huguette!» ja süütasin tule. 

öölambi kollakas valguses nägin, et tool, kus enne ta riided seisid, oli tühi. Jooksin ukse 
juurde. Auto oli maja eest kadunud. Tulin tuppa tagasi, kus ainult paar-kolm huulepumatist 
määrdunud sigaretikoni mulle kinnitasid, et ma und ei näinud. 

Kustutasin tule, viskusin voodisse siruli, käed-jalad laiali, ja hakkasin naerma. Minusse 
voogas imeline vabaduse ja jõu tunne. Pärani avatud aknast tuli tuppa sõbralik öö. Astudes 
minu elust välja nagu valgusehelk, mis kahvatab heleda päikese käes, ilma draamata ja 
musta pesu pesemiseta, oli Huguette soovinud, et tema valik, tema ohver oleks ühtlasi 
usalduseavaldus, mis teeks mind iseenda vääriliseks. 

Nägin ennast nüüd niisugusena, nagu ma olin, häbita ja kartuseta. Illusioonikaupmees, 
tuuletallaja, õhulossiehi-taja, jah, õige, kuid kui poleks minutaolisi inimesi, kes siis 
maailmas asju liikuma paneks? Literatronist jääb ikka midagi järele, millest sünnib palju 
halba ja natuke head. Aga ilma minuta poleks isegi seda natukest head olemas, poleks üldse 
mitte midagi. Kui meid — teesklejaid, peti-seid, silmamoondajaid ja kelme poleks, tuleks 
meid välja mõtelda, sest selle natukese tõde, mis maa peal ringi käib, paneme meie oma 
valede vahel liikuma. Kui need, kes teavad, ja need, kes teevad, ükskord äratundmisele 
jõuavad, kes nad on ja mida nad suudavad, siis võib meieta läbi saada. Aga see päev on 
veel mägede taga. Tükk aega läheb veel tarvis mõnda pettuse salakütti ja vale rändrüütlit, 


kes puuriks augu läbi ausate inimeste paksu kihi, mis katab maad nagu mudakoorik, ja 
annaksid vaesele inimkonnale võimaluse hingata mõnikord ka muud kui vaid lubatud 
vooruste kopitanud hõngu. 

Kolme päeva pärast ilmusin ette teatamata Fermigier' juurde. Ta võttis mind siiski vastu. 
Oli jälle keedemuna tund. 

«Mis armas noormees!» hüüdis ta. «Teil on suurepärane jume.» 

«Tunnen end parimas vormis,» vastasin. 

«Seda parem. On teil tulevikuplaane?» 

«Mõtlesin, et teil ehk on minu jaoks midagi.» 

«Hästi vastatud. Aga te ei taha ometi öelda, et selle pika 

maapao ajal ei sünnitanud teie viljakas vaim ainustki ideed? Ma ei nõuagi teilt midagi nii 
geniaalset kui see...ee...literatron, aga siiski...» 

«On tõesti üks väike asi...» ütlesin ettevaatlikult. «Kas teil on kapitalimahutusi 
õlitööstuses?» 

«Kui inimene käsutab niisugust varandust nagu mina, on tal alati midagi õlitööstuses.» 

«Küsimuse all on üks üsna originaalne õlimaardlate detektor, mis töötab kajaloodiga 
analoogilisel põhimõttel ja annaks miljarditesse ulatuvat säästu.. .» 

« Hm...» 

Ta näoilme ei väljendanud erilist entusiasmi. Olin valel teel. 

«Selle leiutas minu onu Philippeau.. . endine Ausch-witzi vang.» 

«See on väga hea. Siit saab kolm lehekülge must-valgel. Loodan, et teil on alles 
perekonnafotosid?» 

«Ee . .. jah. Ja mul on ka aparaadi katseeksemplar. Võib sooritada katseid.» 

«Väga hea, katsetused köidavad alati suurt tähelepanu . .. Insener, kiiver peas, aparaat 
oma ekraaniga... Loodan, et tal mõni ekraan ikka on?» 

«Kaks tükki.» 

«Väga hea. .. Aparaat oma ekraanidega, uurimisrühm, puurtomnid ... Ja maast purskuv 
nafta ... terve värviline lehekülg. Ja kuidas selle aparaadi nimi on?» 

Tegin enne vastamist lühikese pausi, et nime esile tõsta ja lasta tal täie mõjuvusega 
kõlada. 

«Teleõlitron.» 

Nägin ta pilgus süttivat sädet, mis tõotas uut edu ning kuulutas ette mu praegust rikkust ja 
õnne. 


ROBERT ESCARPIT (sündinud 1918) ühendab endas teadlast ja kirjanikku. Ameti 
poolest Bordeaux' ülikooli professor, on ta spetsialiseerunud kirjanduse sotsioloogiale, 
raamatu ja ajakirjanduse leviku vahekorra ja tarbimise probleemidele. Uurimistöö tulemusi 
tutvustavad «Kirjanduse sotsioloogia» (La sociologie de la littšrature, 1958) ja UNESCO 
egiidi all ilmunud «Raamatu revolutsioon» (La revolution du livre, 1965). Esseistliku, 
kirjanduskriitilise kallakuga on «Millest elas Byron?» (De guoi vivait Byron?, 1951), 
«Rudyard Kipling. Impeeriumi viletsus ja hiilgus» (Rudyard Kipling. Servitudes et 
grandeurs impõriales, 1955) ja <* Hemingway» (1963). Escarpit' ilukirjanduslik looming, 
mis algas juba enne Teist maailmasõda, on humoristlikku, satiirilist laadi ja seda on 
korduvalt kroonitud kirjandusauhindadega: «Patamba jumalad» (Les dieux de Patamba, 
1958, Edouard Herriot' auhind), «Värske värv» (Peinture jraiche, 1960, Huumori auhind), 
«Püha Lysistrata» (Sainte Lysistrata, 1962), «Avalik kiri jumalale» (Lettre ouverte ä Dieux, 
1966), «Paavst Honorius» (Honorius Pape, 1967). 

«Literatron» (Le LittEratron, 1964) on pikareskne romaan, mille kohta autor on öelnud: 
«Pikareski tuleb mängida nagu pokkerit, kivise näoga, milles ükski närv ei liigu. Öelgu või 
tehku partner mis tahes, ei tohi naeratada ega kulmu kortsutada! Moraal akumuleerib partii 
lõpuks Žetoonidena, mille hulgas vanajumalal mitte kerge ei ole enda omi ära tunda.» 

